༄༅། །གྱི་ཁས་བླངས་རྟགས་སུ་བཀོད་ནས་ཀུན་རྫོབ་ཀྱི་རྣམ་གཞག་སུན་འབྱིན་པ་དོན་དམ་སྒོ་ཅན་གྱི་ཀླན་ཀ་དམིགས་པ་འཐད་པ་ལ་ལོག་པར་རྟོག་པའོ། །དེ་བཞིན་དུ་དབུ་མ་པའི་ཀུན་རྫོབ་ཀྱི་ཁས་བླངས་རྟགས་སུ་བཀོད་ནས་དོན་དམ་གྱི་རྣམ་བཞག་སུན་འབྱིན་པ་ལ་ཀུན་རྫོབ་སྒོ་ཅན་གྱི་ཀླན་ཀ་ཞེས་བྱའོ། །འོ་ན་དེ་དག་ལ་ལན་ཇི་ལྟར་བདབ་པར་བྱ་ཞེ་ན། ཁ་ཅིག་དོན་དམ་སྒོ་ཅན་ལ་ཀུན་རྫོབ་ཏུ་རྟགས་མ་གྲུབ་ཅེས་མཐའ་གཅིག་ཏུ་རྟགས་མ་གྲུབ་ཀྱི་ལན་འདེབས་པར་འདོད་པ་དང་། ཁ་ཅིག་དོན་དམ་སྒོ་ཅན་གྱི་ཀླན་ཀ་ཀུན་རྫོབ་ཏུ་རྟགས་མ་གྲུབ། དོན་དམ་དུ་འདོད། དོན་དམ་དེའི་ཕྱིར་ན། ཀུན་རྫོབ་ཏུ་དེར་ཐལ་ལ་ཁྱབ་པ་མ་ངེས་ཞེས་སོགས་ཀྱི་ལན་འདེབས་པར་འདོད་པ་ནི་ཆེས་མི་འཐད་དེ། ཁོས་རྣམ་མཁྱེན་གྱི་དམིགས་པ་མི་འཐད་པར་ཐལ་ཞེས་བརྗོད་པའི་ཚེ། དོན་དམ་དུ་རྣམ་མཁྱེན་གྱི་དམིགས་པ་མི་འཐད་པའམ། ཀུན་རྫོབ་ཏུ་རྣམ་མཁྱེན་གྱི་དམིགས་པ་མི་འཐད་པ་གང་ཡང་རུང་བ་ཞིག་ངེས་པར་ཐལ་ཆོས་སུ་འགྲོ་དགོས་སམ། དེ་གཉིས་གང་ཡང་མ་སོང་བར་རྣམ་མཁྱེན་གྱི་དམིགས་པ་མི་འཐད་པ་ཙམ་ཐལ་ཆོས་སུ་སོང་། དེ་བཞིན་དུ་རྟགས་ལ་ཡང་སྦྱར་རོ། །དེ་ལ་ཕྱི་མ་ལྟར་ན་ལན་འདེབས་ཚུལ་དེ་ལྟར་བྱེད་པ་དང་འགལ་ལོ། །དང་པོ་ལྟར་ན་སྒྲ་མི་རྟག་པར་སྒྲུབ་པའི་ཚེ། སྒྲའི་མི་རྟག་པ་འམ་བུམ་པའི་མི་རྟག་པ་གང་ཡང་རུང་བ་ཞིག་ངེས་པར་བསྒྲུབ་བྱའི་ཆོས་སུ་འགྲོ་དགོས་པར་ཐལ་ལོ། །ཅི་སྟེ་མི་རྟག་པ་ཐམས་ཅད་དེ་གཉིས་སུ་ཁ་ཆོན་མཆོད་ཅིང་། རྣམ་མཁྱེན་གྱི་དམིགས་པ་བདེན་གཉིས་གང་རུང་དུ་ཁ་ཚོན་ཆོད་པས་མི་མཚུངས་སོ་ཞེ་ན། བདེན་གཉིས་སུ་ཁ་ཚོན་ཆོད་པ་ཙམ་གྱིས་དམིགས་པ་མི་འཐད་པར་ཐལ་ཞེས་བརྗོད་པ་ན། ཀུན་རྫོབ་ཏུ་དམིགས་པ་མི་འཐད་པ


དང་༑ གཟུགས་མེད་ཀྱི་དངོས་གཞི་གང་རུང་ལ་བརྟེན་ནས་གཟུགས་ཅན་གྱི་གོས་ཐམས་ཅད་ས་སོགས་ཡུལ་བཅུ་པོ་གང་ཡང་རུང་བས་ཇི་ལྟར་འདོད་འདོད་དུ་ཁྱབ་བར་སྤྲོ་ནུས་པའི་རང་གི་གྲོགས་ཏིང་ངེ་འཛིན་ཤེས་རབ་མཚུངས་ལྡན་དང་བཅས་པ། ཟད་པར་གྱི་སྐྱེ་མཆེད་ཀྱི་མཚན་ཉིད། དེ་ལ་དབྱེ་ན་ས་སོགས་འབྱུང་བ་བཞི་ལ་དམིགས་པའི་ཟད་པར་གྱི་སྐྱེ་མཆེད་བཞི། སྔོན་པོ། སེར་པོ། དཀར་པོ། དམར་པོ་སོགས་ཁ་དོག་བཞི་ལ་དམིགས་པའི་ཟད་པར་གྱི་སྐྱེ་མཆེད་བཞི། གཟུགས་མེད་ན་མཁའི་དངོས་གཞི་ལ་བརྟེན་པའི་ཟད་པར་ན་མཁའི་སྐྱེ་མཆེད་དང་། གཟུགས་མེད་རྣམ་ཤེས་ཀྱི་དངོས་གཞི་ལ་བརྟེན་པའི་ཟད་པར་རྣམ་ཤེས་ཀྱི་སྐྱེ་མཆེད་དང་བཅས་པ་རྣམ་པ་བཅུ་ཡོད། ཟད་པར་གྱི་སྐྱེ་མཆེད་སྒྲུབ་པ་ལ་དགོས་པ་ཡོད་དེ། ས་ལ་ཆུ་བཞིན་དུ་འཛུལ་བ་དང་། ཆུ་ལ་ས་བཞིན་དུ་འགྲོ་བ་སོགས་ཀྱི་དགོས་པ་ཡོད་པའི་ཕྱིར། དེ་དག་ལ་ཟད་པར་གྱི་སྐྱེ་མཆེད་ཞེས་འཆད་པའི་རྒྱུ་མཚན་ཡོད་དེ། རང་གི་དམིགས་པའི་རིགས་ཡོད་པའི་གཟུགས་ཅན་གྱི་གོ་ས་ཐམས་ཅད་དུ་དམིགས་པ་དེ་ཟད་ཟད་ཀྱི་བར་སྤྲོ་ནུས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། སྒྲ་ལ་ཟད་པར་གྱི་སྐྱེ་མཆེད་མི་འཇོག་པའི་རྒྱུ་མཚན་ཡོད་དེ། སྒྲ་ལ་རིགས་འདྲའི་རྒྱུན་མེད་པའི་ཕྱིར། རྩོད་པ་སྤོང་བ་ལ། ཁ་ཅིག་།ཟད་པར་གྱི་སྐྱེ་མཆེད་ཡིན་ན། ལོག་ཤེས་ཡིན་པས་ཁྱབ་པར་ཐལ། རྣམ་འགྲེལ་ལས། ཟད་པར་མི་གཙང་ས་ལ་སོགས། ཞེས་གསུངས་པའི་ཕྱིར། ཟེར་ན་མ་ཁྱབ། འདོད་མི་ནུས་སོ། །ཁ་ཅིག་།ཟད་པར་གྱི་སྐྱེ་མཆེད་ཡིན་ན། ལོག་ཤེས་ཡིན་དགོས་པར་ཐལ། སློབ་པའི་ཀེང་རུས་གསལ་སྣང་ཅན་གྱི་ཏིང་ངེ་འཛིན་ཡིན་ན། ལོག་ཤེས་ཡིན་དགོས་པའི་ཕྱིར། དེར་ཐལ། དེ་ཡིན་ན་ཡུལ་ལོག་པ་ཡིད་ལ་བྱེད་པའི་ཤེས་པ་ཡིན་དགོས་པའི་ཕྱིར་ཟེར་ན་རྣམ་པ་གཅིག་ཏུ་ན་མ་ཁྱབ། མ་གྲུབ་ན་དེར་ཐལ། དབུ་མ་འཇུག་བར། ལོག་པ་ཡིད་ལ་བྱེད་པར་བསྟན་ཕྱིར་རོ། །ཞེས་གསུངས་པའི་ཕྱིར་ཟེར་ན་མ་ཁྱབ། བར་ཁྱབ་ལ། སངས་རྒྱས་འཕགས་པའི་རྒྱུད་ཀྱི་ཏིང་ངེ་འཛིན་གྱིས་མ་ངེས་སོ། །ཁ་ཅིག་།ཟད་པར་དང་པོ་བརྒྱད་པོ་གང་རུང་ཡིན་ན་མ་ཆགས་པའི་སེམས་པ་ཡིན་དགོས་པར་ཐལ། མཛོད་ལས། ཟད་པར་བཅུའོ་བརྒྱད་མ་ཆགས། །ཞེས་གསུངས་པའི་ཕྱིར་ཟེར་ན་མ་ཁྱབ། འདོད་མི་ནུས་སོ། །ཁ་ཅིག་།སངས

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/MKHAS GRUB BSTAN PA DAR RGYAS_KEDRUP TENPA DARGYE/MTHA_ DPYOD_DIALECTIC ANALYSIS/s00001a8.txt


།།དེའི་རྗེས་སུ་ཚོན་གཏེར་གཞུག་ཅིང་ཚོན་སྤྲ་བརྟགས་པ་སྔོན་དུ་འགྲོ་བས་བླ་མས་དབུས་ཀྱི་ཕོ་བྲང་ནས་བརྩམས་ནས་བྲི་ཞིང་གྲོགས་དང་བཅས་པས་རྟེན་དང་བརྟེན་པའི་ལྷ་སོ་སོའི་མཚན་མ་དང་བཅས་པའི་མཐར་ཐུག་པར་བྲི་བར་བྱ་ཞིང་དལ་གྱི་གནས་ཉེ་བར་བརྒྱན་པར་བྱ་སྟེ། ལྷག་པར་གནས་པའི་ལྷ་དང་གཉིས་སུ་མེད་པར་བྱའོ། ། དེ་ལ་འདི་ནི་དལ་ཆེན་པོར་ཞེས་པ་ལ་སོགས་པ་ནི་དལ་དུ་གཞུག་པ་སྟེ། དང་པོར་སློབ་དཔོན་རང་ཉིད་སློབ་མ་རྗེས་སུ་འཛིན་པའི་ནུས་པ་མཐུ་ལྡན་དུ་བསྒྲུབ་པའི་ཕྱིར་བདག་འཇུག་བྱ་ཞིང་སློབ་མ་རྣམས་ཀྱི་དོན་དུ་བདེན་པ་བརྗོད་པར་བྱས་ནས། སློབ་མ་གཞུག་པར་བྱ་སྟེ་རས་ཟུང་གི་བཀྲི་བར་བྱ་བ་དང་། རས་དམར་པོ་དྲི་མ་མེད་པས་གདོང་གཡོགས་བཅིངས་སྟེ། ཁྲོ་མོ་དབྱུག་སྔོན་ཅན་གྱིས་ནང་དུ་བཏང་པའི་སྒོ་ནས་ཕྱག་བྱས་སྟེ་སོ་སོ་ལ་འཕྲེང་པ་གཏད་ནས།གཞུག་པ་དངོས་ལ་གཉིས་ལས། ཕྱི་རྡུལ་ཚོན་གྱི་དལ་དུ་གཞག་པ་ནི་ཨ་ཁཾ་བྷི་ར་ཧཱུཾ་ཞེས་པ་འདི་བརྗོད་ཅིང་ཕྱིན་ཅི་ལོག་གི་བདུད་བཞི་འཇོམས་པར་འདོད་པའི་བསམ་པས་དལ་གྱི་སྒོ་བཞི་ཕྱེ་བའི་ཤར་སྒོ་ནས་ཞུགས་ཏེ་ཐར་པ་ཆེན་པོའི་གྲོང་ཁྱེད་གྱི་ཤར་འཁྱམས་སུ་གནས་པར་བསམ་པར་བྱའོ། །རྣམ་སྣང་མཛད་ཀྱི་ཞེས་པ་ལ་སོགས་པ་ནི་ནང་དུ་ཡེ་ཤེས་ཀྱི་དབང་དུ་གཞུག་པ་ཡེ་ཤེས་དབབ་པའི་ཆོ་ག་སྟེ་ལེའུ་བཅོ་ལྔ་པར་སྔོན་དུ་བསྟན་པ་བཞིན་ནོ། ། དེའི་རྗེས་སུ། སངས་རྒྱས་ཀུན་གྱིས་གསུངས་པའི། དམ་ཚིག་གི་གསང་བ་བསྒྲག་བྱ་ཞིང་། དཀྱིལ་འཁོར་དག་ནི་བསྟན་པར་བྱ་ཞེས་པས་སྐུ་གསུང་ཐུགས་ཀྱི་དམ་ཚིག་ལ་གཞག་ཅིང་། སྐྱོར་ཆུ་བླུད་དེ་གསང་བ་བསྒྲགས་པ་དང༌། དལ་དུ་མེ་ཏོག་དོར་བ་སྟེ་གང་དུ་ཕོག་པའི་ལྷ་ངོས་གཟུང་ལ་མེ་ཏོག་སྤྱི་བོར་བཅིང་ཞིང་། སྤྱན་དབྱེ་བའི་ཆོ་གས་གདོང་གཡོགས་དགྲོལ་ཞིང་འོག་ཏུ་རྣམ་དག་དང་བཅས་པས་དལ་བསྟན་པ་ཉིད་དུ་བྱའོ། །དེ་ལ་འདི་ནི་སློབ་མ་ཐམས་ཅད་ཀྱི་ཞེས་པ་ལ་སོགས་པ་ནི་དེ་ལྟར་དལ་དུ་ཞུགས་ནས་དབང་བསྐུར་བའི་ཁྱད་པར་རྡུལ་ཚོན་གྱི་དལ་དེར་བུམ་པའི་དབང་བསྐུར་ཏེ་བྱང་ཆུབ་སེམས་དཔའ་སེམས་དཔའ་ཆེན་པོ་ཕྱིར་མི་ལྡོག་པ་རྣམས་དང་བསྐལ་པ་མཉམ་པར་བྱ་བ་ལས་བུམ་པའི་དབང་གི་དོན་དུ་གསོལ་བ་གདབ་པར་རོ། །དེ་ལ་འདི་ནི་དབང

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2695_bo-x-ewts,sa-x-iast,zh-latn-pinyin.txt


རྟགས་ཡང་དག་གི་རྟགས་སྦྱོར་རྣམ་དག་ཡིན་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་དངོས་ཀྱི་སྒྲུབ་བྱའི་ཆོས་དང་སྒྲུབ་པའི་གཞི་མཐུན་ཡོད་པར་ཐལ། འདོད་པའི་ཕྱིར། འདོད་ན། རྟག་པ་མ་ཡིན་པ་སྒྲུབ་པ་ཡིན་པར་ཐལ། འདོད་པའི་ཕྱིར། གཞན་ཡང་། དེ་འདྲའི་རྟགས་སྦྱོར་ཆོས་ཅན། མཐུན་ཕྱོགས་ལ་ཁྱབ་བྱེད་དུ་འཇུག་པའི་རྟགས་ཡང་དག་གི་རྟགས་ཡང་དག་གི་རྟགས་སྦྱོར་རྣམ་དག་ཡིན་པར་ཐལ། བྱས་རྟགས་ཀྱིས་སྒྲ་མི་རྟག་པར་སྒྲུབ་པའི་རྟགས་སྦྱོར་རྣམ་དག་ཡིན་པའི་ཕྱིར། འདོད་ན། རི་བོང་རྭ་ཆོས་ཅན། བྱས་པ་ཡིན་པར་ཐལ། རྟག་པ་མ་ཡིན་པའི་ཕྱིར། ཁྱབ་པ་ཁས། འདི་ལ་མཁས་པ་ཁ་ཅིག་།དེ་འདྲའི་རྟགས་སྦྱོར་དེ་བྱས་རྟགས་ཀྱིས་སྒྲ་མི་རྟག་པར་སྒྲུབ་པའི་མཐུན་ཕྱོགས་ལ་ཁྱབ་བྱེད་དུ་འཇུག་པའི་བྱེད་རྟགས་སྦྱོར་ཡིན་ཞེས་པ་དང་། དེ་ལྟར་བཀོད་པའི་ཚེ་བྱས་པ་སྒྲ་མི་རྟག་པར་སྒྲུབ་པའི་མཐུན་ཕྱོགས་ལ་རྣམ་པ་གཉིས་སུ་འཇུག་པའི་རྟགས་ཡིན་གསུང་བ་འོག་ཏུ་འགོག་གོ་།རྟག་ན་མ་བྱས་པས་ཁྱབ་ཞེས་སོགས་ཀྱི་སྒྲུབ་ངག་ཆོས་ཅན། ཁྱོད་ཀྱི་བྱས་རྟགས་ཀྱིས་སྒྲ་མི་རྟག་པར་སྒྲུབ་པའི་ལྡོག་ཁྱབ་དངོས་སུ་བརྗོད་པར་ཐལ། ཁྱོད་བྱས་རྟགས་ཀྱིས་སྒྲ་མི་རྟག་པར་སྒྲུབ་པའི་ཆོས་མི་མཐུན་སྦྱོར་གྱི་སྒྲུབ་ངག་ཡང་དག་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ཀྱིས་བྱས་ན་མི་རྟག་པས་ཁྱབ་པའི་ལྡོག་ཁྱབ་དངོས་སུ་བརྗོད་པར་ཐལ། འདོད་པའི་ཕྱིར། འདོད་ན། རྟག་ན་མ་བྱས་པས་ཁྱབ་པ་དེ། བྱས་ན་མི་རྟག་པས་ཁྱབ་པའི་ལྡོག་ཁྱབ་ཡིན་པར་ཐལ། འདོད་པའི་ཕྱིར། འདོད་ན། བུམ་པ་རྟག་པ་ཡིན་ན། མ་བྱས་པ་ཡིན་པས་ཁྱབ་པ་དེ། བྱས་པ་ཡིན་ན་བུམ་པ་མི་རྟག་པ་ཡིན་པས་ཁྱབ

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/s06855i3.txt


ཡབ་རིན་ཆེན་སྐྱབས་དང་། ཡུམ་ཞང་ལྕམ་མ་གཉིས་ཀྱི་སྲས་སུ་སྐུ་འཁྲུངས། རབ་བྱུང་དྲུག་པའི་ལྕགས་ཕོ་བྱི་ལོ་སྟེ་སྤྱི་ལོ་༡༣༦༠་ལོར་སྐུ་གཤེགས། སྐུ་གཞོན་ནུའི་དུས་སུ་མཁན་པོ་ཚུལ་དར་དང་། སློབ་དཔོན་ཞང་བཙུན་པུ་ཧྲངས་པ་གཉིས་ལས་རབ་ཏུ་བྱུང་ཞིང་མཚན་ལ་གྲགས་པ་རྒྱལ་མཚན་དུ་གསོལ། མཁན་པོ་ཚུལ་དར་ལས་འདུལ་བའི་ཆོས་སྐོར་རྣམས་གསན། དེ་ནས་སྤྱན་སྔ་གཉིས་མཆོད་པ་གྲགས་པ་རིན་ཆེན་ལས་བཀའ་བརྒྱུད་པའི་གདམས་ངག་ཕྱག་ལེན་དང་བཅས་པར་ཞུས། བླ་མ་ལྷ་ཁང་པས་ཆོས་སྒོ་ཕྱེ་བ་ལས་དབང་ལུང་མང་དུ་ཞུས། བླ་མ་བྲག་པ་རིན་ཆེན་ལས་ཆོས་སྐྱོང་གི་སྐོར་རྣམས་གསན། བླ་མ་ཏི་སེ་བ་དར་མ་རྒྱལ་པོ་ལས་བཀའ་བརྒྱུད་ཀྱི་གདམས་ངག་གི་ཞིབ་ཆ་རྣམས་ལེགས་པར་གསན། དགུང་ལོ་བཅོ་བརྒྱད་པ་རབ་བྱུང་ལྔ་པའི་ལྕགས་ཕོ་ཁྱི་ལོ་སྟེ་སྤྱི་ལོ་༡༣༡༠་ལོར་ཕག་གྲུའི་གདན་ས་སྤྱན་སྔའི་གོ་སར་ཕེབས། ལོ་ངོ་སུམ་ཅུ་སོ་གསུམ་རིང་དུ་གདན་སའི་འགན་ཁུར་བཞེས་ནས་འཆད་ཉན་གྱིས་དགེ་འདུན་རྣམས་ཀྱི་ཚོགས་པ་བསྐྱངས་ཤིང་བསྟན་འགྲོའི་བྱ་བ་རྒྱ་ཆེན་མཛད་དེ་གདན་སའི་གོ་ས་དགོངས་པ་ཞུས་ནས་ཟུར་བཞུགས་མཛད། དགུང་ལོ་དྲུག་ཅུ་རྩ་བརྒྱད་པར་དགོངས་པ་ཆོས་དབྱིངས་སུ་འཐིམས་སོ། ཁོང་ནི་ཕག་གྲུའི་གདན་རབས་བརྒྱད་པ་ཡིན། །ཁོང་གི་སློབ་མ་གྲགས་ཆེ་བ་ནི་བཅུ་གཉིས་གསར་མ་གྲགས་པ་ཤེས་རབ་དང་། བླ་མ་མཁར་ཐོག་པ། བླ་མ་སྣེའུ་བ། རྡོར་འཛིན་སངས་རྒྱས་རྒྱལ་མཚན། བླ་མ་མགོན་གཞོན་པ། མཚུངས་མེད་རིག་གཞོན་པ་བཅས་ཡིན།།

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/RNAM THAR SNA TSOGS_COMPILATIONS OF BIOGRAPHIES/TREASURE OF NAMES/s12327e.txt


པར་འདོད་པས་ཞེས་གསུངས་པའི་ཕྱིར། འདོད་ན། དེ་ཆོས་ཅན། དབུ་མའི་བསྟན་བཅོས་མ་ཡིན་པར་ཐལ། རྒྱས་འབྲིང་བསྡུས་གསུམ་ཁྱོད་ཡིན་པའི་ཕྱིར། ཁ་ཅིག་།དབུ་མ་འཇུག་པའི་བཤད་བྱ་རྩ་བའི་བརྗོད་བྱེད་ཚིག་གི་དབུ་མ་ཡིན་ན། འདིར་འཇུག་བྱའི་དབུ་མ་ཡིན་པས་ཁྱབ་ཟེར་ན། མདོ་སྡེ་ས་བཅུ་པ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། མདོ་སྡེ་ས་བཅུ་པ་ལས། ས་བཅུ་དང་དོན་དམ་པའི་སེམས་བསྐྱེད་བཅུ་སྦྱར་ནས་གསུངས་པ་དེ་བཞིན་དུ། འདིར་ཡང་སྦྱར་ནས་ས་བཅུ་པའི་བརྗོད་བྱར་གྱུར་པའི་ཟབ་པ་དང་རྒྱ་ཆེ་བའི་ཕྱོགས་གཉིས་ཀ་དངོས་བསྟན་བསྟན་བྱའི་གཙོ་བོར་བྱས་ནས་གཏན་ལ་འབེབས་པའི་ཕྱིར། རྩ་བར་འདོད་ན། དེ་ཆོས་ཅན། དབུ་མའི་བསྟན་བཅོས་ཡིན་པར་ཐལ། འདོད་པའི་ཕྱིར། འདོད་ན། མ་ཡིན་པར་ཐལ། མདོ་ཡིན

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/_GREL PA SPYI_GENERAL COMMENTARIES/MKHAS GRUB BSTAN PA DAR RGYAS_KEDRUP TENPA DARGYE/MTHA_ DPYOD_DIALECTIC ANALYSIS/s00022m.txt


ཚོ་རྒྱས་པའི་མཁའ་འགྲོ་མ། །དཔག་མེད་སྤྲོས་ཏེ་བདུད་རྩི་ནས་བཅུས་ཏེ། །མཆོད་སྦྱིན་ཡུལ་ལ་བསྟབས་པས་གསོལ་ཞིང་སྤྱད། །ཟག་མེད་བདེ་བསམ་ཉེས་ཤིང་རབ་ཏུ་ཚིམ། །མཆོད་ཡུལ་རང་ལ་ཐིམ་པས་བྱིན་གྱིས་བརླབ། །སྤྱིན་གནས་སྡུག་བསྔལ་ལས་གྲོལ་སྡིག་སྒྲི་བདག་།ཚོགས་གཉིས་རྫོགས་ཏེ་འཕགས་པའི་གོ་འཕང་ཐོབ། །དག་པའི་ཞིང་དུ་གཤེགས་ཤིད་སྣོད་རྣམས་ཀྱང་། །བདེ་ཅན་ལྟ་བུའི་དག་པའི་ཞིང་དུ་གྱུར། །ལུས་ཀྱིས་ཚོགས་ཆེན་བསགས་པས་དགའ་བ་བསྒོམ། །གཉེན་ཤེས་རྣམས་ཀྱི་ད་ལྟ་ཕན་ཚུན་ལ། །བྱམས་བརྩེ་གདུང་སེམས་ཆེ་ཆེ་ལྟར་སྣང་ཡང་། ། ཆེ་རབས་མང་པོར་ཕན་ཚུན་གཤེད་མར་གྱུར། །ད་དུང་དེ་ལྟར་མི་འགྱུར་ཆམ་མཆིས། །འཆི་ཚེ་རྗེས་སུ་འབྲང་བ་གཅིག་ཀྱང་མེད། །ཆགས་ཞེན་དབང་གིས་བསགས་པའི་ལས་ངན་འབྲས། ། མི་ཟད་སྡུག་བསྔལ་རང་ཉིད་ཁོ་ནས་མྱོང་། །དེས་ན་ཆགས་ཞེན་ཕུང་ཁྲོལ་ཁོ་ནའི་རྒྱུ། །ལོངས་སྤྱོད་ལ་ཡང་སྙིང་པོ་མ་མཆིས་ཏེ། །ཚེ་རབས་མང་པོར་ཚངས་དང་འཁོར་བསྒྱུར་གྱི། །དཔལ་ལ་སྤྱད་ཀྱང་ངོམས་པར་ཡོངས་མ་གྱུར། །ད་ལྟ་སྡིག་སྡུག་ཁྱད་བསད་ཤ་ཐང་དུ། །འབད་པས་བསྒྲུབ་ཀྱང་སྔོན་གྱི་སྦྱིན་པའི་ཤུགས། །མེད་ན་ངལ་དུ་བཙམ་ཞིག་འབྲས་བུར་ཟད། །ཅུང་ཟད་འབྱོར་ནའང་ཇི་ལྟར་འདོད་བ་བཞིན། །སྤྱད་དུ་བཏུབ་པའི་གདེང་ནི་ཡོད་མིན་ཏེ། །འགའ་ཞིག་རྐུ་འཕྲོག་སོགས་ཀྱིས་དབང་མེད་འཁྱེར། །འགའ་ཞིག་སྟོང་ཞིང་འགའ་ཞིག་ཆུད་ཀྱང་ཟ། །འགའ་ཞིག་འཆི་ཚེ་འཕྲེང་བཞིན་ཤུལ་དུ་ལུས། །དེ་ལ་ཆགས་པས་ཡི་དྭགས་འགྲོ་བར་འགྱུར། །སོག་རུམ་སོགས་ལ་གཡོ་ཁྲམ་བསླུ་བྲེང་དང་། །འཐབས་རྩོད་སོགས་ཀྱི་བསམ་སྦྱོར་ངན་པ་ཡི། །འབྲས་བུ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SNYING PO DON GSUM_THREE ESSENTIAL PRACTICES/RNAL _BYOR_PRACTICES/s00089e.txt


མཚམས་བཀའ་བློན་བཞི་དང་། གུང་ཀུན་དགའ་བསྟན་འཛིན་སྲས་བཅས་ལ་ཕྱག་དབང་གི་བྱིན་རླབས་དང་བཀའ་འདྲི་བཅས་སྩལ། ཟླ་བ་གཉིས་པའི་ཚེས་གཅིག་ནས་རྒྱུད་སྟོད་སྨད། ཕུར་བུ་ལྕོག་བཅས་ལ་མང་ཇ་ལྔ་རེ་དང་འགྱེད་དངུལ་སྲང་གང་རེ། ཨུར་གེ་གྲྭ་ཚང་། རྨེ་རུ། ར་ཁ་བྲག་།ཕ་བོང་ཁ། དགེ་འཕེལ་རི་ཁྲོད་རྣམས་སུ་མང་ཇ་ལྔ་རེ་དང་འགྱེད་བལ་ཊཾ་རེ། དབུས་ལྷོ་བྱང་གི་དགོན་ཁག་བརྒྱ་དང་བཅོ་ལྔ་ལ་མང་ཇ་གོང་བཞིན་དང་། དགེ་འདུན་རེར་འགྱེད་དངུལ་ཞོ་རེ། ཆོས་འཁོར་རྒྱལ། འཕྱོང་རྒྱས་རི་བོ་བདེ་ཆེན༑ མངའ་རིས་གྲྭ་ཚང་། འོལ་ཁ་རྫིང་ཕྱི། དྭགས་པོ་བཤད་སྒྲུབ་གླིང་། རྩེ་ཐང་དགའ་ལྡན་བཀྲ་ཤིས་ཆོས་འཁོར། འོན་དགའ་ལྡན་ཆོས་སྡིངས། རི་ཁྲོད་ཁག་བཅོ་ལྔ་བཅས་ལ་འགྱེད་འཕར་ཁ་བཏགས་རེ། བསྔོ་རྟེན་རྣམ་གཞག་བཅས་དང་། ལ་མོ་བྱང་ཆུབ་ལྕོག་ཏུ་ཟླ་བ་གཉིས་ཀྱི་རིང་ཉིན་ལྟར་ཇ་ཐུག་དྲུག་རེ་བཏང་ནས་གྲྭ་པ་ཉི་ཤུ་རྩ་གསུམ་གྱིས་ཚངས་པ་ཞི་དྲག་གི་བསྐང་པ་འཕྲིན་བཅོལ་བསྟོད་པ་བཅས་གང་རྒྱས་མཛད་རྒྱུའི་དགོས་ཆ་དང་ཡོན་གྲྭ་པ་རེར་ཁ་བཏགས། དངུལ་སྲང་གང་ཞོ་ལྔ་རེ། ཆོས་འཁོར་རྒྱལ་གྱི་ལྷ་མོའི་སྐུ་མདུན་དུ་ཟླ་བ་གཅིག་གི་རིང་ཉིན་ལྟར་ཇ་ཐུག་བརྒྱུད་རེ་བཏང་བས་དགེ་འདུན་བརྒྱད་ཀྱིས་ལྷ་མོའི་བསྐང་བ་གྲངས་གསོག་མཛད་པར་ཡོན་གྲྭ་རེར་ཁ་བཏགས། དངུལ་སྲང་རེ། སེ་ར་ཨུར་གེ་གྲྭ་ཚང་དུ་ཞག་བཅོ་ལྔའི་རིང་ཉིན་ལྟར་ཇ་ཐུག་དྲུག་རེ་བཏང་བས་ཆོས་སྲུང་སྤྱིའི་བསྐང་བ་མཛད་པར་ཡོན་ཁ་བཏགས་རེ། ཆོས་འཁོར་རྒྱལ། འོལ་ཁ་རྫིང་ཕྱི། བྱམས་པ་གླིང་བཅས་ཀྱི་རྗེ་བཙུན་བྱམས་མགོན་གྱི་སྐུ་མདུན་དུ་བརྒྱ་མཆོད་སྣ་ལྔ། ཐུགས་སྨོན་ཅན་གྱི་སྙན་ཤལ་རེ་བཅས་འབུལ་བ་གནང་། རྒྱུད་སྟོད

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/PAn CHEN GSUM PA BLO BZANG DPAL LDAN YE SHES/sd12135e.txt


མེད་ལ་སོགས་པར་སྒྲུབ་པའི་རྟགས་དང་རྗེས་དཔག་འཇུག་པ་དོན་མེད་པར་ཐལ་ལོ། །གཞན་ཡང་། བུམ་པ་ཞེས་པའི་སྒྲ་ཆོས་ཅན། ཁྱོད་ཀྱིས་བུམ་གཟུགས་བརྗོད་བྱར་བྱེད་པ་མིན་པར་ཐལ། ཁྱོད་བུམ་གཟུགས་ལ་ལྟོས་ཏེ་ཚོགས་རྗོད་ཀྱི་སྒྲ་ཡིན་པའི་ཕྱིར། ཁྱབ་སྟེ། རིགས་རྗོད་ཀྱི་སྒྲས་རིགས་ཅན་བརྗོད་བྱར་མི་སྤོང་ལ། ཚོགས་རྗོད་ཀྱི་སྒྲས་ཚོགས་པ་ཅན་བརྗོད་བྱར་སྤོང་བ་དེ་རིགས་རྗོད་ཀྱི་སྒྲ་དང་ཚོགས་རྗོད་ཀྱི་སྒྲའི་ཁྱད་པར་ཡིན་པའི་ཕྱིར། ཡང་ཁ་ཅིག་། ཆོས་རྗོད་ཀྱི་སྒྲ་དང་ཆོས་ཅན་རྗོད་པའི་སྒྲའི་ཁྱད་པར་གཞི་དེ་ཁྱད་ཆོས་གཞན་གྱི་རྟེན་དུ་མི་རུང་བར་བརྗོད་པ་དང་རུང་བར་བརྗོད་པ་ལ་འདོད་འང་མི་འཐད་དེ། ཆོས་རྗོད་ཀྱི་སྒྲ་ཡིན་ན་སྒྲ་དོན་མི་མཐུན་པ་ཡིན་པས་ཁྱབ་པར་ཐལ། ཆོས་རྗོད་ཀྱི་སྒྲ་ཡིན་ན་གཞི་དེ་ཁྱད་ཆོས་གཞན་གྱི་རྟེན་དུ་མི་རུང་བར་བརྗོད་པ་གང་ཞིག་།དངོས་སུ་བརྗོད་པའི་ཁྱད་ཆོས་གཅིག་པོ་དེ་ལས་གཞན་པའི་ཁྱད་ཆོས་ཀྱི་རྟེན་དུ་མི་རུང་བའི་ཆོས་མི་སྲིད་པའི་ཕྱིར། རང་ལུགས་ནི་ཆོས་རྗོད་ཀྱི་སྒྲའི་མཚན་ཉིད། སྨྲ་བ་པོ་དང་ཉན་པ་པོའི་འདོད་པས་དམིགས་པའི་དོན་དེ་ཉིད་ཁྱད་ཆོས་ལྟ་བུར་སྟོན་པའི་སྒྲ། དཔེར་ན་བ་ལང་གི་དཀར་པོ་ཞེས་པ་ལྟ་བུའོ། །དེ་ཡང་བ་ལང་གི་དཀར་པོ་ཞེས་པའི་སྒྲ་ཆོས་ཅན། ཁྱད་པར་གཞན་སྤོང་བའི་སྒྲ་ཡིན་ཏེ། དོན་དེ་ཁྱད་ཆོས་གཞན་གྱི་རྟེན་བྱེད་པའི་ཁྱད་གཞི་ལྟ་བུར་བློ་ཡུལ་དུ་འཆར་བ་སྤངས་ནས་ཁྱད་ཆོས་ལྟ་བུར་སྟོན་པའི་ཕྱིར། དེ་ཡང་ཉན་པ་པོས་དཀར་པོ་ཞེས་པ་ཙམ་ཞིག་ཐོས་པའི་ཚེ་དཀར་པོ་དེ་དུང་དང་བ་ལང་སོགས་གང་གི་དཀར་པོ་ཡིན་སྙམ་དུ་ཤེས་པར་འདོད་ནས་དྲིས་པ་ན། འཆད་པ་པོས་བ་ལང་གི་དཀར་པོ་ཞེས་བརྗོད་པའི་ཚེ་དཀར་པོ་ཁྱད་གཞི་དང་བ་ལང་ཁྱད་ཆོས་སུ་སྟོན་པ་ཡིན་ཏེ། བ་ལང་དེ་དཀར་པོ་དུང་གི

B(Autochthonous Tibetan Literature)/B.i (ACIP SUNGBUM_dge lugs)/B.i.24 (tsad ma_valid perception)/TSAD MA RNAM _GREL (PRAMANA VARTIKA)_A COMMENTARY ON VALID PERCEPTION/RGYAL BA DGE _DUN GRUB_GYALWA GENDUN DRUP/s05528m.txt


གྱི། རྣམ་འབྱོར་མ་རྣམས་ལ། རྒྱུད་ཐམས་ཅད་ཀྱི་གླེང་གཞི་ཞེས་བྱ་བའི་ཐབས་བཀའ་བསྩལ་པ། ཨེ་ཝཾ་རྣམ་པ་ཅི་ཞིག་བརྗོད། །རིམ་པ་ཅི་ལྟར་བཤད་དུ་གསོལ། །བཅོམ་ལྡན་འདས་ཀྱི་བཀའ་བསྩལ་པ། །ཨེ་ཡི་ཆ་བྱད་བཟང་པོ་གང་། །དབུས་སུ་ཝཾ་གིས་རྣམ་པར་བརྒྱན། །བདེ་བ་ཐམས་ཅད་ནི་གནས། །སངས་རྒྱས་རིན་ཆེན་ཟ་མ་ཏོག་།ཅེས་གསུངས་པའི་དོན་ལ། དབུས་སུ་གྲི་གུག་གི་རྣམ་པ་ལྟ་བུའི་མཚན་མ། རྣམ་པར་ཤེས་པའི་ཕུང་པོའི་རང་བཞིན། ལྷ་མོ་བདག་མེད་མའི་ངོ་བོ་མཚོན་པར་བྱེད་པའོ། །དེའང་ཤུགས་ཀྱིས་ནམ་མཁའི་ཁམས་ཀྱང་དེར་མཚོན་ནོ། ། ལྷ་དགུ་ལ་ནི་རྣམ་པར་ཤེས་པའི་ཕུང་པོ་དཔལ་ཧེ་རུ་ཀའོ། ། །ཤར་དུ་མཚོན་བྱེད་ལ་གཟུགས་ཐོང་པའི་རྣམ་པ། ལྷ་དགུ་པ་ལ་ཤར་དུ་གཽ་རཱི། བདག་མེད་མ་ལྷ་མོ་བཅོ་ལྔ་ལ་རྡོ་རྗེ་མ། སའི་ཁམ་དག་པ་པུ་ཀ་སིའང་འདིར་སྡུད་དེ། རྣམ་པར་ཤེས་པ་ཨ་གྲི་གུག་གི་མཚོན་བྱེད་ལ་གཟུགས་ཐོང་པ་བྱིན་པས་ཝཾ་གི་ལུས་གྲུབ། ལྷོ་རུ་ཚོར་བའི་ཕུང་པོའི་མཚོན་བྱེད་དུ་ཚེག་དྲག་གཉིས་བཞག་པ་ནི། ལྷོའི་ལྷ་མོ་ཙོ་རཱི་དང༌། ལྷོ་ནུབ་ཏུ་མེའི་ཁམས་དག་པ་ཙནྜ་ལཱི་གཉིས་ཀྱི་མཚོན་བྱེད་ཚེག་དྲག་བ་ལ་བྱིན་པས་མགོ་བོ་གྲུབ། ནུབ་ཏུ་འདུ་ཤེས་ཀྱི་ཕུང་པོ་དག་པ་ལྷ་མོ་བཻ་ཏ་ལཱི་དང་། མེ་མཚམས་སུ་ཆུའི་ཁམས་དག་པའི་ལྟ་མོ་ཤ་བ་རཱི་གཉིས་མཚོན་པར་བྱེད་པའི་ཐིག་ལེའི་ཐོག་ཏུ་ན་བྱིན་པས་ཝཾ་གྲུབ། བྱང་དུ་འདུ་བྱེད་ཀྱི་ཕུང་པོ་དག་པའི་ལྷ་མོ་གྷསྨ་རཱི་དང་། བྱང་ནུབ་ཏུ་རླུང་གི་ཁམས་དག་པའི་ལྟ་མོ་གཡུང་མོ་གཉིས་མཚོན་བར་བྱེད་པའི་དབྱུག་པའི་རྣམ་པ་ནི། ཐིག་ལེའི་སྟེང་དུ་བཞག་པས་ནཱ་དར་གྱུར་ཏེ། དེ་དག་ལས་ཝཾ་ཡིག་རྡོ་རྗེ་སེམས་དཔའ་འགྲུབ་བོ། ། འདི་ནི་ཨཱ་ལི་ཡོངས་སུ་དག་པ་ཐབས་མཚོན་པར་བྱེད་པ་ཝཾ་ཡིག་རྡོ་རྗེ་སེམས་དཔའ་ཡིན་ཏེ། བདེན་པ་གཉིས་ཀྱི་དབང་དུ་བྱས་ན་ཀུན་རྫོབ་ཀྱི་བདེན་པ། ཤེས་བྱའི་གཤིས་ལ་འཆར་དུ་རུང་བ་ཐམས་ཅད་ཡི་གེ་བ་གིས་བསྡུས་སོ། ། འདི་དག་གིས་སྟོང་པ་ཆེན་པོ་ཡི་གེ་ལྔ་ལས། ཝཾ་ཡིག་རྡོ་རྗེ་སེམས་དཔའ་འགྲུབ་པའི་ཚུལ་བཤད་པ་ཡིན་ནོ། །ཀ་ཙ་ཊ་ཏུ་པ་ཡ་ཤ། སྡེ་ཚན་དེ་དག་གི་ཡི་གེ་རྣམས་ནི། ཐིག་ལེ་སྟོང་པ་ཡི་གེ་དྲུག་ཅེས་བྱའོ། །དེ་དག་གི་འཆར་ཚུལ་ནས་བལྟས་ན་ཐབས་སུ་ཡང་འགྱུར་ལ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2691_bo-x-ewts,sa-x-iast,zh-latn-pinyin.txt


རབ་གཉིས་མེད་དོ། །རྡོ་རྗེ་ནི་སྟོང་པ། སེམས་དཔའ་ནི་རིག་པའོ། །རིག་སྟོང་དབྱེར་མེད་ཀྱི་ས་བོན་ཕྱག་མཚན་ནོ། །འོ་ན་ཉི་ཟླའི་བར་གྱི་ས་བོན་ཕྱག་མཚན་ལས་སེམས་དཔའ་ཟེར་བ་ཅི་ཡིན་ཞེ་ན། འདིའི་ལེའུ་གསུམ་པ་ནས་ཨཱ་ལི་ཟླ་བ་ཀཱ་ལི་ཉི། །ས་བོན་ནང་དུ་སོན་གྱུར་པ། །དེ་ཉིད་སེམས་དཔའ་ཞེས་བྱར་བརྗོད་ཅེས་བརྗོད་དོ། ། དེས་ནི་གོང་དུ་ཟླ་བའི་སྟེང་དུ་ས་བོན་ཉིད། །རང་ལྷའི་ས་བོན་ཕྱག་མཚན་ནི། ། སོ་སོར་རྟོག་པར་བརྗོད་པར་བྱ་ཞེས་པའི་མཇུག་བསྡུས་སོ། །ཡི་གེ་ལས་བྱུང་ནི་ཉི་མ་ཟླ་བ་ས་བོན་ཕྱག་མཚན་ལས་འོད་སྤྲོས་ཏེ་སངས་རྒྱས་མཆོད་སེམས་ཅན་གྱི་དོན་བྱས་ཚུར་འདུས་ཏེ་ཐམས་ཅད་གཅིག་ཏུ་འདྲེས་པར་འགྱུར་བའོ། །དེས་ནི་གོང་གི་གཉིས་འདུས་པ་ལས་བདེ་ཆེན་པོ། །ཐམས་ཅད་གཅིག་གྱུར་ནན་ཏན་ཉིད་ཀྱི་མཇུག་སྡུད་དོ། །དེ་ལས་འོད་སྤྲོས་ཚུར་འདུས་བས་ལྷ་མོ་བཅོ་ལྔའི་སྐུར་བཞེངས་པ་ནི་གོང་བུ་ལ་ཞེས་སོ། །དེས་ནི་གོང་གི་ཟླ་བ་ཉི་མ་འདུས་པ་ལས། ། དཀར་མོ་ལ་སོགས་རབ་ཏུ་གྲགས། །རྫོགས་པ་ཆོས་ཉིད་དག་པ་སྟེ། །ཞེས་པའི་མཇུག་སྡུད་དོ། ། ཧཱུྃ་ཕཊ་རྣམ་པ་འདོད་མི་བྱ་ཞེས་པ་ནི་ཁ་ཅིག་བདག་མེད་མ་སྒོམ་པའི་སྒོམ་ཆེན་སངས་མི་རྒྱ་སྟེ་ཐབས་ཤེས་རབ་ཡ་བྲལ་བས་སོ་ཟེར་ན། དེ་ལ་ལྷ་ཞལ་སྦྱར་མེད་པས་ཟེར་རམ། ཐབས་ཤེས་རབ་ཙམ་མེད་པས་ཟེར། ལྷ་ཞལ་སྦྱར་མེད་པས་ཟེར་ན་འདོད་ཐོག་ཡིན་ཏེ། ཧཱུཾ་ཕཊ་རྣམ་པ་འདོད་མི་བྱ་ཞེས་པ་ཧཱུཾ་གིས་རྡོ་རྗེ་བསྐྱེད་པ་དང་། ཨོཾ་གྱིས་རྡོ་རྗེའི་ནོར་བུ་ཕཊ་ཀྱིས་བུག་པ་དགག་པ་དེ་མི་འདོད་པའོ། །ཐབས་ཤེས་རབ་ཙམ་མེད་པས་ཟེར་ན། ཐབས་ཤེས་རབ་ཙམ་ཚང་སྟེ་འོག་ནས་ཨཱ་ལི་ཤེས་རབ་ཀཱ་ལི་ཐབས། འདི་ལས་དཀར་མོ་ལ་སོགས་བསྐྱེད་ཞེས་སོ། །སེམས་པའི་གཟུགས་བརྙན་ནི་ཐབས་ཐུགས་རྗེས་སེམས་ཅན་ཐམས་ཅད་ལ་སེམས་དཔའ་དང་། ཤེས་རབ་སྟོང་པས་ཆོས་ཉིད་སྟོང་པ་ཉིད་ལ་སེམས་པའོ། །དཀྱིལ་འཁོར་བདག་པོ་ནི་བདག་མོ་ཞེས་ཏེ་རྣམ་པར་བསྒོམ་པའོ། །འདི་ལ་ཇོ་བོ་ཁ་ཅིག་ཡབ་ཡོད་པར་འདོད་དེ། ཡབ་ཡོད་ཀྱང་ཧཱུྃ་ཕཊ་རྣམ་པ་འདོད་མི་བྱ་ཟེར་བས་རྡོ་རྗེ་པད་མ་བྱིན་གྱིས་བརླབ་པ་བྱ་མི་དགོས། སེམས་དཔའི་གཟུགས་བརྙན་ལས་བྱུང་བ་ཞེས་པས་ཀྱང་ཡབ་ཡོད་ལ། འོ་ན་ཡབ་དེ་ཇི་ལྟ་བུ་ཞིག་ཡོད་ན་ཕྱག་མཚན་ལ་སོགས་པ་གོང་མ་བཞིན་ཟེར་བས་ལེའུ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2683_bo-x-ewts,sa-x-iast,zh-latn-pinyin.txt


མེད་པའི་དོན་མ་ཡིན་ཏེ། འགྲེལ་པ་དེ་གཉིས་ལས། དེ་དག་གི་སྤྱོད་ཡུལ་ཏེ་དམིགས་པ་ནི་ས་གོང་མ་དང་རང་གི་ས་པའི་སྡུག་བསྔལ་དང་། སོགས་པས་བསྡུས་པ་ཀུན་འབྱུང་དང་། ཞེས་གསུངས་པའི་ཕྱིར་རོ། །ཡང་། གཟུགས་མེད་ཀྱི་རྣམ་ཐར་དེ་དག་ལ་མཚན་མ་མེད་པ་མཚན་མ་མེད་པའི་ཏིང་ངེ་འཛིན་ཡང་སྲིད་པས་དེས་ནི་སོ་སོར་བརྟགས་མིན་གྱི་འགོག་པ་ལ་ཡང་དམིགས་ཤིང་། ནམ་མཁའ་མཐའ་ཡས་སྐྱེ་མཆེད་ཀྱི་དམིགས་པ་ལ་ནི་འདུས་མ་བྱས་ཀྱི་ནམ་མཁའ་ཡང་འབྱུང་ངོ། །འོ་ན། གོང་དུ་གཟུགས་མེད་ཀྱི་དངོས་གཞི་ས་འོག་ས་ལ་མི་དམིགས་པར་བཤད་པ་དང་། འདིར་གཟུགས་མེད་ཀྱི་རྣམ་ཐར་ལ་འོག་ས་གོང་ས་ཐམས་ཅད་ལ་དམིགས་པ་ཡོད་པར་བཤད་པ་གཉིས་འགལ་ལོ་ཞེ་ན། མི་འགལ་ཏེ། གོང་དུ་བཤད་པ་ནི་འོག་སའི་ཟག་བཅས་ལ་དམིགས་པ་མེད་པའི་དབང་དུ་བྱས་པ་ཡིན་ལ། འདིར་ནི་འོག་སའི་ཟག་མེད་རྗེས་ཤེས་ལ་དམིགས་པ་ཡོད་པའི་དབང་དུ་མཛད་པ་ཡིན་པས་དབྱེ་བ་འབྱེད་ཤེས་ན་སྐྱོན་མེད་པ་ཉིད་དོ། །བསམ་གཏན་གསུམ་པའི་སས་བསྡུས་ཀྱི་རྣམ་ཐར་མི་འཇོག་པའི་རྒྱུ་མཚན་ཡོད་དེ། བསམ་གཏན་གཉིས་པའི་སས་བསྡུས་གྱིས་རློབསྤ་དང་། སྐུ་ཚེ་གཏོང་འཇོག་དང་། རི་རབ་རྡུལ་ཕྲན་བསྐྱེད་ལ། སྡུག་པའི་རྣམ་ཐར་ནི་བསྐྱེད་མི་རུང་བ་གོང་དུ་བཤད་ཟིན་པ་ལྟར་རོ། །འོ་ན། རྣམ་ཐར་དང་ཟིལ་གནོན་འདི་དག་ལ་སྙོམས་པར་འཇུག་པའི་དགོས་པ་གང་ཞེ་ན། ཉོན་མོངས་པ་ཐག་བསྲིངྦ་དང་སྙོམས་འཇུག་ལ་དབང་ཐོབ་པར་བྱ་བའི་ཆེད་དུ་ཡིན་ཏེ། ཉོན་མོངས་པ་ཐག་མ་སྲིངྶྴིང་སྙོམས་འཇུག་ལ་དབང་མ་ཐོབ་ན་ཉོན་མོངས་མེད་པ་ལ་སོགས་པའི་ཡོན་ཏན་རྣམས་མི་ཐོབ་ཅིང་། ས་སོགས་གསར་ལ་སོགས་པར་བསྒྱུར་བ་དང་། དུས་རིང་པོར་གནས་པར་བྱིན་གྱིས་རློབས

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL DBANG BLO BZANG _PHRIN LAS RNAM RGYAL_GYALWANG LOBSANG TRINLE NAMGYAL/s00044m8.txt


རང་གི་སྔགས་སེམས་གཞན་གྱིས་ཀྱང་། །ཟློས་པས་དུག་གི་ལས་མི་བྱ། །སྒྲུབ་པ་པོ་ལ་དགོས་མ་གཏོགས་པར། །གསང་སྔགས་གཞན་དུ་སྤྱད་མི་བྱ། །འགྲན་པ་དང་ནི་སད་ཕྱིར་ཡང༑ ༑བདག་གིས་གསང་སྔགས་མི་སྦྱོར་རོ། །བློ་ལྡན་གྱིས་ནི་དུས་གསུམ་བཟླས། །དུས་གསུམ་དུ་ནི་ཁྲུས་བྱས་ཏེ། །ཞེས་དང་། སྒྲུབ་པ་པོས་ནི་ཚེས་བརྒྱད་དང་། ། བཅུ་བཞི་དང་ནི་བཅོ་ལྔ་དང་། །ཆོ་འཕྲུལ་གྱིས་ནི་ཟླ་ཕྱེད་ལ། །ཁྱད་པར་དུ་ནི་མཆོད་པར་བྱ། །བཟླས་བརྗོད་སྦྱིན་སྲེག་མཆོད་པ་དང་། །དེ་བཞིན་སྡོམ་པ་བཟུང་བ་དང་། །ཁྱད་པར་དུ་ཡང་བསོད་ནམས་ལ། །གུས་ཤིང་མངོན་པར་བརྩོན་པར་བྱ། །ཞེས་དང་། འདི་བྱ་འདི་ནི་མི་བྱའོ་ཞེས། །རིག་སྔགས་འདུལ་ལས་སྨོས་པ་དང་། །བསླབ་པའི་སྡོམ་པ་ཉིད་ལ་ཡང་། །ཟློས་པས་རྟག་ཏུ་རྣམ་པར་བསམ། །རང་གི་བདེ་ལ་ཆགས་པ་དག་།ཉིན་མཚན་དུ་ནི་སྤངས་པར་བྱ། །འདི་དག་དབྱས་ནས་འདི་བྱའོ་ཞེས། །མི་གཡེལ་བར་ནི་གྱུར་བར་བྱ། །ཉིན་པར་བགས་མེད་བྱས་པ་དག་།མཚན་མོ་སོ་སོར་བཤགས་པར་བྱ། །ནུབ་མོ་བྱས་པའང་ནང་བར་བཤགས། །ལེགས་པར་བྱས་ལ་མངོན་དགར་བྱ། ། བཟླས་བརྗོད་སྦྱིན་སྲེག་གཙང་སྤྲ་བྱ། །རིགས་སྔགས་མཆོག་དང་རང་སྔོམ་དང་། །རིགས་སྔགས་འདུལ་བ་དག་ལ་ཡང་། །སྒྲུབ་པ་པོས་ནི་ནན་ཏན་གནས། །ཞེས་དང་། སྤྱི་རྒྱུད་ལས། དཀྱིལ་འཁོར་ལེགས་པར་མ་མཐོང་པར། །གང་ཞིག་ཅ་སྟེ་སྔགས་བཟློས་ན། །དེ་ནི་དངོས་གྲུབ་ཐོབ་མི་འགྱུར། །ཤི་ནས་ངན་སོང་ལྟུང་བར་འགྱུར། །སྔགས་དན

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/SDOM PA_SECRET VOWS (SAMAYA)/s00094e.txt


བརྟན་མི་བརྟན་ཤིན་ཏུ་ཁྱད་ཆེ་བ་སོགས་ཀྱི་ཡོན་ཏན་རྣམས་ཤེས་པར་བྱ་ཞིང་། སེམས་འཛིན་གཞན་རྣམས་ཀྱིས་བསྒྲུན་དུ་མེད་པའང་ཤེས་པར་གྱིས་ཤིག་།གཉིས་པ་ལ་གསུམ། རྡོར་བཟླས་བྱས་པས་ཟླ་བ་སོ་སོ་ལ་མྱོང་བ་སྐྱེ་ལུགས་དང་། རྡོར་བཟླས་ཀྱིས་རླུང་དྷཱུ་ཏཱིར་ཐིམ་པར་བྱེད་པ་དང་། གཏུམ་མོ་འབར་བར་བྱེད་ཚུལ་ལོ། །དང་པོ་ནི། བསྐྱེད་རིམ་ཕྲ་རགས་མཐར་ཕྱིན་ཅིང་། ལུས་དབེན་ལ་བསླབས་པ་དེས། ཟླ་བ་དང་པོ་ལ་རྡོར་བཟླས་བྱེད་ཚུལ་ནི། རྡོར་འཕྲེང་ལས། ཐོག་མར་འབྱུང་དང་རྡུབ་པ་རྣམས། །ཉི་ཁྲི་དང་ནི་ཚིག་སྟོང་དང་། །དེ་བཞིན་གྲངས་ནི་བརྒྱ་ཕྲག་དྲུག་།ཉིན་དང་མཚན་མོར་ངེས་པ་ནི། །ཇི་སྲིད་གྲངས་ནི་ཐོབ་པའི་གནས། །ཉིན་ཞག་ཉི་ཤུ་རྩ་བདུན་དུ། །གྲངས་ནི་རྗེས་སུ་སྦྱོར་བ་ཡིས། །གྲངས་ནི་རབ་ཏུ་བརྟགས་པ་ཡིན། །ཞེས་གསུངས་ཏེ། ཕྱི་མ་ལ་ཞི་བ་འོད་ཀྱི་འགྱུར་ལས། གྲངས་ནི་ཡང་དང་ཡང་དུ་བརྟག་།ཅེས་འབྱུང་ངོ། །ཞག་གཅིག་ལ་འབྱུང་རྡུབ་གཉིས་ལ་གཅིག་ཏུ་བྱས་པའི་ཉི་ཁྲི་ཆིག་སྟོང་དྲུག་བརྒྱའི་རླུང་རྒྱུ་བ་དེ། ཉིན་མཚན་གཉིས་ལ་རླུང་ཇི་ཙམ་རྒྱུ་བའི་གྲངས་ཀྱི་ངེས་པ་ཇི་སྲིད་ཐོབ་པ་དེ་སྲིད་དུ་ཞག་ཉེར་བདུན་དུ། ཡང་ཡང་བགྲང་བར་གསུངས་པ་འདིས་ནི་གནས་པའི་ཆ་མ་གཏོགས་པ། ཉིན་མཚན་སོ་སོའི་རླུང་གི་ཐོབ་སྐལ་གང་ཡོད་དེ་ལས་མ་ཆད་མ་ལྷག་པར་ཆ་སྙོམས་པར་བྱེད་པར་བསྟན་ནོ། །དུས་ཚོད་སོ་སོའི་རླུང་རྣམས་ཆ་སྙོམས་ན་ལུས་ཀྱི་འབྱུང་བ་ཆེན་པོ་རྣམས་ཆ་སྙོམས་ལ། དེ་བྱུང་ན་ལུས་ལ་བརྟེན་ནས་སྐྱེ་བའི་ཡོན་ཏན་རྣམས་བསྐྱེད་པར་སླ་བའི་དགོས་པ་ཡོད་དོ། །ཟླ་བ་གཉིས་པ་ལ་བྱེད་ཚུལ་ནི། དེ་ནས་རྗེས་འགྲོ་ཟློས་པར་འགྱུར། །ཐུན་མཚམས་སོ་སོར་སྲོག་རྣམས་དང་། །རྩོལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/RIM LNGA_FIVE STAGES (PANCHAKRAMA)/s05302e.txt


རྣམ་རྟོག་ལ་སོགས་ཀྱེ་མི་སྐྱེ་དྲན་ཤེས་བཞིན་གྱིས་བདག་གླ་སྐྱེས་མ་ཐག་སྤང་གི་ཨེན་གཅིག་ཡང་སྤང་སྙམ་ན་བལྟས་ནས་འགྲོ་བའི་འབུར་འཇོམས་བྱ་སྟེ་བཟའ་ཚོ་གཉིས་ལ་རྐུན་མ་བྱུང་བ་བཞིན་བྱས་ན་ཕྱི་ལང་ཅན་དུ་སོང་ནས་ཡེ་མི་ཡོང་བ་ཡིན། ཉོན་མོངས་པ་རྒྱུད་ལ་འཕེལ་ཞེན་སྡང་ལ་སོགས་པ་ཐམས་ཅད་ཇེ་འཕེལ་དུ་འགྲོ་སྟེ། མདོ་ལས། དེ་བཞིན་གཉིད་ལ་དད་པ་དག་།ཕྱིར་བཞིན་དེ་བཞིན་གཉིད་ཆེར་འགྱུར། ། དེ་བཞིན་འདོད་ཆགས་ཆེ་བ་དང་། །ཆང་ལ་སྲེད་པའང་དེ་བཞིན་འགྱུར། །ཅས་གསུངས། ཉོན་མོངས་པའི་བག་ཆགས་ཇེ་མཐུག་ལ་སོང་སྟེ། ཡུལ་དམན་པ་ཐམས་ཅད་ལ་ཉོན་མོངས་པ་དྲག་པོ་སྐྱེ་ལ་དེ་ལས་ལྕི་ཞིང་སྡུག་བསྔལ་ཆེན་པོ་ཉམས་སུ་མྱང་དགོས། །ཉོན་མོངས་པ་སྤོང་ན་བག་ཆགས་ཇེ་སྲབ་ལ་འགྲོ་སྟེ། སྔར་གྱི་བག་ཆགས་ཀྱང་ཞར་ལ་འགྲོ་ལ། ཡུལ་བཟང་པོ་ལ་བག་ཆགས་ཕྲ་མོ་ལས་མི་སྐྱེ༑ དིའི་ལས་འབྲས་ཕྲ་བས་མྱོང་བ་ངེས་པར་འགྲོ་བ་ཡིན་ལ། ཉོན་མོངས་པ་ལ་དགྲར་ལྟས་ལ་གཉེན་པོ་སྟོབས་བསྐྱེད། ཞི་བ་ལྷས། བདག་ནི་བསྲེགས་ཏེ་བསད་གྱུར་ཏམ། །དེ་བཞིན་མགོ་བོ་བཅད་ཀྱང་རུང་། །རྣམ་པ་ཀུན་ཏུ་ཉན་མོངས་པའི། །དགྲ་ལ་འདུད་པར་མི་བྱའོ། །ཞེས་གསུངས་པས། འཇིག་རྟེན་པའི་དགྲ་བོ་ལོ་ཀ་ལས་གནོད་པ་མི་བྱེད་ལ། ཉོན་མོངས་པས་ཚེ་རབས་ཐམས་ཅད་དུ་གནོད་པ་བྱེད་དེ། བདག་གི་ཉོན་མོངས་དགྲ་བོ་གང་། །དུས་རིངས་ཐོག་མཐའ་མེད་པ་ལྟར། །དགྲ་གཞན་ཀུན་ཀྱང་དེ་ལྟ་བུར། །ཡུན་རིངས་ཐུབ་པ་མ་ཡིན་ན། །ཅས་སོ། །ཡང་འཇིག་རྟེན་གྱི་གྲ་ལ་ཕྱོགས་ཕུལ་ན་མི་གནོད་པར་ཕན་འདོགས་ལ། ཉོན་མོངས་པ་ལ་དེ་ལྟར་ཕུལ་ན་ཐུ་ཏུ་འགྲོ་སྟེ། མཐུན་པར་རིམ་གྲོས་བརྟེན་བྱས་ན། །ཐམས་ཅད་ཕན་དང་བདེ་བྱེད་དེ། །ཉོན་མོངས་དགྲ་ནི་བརྟེན་བྱས་ན། །ཕྱིར་ཞིང་སྡུག་བསྔལ་གནོད་པར་བྱེད། །ཅེས་སོ། །

B(Autochthonous Tibetan Literature)/B.i (ACIP SUNGBUM_dge lugs)/B.i.28 (BLO SBYONG)/BLO SBYONG DON BDUN MA_SEVEN-POINT PRACTICE FOR DEVELOPING THE GOOD HEART/_GREL PA_COMMENTARIES/s06969m.txt


བཅུ་དང་ཁྱད་པར་པྲང་གི་ཚིག་དབུས་མ། བྱམས་པ་རྣམ་སྣང་གི་མདུན་དུ་རྣམ་སྣང་ལ་བལྟ་བ། གཤིན་རྗེའི་གཤེད་དང་གཞན་གྱིས་མི་ཐུབ་པ་གཉིས་ལག་མཐིལ་དུ་དབུ་མ་ཐེ་བོང་ངོས་དང་རྒྱབ་ལག་བའི་རྒྱབ་ངོས་ལ་བསྟན་པ། རྟ་མགྲིན་ལྕེ་དང་སོའི་བར། འཁྱིལ་པ་ནོར་བུའི་དབུས། མི་གཡོ་བ་དང་འདོད་རྒྱལ་གཉིས་སོག་པ་ནས་ཐོན་པའི་དཔུང་མགོའི་ནང་། དབྱུག་སྔོན་ཅན་དང་སྟོབས་པོ་ཆེ་གཉིས་པུས་མོའི་ལྷ་ངའི་ནང་། གཙུག་གཏོར་འཁོར་སྒྱུར་རྣམ་སྣང་གི་སྟེང་། གནོད་མཛེས་རྒྱལ་པོ་རྐང་མཐིལ་དུ་དབུ་རྐད་བའི་ནང་གི་རྒྱ་ཚིགས་བ་དང་། ཞབས་རྒྱབ་ཀྱི་ལོངས་བུ་ངོས་ཞལ་རྗེ་ངར་ངོས་ལ་བལྟ་བ། དམིགས་གསལ་མེད་པའི་ཡབ་ཐམས་ཅད་ཀྱི་ཞལ་ལུས་ཀྱི་ཕྱི་ལ་གཟིགས་པ། གཟུགས་ཕུང་གི་རྒྱུའི་གཙོ་བོ་ཀུན་ནཏ་ལྟ་བུའི་བྱང་སེམས་གཙོ་བོར་སྤྱི་བོར་གནས་པ། འདུ་ཤེས་ཀྱི་ངག་སྨྲ་བ་གསལ་བར་བྱེད་ཅིང་ངག་སྨྲ་བ་མགྲིན་པ་ནས་འབྱུང་བ། རྣམ་ཤེས་ཀྱི་གཙོ་བོ་ཤིན་དུ་ཕྲ་བའི་སེམས་སྙིང་ཀར་གནས་པ། ཚོར་བ་དྲོད་ལ་བརྟེན་ནས་སྐྱེ་ཞིང་དྲོད་ཀྱི་གཙོ་བོ་གཏུམ་མོ་ལྟེ་བར་གནས་པ། འདུ་བྱེད་ཀྱི་ཕུང་པོ་རྩ་ཉོན་སོགས་ཀྱི་རྟེན་དུ་གྱུར་བའི་རླུང་ལྟེ་བ་ནས་རྐང་སོར་བར་ལ་གནས་པ༑ ས་ཁམས་ཀྱི་གཙོ་བོ་ཤ་ཡིན་ལ་ཤའི་རྒྱུའི་གཙོ་བོ་ཁྲག་ཡིན་ཅིང་ཁྲག་གི་གཙོ་བོ་གཏུམ་མོ་ལྟེ་བར་གནས་པ། ཆུ་ཁམས་ཀྱི་གཙོ་བོ་ཁམས་དཀར་དམར་ཆ་མཉམ་པར་སྙིང་ཁར་གནས་པ། མེ་ཁམས་ཀྱི་གཙོ་བོ་གཏུམ་མོའི་ཆ་གཅིག་མགྲིན་པར་གནས་པ། རླུང་ཁམས་ཀྱི་རགས་པའི་ཆ་གཅིག་སད་པའི་གནས་སྐབས་བསྐྱེད་བའི་རླུང་སྤྱི་བོར་གནས་པ་རྣམས་ཀྱི་རྒྱུ་མཚན་གྱིས་རྣམ་སྣང་ནས་སྒྲོལ་མའི་བར་གནས་དེ་རྡག་ཏུ་དགོད། རྒུན་འབྲུའི་ཚད་ཙམ་གྱི་མིག་དབང་དབང་རྟེན་བྲལ་རིལ་བ་ལ་གནས་པ། ཡུལ་གཟུགས་རྣམ་ཤེས་གསུམ་འདུས་པ་མིག་གི་སྒོར་གནས་པའི་རྒྱུ་མཚན་གྱིས་སྙིང་ཡབ་ཡུམ་མིག་ལ་འགོད།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/BSKYED RIM_CREATION STAGE (UTPATTI KRAMA)/s00076e.txt


སྟེང་། །དབྱིབས་ནི་གའུ་ཁ་སྦྱར་འདྲ། །ཞེས་གསུངས་པ་ཡིན། དེ་ནས་ཡི་གེ་ཧཱུྃ་བ་དག་གི་སྐུད་པ་ཙམ་ལ། ཨཱ་ལི་ཀཱ་ལིའི་ཕྲེང་བ་བརྒྱུས་པས། ཉི་ཟླ་ཁ་སྦྱོར་དེ་ལ་ཚར་ཕྱེད་དང་བདུན་དུ་རྒྱ་གྲམ་དུ་དཀྲིས་པར་སྒོམ་པ་ཡིན། ཡང་དེ་ལྟར་སློབ་དཔོན་གྱིས། བ་དག་ཐིག་ལེར་སྒོམ་པ་ཡི། །ལས་ཀྱི་རྡོ་རྗེ་ལྡན་པར་བྱ། ། ཞེས་གསུངས་པ་ཡིན། དེ་ནས་ཉི་ཟླ་ཁ་སྦྱོར་གྱི་བར་གྱི་ཐིག་ལེ་ལ་སེམས་གཏད་ནས་སྒོམ་པས། ཏོག་བྱ་བའི་སྒྲ་ཅིག་བྱུང་བ་དང་། སྟེང་གི་ཟླ་བའི་དཀྱིལ་འཁོར་དེ་ལ་བུ་ག་རྔ་འབྲུ་ཤོང་པའི་ཚད་ཙམ་པའི་བུ་ག་གཅིག་སྐྱ་ཐལ་གྱིས་བྱུང་བར་བསམ་པ་ཡིན།དེ་ནས་རང་གི་རླུང་འགྲོ་འོང་གནས་གསུམ་ཨོཾ་ཨཱཿཧཱུྃ་གསུམ་དུ་སྒོམ་ནས། ལན་བཞི་ལྔ་བདུན་བརྒྱད་བར་དུ་འགྲོ་འོང་བྱས་པས་སྟེང་གི་ཟླ་བའི་དཀྱིལ་འཁོར་གྱི་བུ་ག་དེ་སྦྱངས་པ་ཡིན། དེ་ལྟར་ཡང་སློབ་དཔོན་གྱིས། ཤེས་རབ་ཆ་ཡི་དབུས་སུ་ནི། རྔ་འབྲུ་ཤོང་པའི་དཀར་ཁུང་བསམ། ཡི་གེ་གསུམ་གྱི་འགྲོ་འོང་བྱ། ཞེས་གསུངས་པ་ཡིན། དེ་ནས་ཐིག་ལེ་དེ་ལ་དམིགས་ལུགས་གསུམ་ཡིན། གསང་བའི་མན་ངག་ཟླ་བའི་དོང་དུ་སྦ་བ། གསང་བའི་མན་ངག་ནམ་མཁའི་མཐོངས་སུ་འཆར་བ། གསང་བའི་མན་ངག་ཕྲ་མོར་བཞག་པ་དང་གསུམ་ཡིན། གསང་བའི་མན་ངག་ཟླ་བའི་དོང་དུ་སྦ་བ་ཟེར་ཙ་ན། ཉི་མའི་དཀྱིལ་འཁོར་གྱི་སྟེང་ཟླ་བའི་དཀྱིལ་འཁོར་གྱི་འོག་ཏུ་ཐིག་ལེ་བསྒོམ་པ་ཡིན། ནམ་མཁའི་མཐོངས་སུ་འཆར་བ་ནི། ཐིག་ལེ་ཟླ་བའི་བུ་ག་ནས་ཕྱིར་སྟོན་ལ། སྟེང་གི་བུ་གའི་ཁ་ཁྱེར་དུ་ཐིག་ལེ་སྐྱ་ཡེར་རེ་སྒོམ་པ་ཡིན། ཕྲ་མོར་བཞག་པ་ནི། སེམས་ཉིད་ཐིག་ལེ། ཐིག་ལེ་ཉིད་སེམས་ཉིད་ཀྱི་ངོ་བོར་སྒོམ་པ་ཡིན། དེ་ལྟར་ཡང་སློབ་དཔོན་གྱིས། ཤིན་ཏུ་འབད་པའི་བསམ་པ་ཡིས། །དབྱིངས་ཀྱི་ཐིག་ལེ་ཉིད་ལ་བལྟ། །ཞེས་གསུངས་པ་ཡིན། འོ་ན་དམིགས་ལུགས་གསུམ་པོ་དེ་གསུམ་ཆར་སྒོམ་དགོས་པ་ལྟ་བུ་གཅིག་ཡིན་ནམ་སྙམ་ན་མ་ཡིན་ཏེ། གང་མོས་གཅིག་སྒོམ་པས་ཉམས་སུ་མྱོང་བ་ཁྱད་པར་ཅན་རྒྱུད་ལ་སྐྱེ་བ་ཡིན། དེ་ལྟར་ཡང་སློབ་དཔོན་གྱིས། དེ་ཉིད་ལ་ནི་ཞུགས་ནས་ནི། །མཚན་མ་ལྔའམ་བརྒྱད་འབྱུང་ངོ༌། །ཞེས་གསུངས་པ་ནི། རྗེས་ཐོབ་ཀྱི་དུས་སུ་ཡང་། ཐིག་ལེ་དེ་ཉིད་ཁོ་ན་སྒོམ་པ་ཡིན་ཏེ། དེ་ལྟར་ཡང་སློབ་དཔོན་གྱིས། ཏིང་འཛིན་དེ་ལས

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2680_bo-x-ewts,sa-x-iast,zh-latn-pinyin.txt


༄༅། །མི་བདེ་ལ། རབ་ཏུ་ཕྱེ་བའི་སེམས་པ་ཞེས་སྦྱར་བར་བྱ་ཞིང་ཞིབ་ཆ་ལེགས་པར་འདོན་དགོས་སོ། །དཀོན་མཆོག་ལ་རང་སྟོབས་ཀྱི་དཔུང་གཉེན་དུ་རེ་བ་འཆའ་བའི་སེམས་པ། དཀོན་མཆོག་ལ་སྐྱབས་སུ་འགྲོ་བའི་སྐྱབས་འགྲོའི་མཚན་ཉིད། དེ་ཡང་ཡུལ་ཁྱད་པར་ཅན་ཡིན་ཀྱང་དཀོན་མཆོག་གསུམ་གང་རུང་མ་ཡིན་པ་ལམ་ཞུགས་ཀྱི་སོ་སྐྱེ་ལྟ་བུ་ཞིག་ཁོ་ན་ལ་སྐྱབས་སུ་འགྲོ་བ་ཡོད་པའི་དབང་དུ་བྱས་སོ། །དེ་ལ་ཡང་སྐྱེས་བུ་ཆུང་ངུ་དང་ཐུན་མོང་བའི་སྐྱབས་འགྲོ་སོགས་གསུམ་དང་། རྒྱུའི་སྐྱབས་འགྲོ་དང་། འབྲས་བུའི་སྐྱབས་འགྲོ་དང་ལྔ་ཡོད། རང་ཉིད་ངན་སོང་གི་སྡུག་བསྔལ་གྱིས་འཇིགས་ནས་དཀོན་མཆོག་ལ་རང་སྟོབས་ཀྱི་དབུང་གཉེན་དུ་རེ་བ་འཆའ་བའི་རིགས་སུ་གནས་པའི་སེམས་པ། སྐྱེས་བུ་ཆུང་ངུ་དང་ཐུན་མོང་པའི་སྐྱབས་འགྲོའི་མཚན་ཉིད་དང་། གཞན་ལ་དེས་རིགས་འགྲེ། གཞན་རྒྱུད་ལ་གྲུབ་ཟིན་པའི་དཀོན་མཆོག་ལ་རང་སྟོབས་ཀྱི་དཔུང་གཉེན་དུ་རེ་བ་འཆའ་བའི་སེམས་པ། རྒྱུའི་སྐྱབས་འགྲོའི་མཚན་ཉིད། རང་རྒྱུད་ལ་འབྱུང་འགྱུར་གྱི་དཀོན་མཆོག་ལ་དེ་ལྟར་རེ་བ་འཆའ་བའི་སེམས་པ། འབྲས་བུའི་སྐྱབས་འགྲོའི་མཚན་ཉིད་དོ། །གསུམ་པ་རྩོད་པ་སྤོང་བ་ལ། ཁ་ཅིག་།རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་ཆོས་ཅན། དོན་དམ་པའི་སྐྱབས་མ་ཡིན་པར་ཐལ། མེད་དགག་ཡིན་པའི་ཕྱིར་ཟེར་ན། མ་ཁྱབ། ཁོ་ན་རེ། ཁྱབ་སྟེ། རྒྱུད་བླ་མ་ལས་མེད་ཕྱིར་ཞེས་པ་ནས། གཏན་གྱི་སྐྱབས་མཆོག་མ་ཡིན་ནོ། །ཞེས་གསུངས་པའི་ཕྱིར། ཟེར་ན། ཡང་མ་ཁྱབ། ཁ་ཅིག་།དེ་འདྲ་བའི་ངོ་བོ་ཉིད་སྐུ་དེ། ཇི་ལྟ་ཇི་སྙེད་མཁྱེན་པའི་ཡོན་ཏན་དང་ལྡན་པར་ཐལ། དེ་ཟག་མེད་ཡེ་ཤེས་སྡེ་ཚན་ཉེར་གཅིག་གི་ཡོན་ཏན་དང་ལྡན་པའི་ཕྱིར། དེར་ཐལ། དེ་ཟག་མེད་ཡེ་ཤེས་སྡེ་ཚན་ཉེར་གཅིག

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/CO NE BLA MA GRAGS PA BSHAD SGRUB_CHONEY LAMA DRAKPA SHEDRUP/s00195a1.txt


༄༅། །མཁས་མང་འདུས་པའི་སྡེ་ཆེན་པོ་དགུ་བརྒྱ་ཙམ་ལ་བདེ་ལམ་གྱི་བཀའ་ཁྲིད་རྒྱས་པ་མང་འགྱེད་སོགས་ལུགས་གཉིས་ཀྱི་བཀའ་དྲིན་བླ་ན་མེད་པ་མཛད། དེ་དག་གི་བར་དུ་རབ་བྱུང་བསྙེན་རྫོགས་སོགས་འདོད་ཆོས་མང་དུ་གནང་། ཕོ་བྲང་ཆེན་པོར་སྐྱབས་མགོན་རྒྱལ་དབང་ཐམས་ཅད་མཁྱེན་པའི་མཇལ་ཕྱག་ལ་ཕེབས་ནས་མཎྜལ་དར་ཚོན་སྣ་ལྔའི་སྣེ་འདོགས་ཅན། སྐུ་གསུང་ཐུགས་རྟེན། མཛོད་གོས་དམར་པོ་དང་དུར་སྨྲིག་ཡུག་ར་བཅས་འབུལ་བར་མཛད་ཅིང་གང་སྤྱིའི་གསུང་གླེང་ཤིན་ཏུ་འཕེལ་དོས། དངུལ་སྲང་ཆེན་བརྒྱ་ཕྲག་སོགས་ཀྱི་གནང་སྦྱིན་རྨད་དུ་བྱུང་བ་གནང་། ཟླ་བ་བཅུ་པར་ལྔ་མཆོད་སོགས་རྒྱས་པར་མཛད་དེ་དགུན་ཐོག་གི་རིང་ཐུགས་དམ་ཟབ་མོ་ལ་བཞུགས། གྲྭ་ཚང་ཁག་ལ་དགུན་ཆོས་རིང་མང་འགྱེད་གང་ཐོན་རེ་གནང་། ས་འབྲུག་གནམ་ལོ་གསར་ཚེས་ཀྱི་དུས་གཏོར་སོགས་དང་སྒྲུབ་སྡེ་ཕན་ཚུན་གྱི་སེམས་བསྐྱེད་རྣམས་སྔར་རྒྱུན་བཞིན་དང་། སེར་རྩེར་དགེ་སློང་བྱམས་པ་ཐབས་མཁས། ར་ཁ་བྲག་ཏུ་དགེ་སློང་ཚེ་རིང་དཔལ་འབྱོར། གནས་ཤར་ཆོས་མཛད་གསུམ་སོ་སོ་ནས་སྒྲུབ་སྡེ་གསུམ་ལ་སེམས་བསྐྱེད་ཀྱི་མཆོད་པ་རྨད་དུ་བྱུང་བ་སྦྱར་ཏེ། དེའི་ཚོགས་དབུར་དམ་པ་ཉིད་སྤྱན་དྲངས་ནས་ཞབས་བརྟན་བསྙེན་བཀུར་ཕུན་སུམ་ཚོགས་པ་མཛད་ཅིང་། ཕྱི་དྲོ་སེམས་བསྐྱེད་གསུང་བཤད་སོ་སོར་རུས་པ་ཅན་གཞན་དང་མི་འདྲ་བ་རེ་རེ་གནང་། དེ་ནས་ཕོ་བྲང་ཆེན་པོར་རྒྱལ་དབང་ཐམས་ཅད་མཁྱེན་གཟིགས་ཆེན་པོ་མཇལ་ཞུར་ཕེབས་ཏེ། དངུལ་དཀར་གྱི་མཎྜལ་སོགས་འབུལ་བར་མཛད། དགྱེས་པའི་གསུང་གླེང་ཞིབ་པར་གནང་ཞིང་གསོལ་རས་གནང་སྦྱིན་རྒྱ་ཆེར་སྩལ། ད་ལས་སྦཱ་དུར་ནས་ཀྱང་བསྙེན་བཀུར

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/NGAG DBANG BYAMS PA RIN PO CHE_NGAWANG JAMPA RINPOCHE/s12218e.txt


གཉིས་པ་ཆད། ཞལ་ནས་ཐོན། ཆུ་ལ་གདུ་ཆུང་འཇུག་པ་པ་ལྟར་མགོ་མཇུག་བསྒྱུར་ནས། མཇུག་མ་ནས་ཡུམ་གྱི་ཞལ་དུ་ཞུགས་ཐུགས་ཀའི་ཧྲཱིཾཿ་ལ་ཐིམ། ཧྲཱིཾཿ་ལས་ཧྲཱིཾཿ་གཉིས་པ་ཆད། ཡུམ་གྱི་གསང་གནས་ནས་ཐོན། མགོ་མཇུག་བསྒྱུར་ཏེ། མགོ་ནས་ཡབ་ཀྱི་གསང་གནས་ནས་ཞུགས་ཏེ་ཐུགས་ཀའི་ཧྲཱིཾཿ་ལ་ཐིམ་པས། སྟོད་ཆ་དྷཱིཿ་སྨད་ཆ་ཧྲཱིཾཿ་གི་ཕྲེང་བ་མགལ་མེའི་འཁོར་ལོ་ལྟར་འཁོར་བ། དེ་ལས་སྒྲ་སྙན་པ་པི་ཝང་གི་གདངས་ལྟ་བུ་གསུང་རབ་ཡན་ལག་བཅུ་གཉིས་ཀྱི་གདངས་སུ་འཆར་བར་དམིགས་ནས་དྷཱིཿ་ཧྲཱིཾཿ་ཁོ་ན་བཟླ། དེ་གཉིས་ཞི་བ་གཙོ་བོར་བྱས་ནས་དྲག་པོ་ཞར་ལ་སྒྲུབ་པ་ཡིན། དེ་རྗེས་དྲག་པོ་གཙོ་བོར་བྱས་ནས་ཞི་བ་ཞར་ལ་སྒྲུབ་པ་དང་། འཇམ་དབྱངས་ཕྱི་སྒྲུབ་ལ་བརྟེན་ནས་ཤེས་རབ་སྒྲུབ་པ་ལ། རལ་གྲིའི་ལྟེ་བའི་གསང་སྒྲུབ་དང་། ལྕགས་ཀྱི་ཧཱུཾ་ཡིག་ནང་སྒྲུབ་བཅས་གོ་ས་བརྗེས་ཀྱང་ཆོག་ལ། ཡང་ན་གསང་སྒྲུབ་ཀྱི་ཐུགས་ཟླ་གདན་ཉི་གདན་དང་། ཐུགས་ཀའི་དྷཱིཿ་ཡིག་ཧཱུཾ་ཡིག་ཏུ་གྱུར། ཧཱུཾ་ཡིག་གི་ཐིག་ལེའི་ནང་རལ་གྲི། དེའི་ཡུ་བའི་རྡོ་རྗེའི་སྒོ་ངའི་ནང་དུ་འཇམ་དབྱངས་ནང་སྒྲུབ་ཡབ་ཡུམ་བསམ། གོང་གི་ཧཱུཾ་ཡིག་ནང་སྒྲུབ་དང་བཅས་པ་ཐམས་ཅད་དྷཱིཿ་ཡིག་དམར་སེར་རིང་ཆ་ཚེག་དྲག་དང་བཅས་པ་གཅིག་ཏུ་གྱུར་བར་བསམ། གསང་སྒྲུབ་ཀྱི་ཐུགས་ཀའི་ཧཱུཾ་ལས་འོད་ཟེར་སྣ་ལྔ་འཕྲོས་པས་གསང་སྒྲུབ་ཀྱི་སྐུ་གང་ཕྱིར་འཕྲོས་རྡོ་རྗེའི་ལྟེ་བའི་ནང་གང་ནས་མ་ཤོང་བར་གཡེར་ཁ་འདྲ་བའི་མཚམས་ནས་དགྱེད། དེའི་མཐར་འཇའ་ཟེར་གྱི་གཞི་ལ་འོད་སྣ་ལྔའི་མུ་ཁྱུད་ཟླུམ་པོ། ལྟེ་བའི་ཧཱུཾ་ལམ་རེག་པ་འཁོར་ལོ་འཁོར་ཆོག་པ། དེའི་སྟེང་དུ་འོད་འཕྲོས་པས་གྲི་གུག་སོ་དགུ་སོ་ཕྱིར་བསྟན་ནས། ལེབ་མོར་གནས་པའི་ལྟེ་བའི་སྟེང་དུ་ཉི་གདན་ལ་རྩ་སྔགས་ཡི་གེ་སོ་དགུ། དེའི་ཕྱི་རོལ་ཏུ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JAM DBYANGS_GENTLE VOICE (MANJUGHOSHA, MANJUSHRI)/SGRUB THABS_RITUAL FOR REACHING THE ANGEL (SADHANA)/s00549e.txt


གཡས་མཆོག་སྦྱིན་དངོས་གྲུབ་སྩོལ། །ཕྱག་གཡོན་དཀོན་མཆོག་གསུམ་མཚོན་འཇིགས་པ་ཀུན་ལས་སྐྱོབ། །ཕྱག་གཉིས་ཨུཏྤལ་སྔོན་པོས་མཚན་ཞིང་ཡིད་འཕྲོག་རིན་ཆེན་རྒྱན་གྱིས་མཛེས། །རྣམ་བཀྲ་ལྷ་རྫས་གོས་ཀྱིས་ཀླུབས་ཤིང་ཚེ་དཔག་མེད་པས་སྤྱི་བོར་བརྒྱན། །སྤྱན་བདུན་མངའ་བའི་ཐུགས་ཀར་ཟླ་བའི་དཀྱིལ་འཁོར་སྟེང་། །ཏཾ་ཡིག་དཀར་པོ་ཧཱུཾ་གིས་མཚན་པའི་མཐའ་སྐོར་དུ། །ཡི་གེ་བཅུ་པའི་སྔགས་ཀྱིས་བསྐོར་བའི་འོད་ཟེར་གྱིས། །ཡེ་ཤེས་སྤྱན་དྲངས་བདག་ཉིད་ལ་ཐིམ་དབང་ཡང་བསྐུར། །ཚེ་དང་ཡེ་ཤེས་མཆོག་སྩོལ་སྒྲོལ་མར་ཕྱག་འཚལ་ཞིང་། །དེ་ནས་མཆོད་རྫས་རྣམས་བྱིན་གྱིས་རློབ་པ་ནི། ཨོཾ་བཛྲ་ཨ་མྲི་ཏ་ཀུཎྜ་ལི་ཧ་ན་ཧ་ན་ཧཱུཾ་ཕཊ། ཨོཾ་སྭ་བྷཱ་ཝ་ཤུདྡྷཱཿ་སརྦ་དྷརྨཱཿ་སྭ་བྷཱ་ཝ་ཤུདྡྷོ་ཉཧཾ། སྟོང་པ་ཉིད་དུ་གྱུར། སྟོང་པའི་ངང་ལས་ཨོཾ་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ། གཏོར་མ་ལྷའི་ཞལ་ཟས་དྲི་མ་མེད་པ་ནམ་མཁའ་དང་མཉམ་པ་དང་། གཞན་ཡང་བདག་མདུན་གྱི་མཆོད་ཡོན་ཞབས་བསིལ་མེ་ཏོག་བདུག་སྤོས་མར་མེ་དྲི་ཆབ་ཞལ་ཟས་རོལ་མོ་ལ་སོགས་པ་རྣམས་དྭངས་ཤིང་ཐོགས་པ་མེད་པ་ནམ་མཁའ་དང་མཉམ་པར་གྱུར། ཨོཾ་ཨརྒྷཾ་ཨཱཿ་ཧཱུཾ། ཨོཾ་པཱ་དྱཾ་ཨཱཿ་ཧཱུཾ། ཨོཾ་པུཥྤེ་ཨཱཿ་ཧཱུཾ། ཨོཾ་དྷཱུ་པེ་ཨཱཿ་ཧཱུཾ། ཨོཾ་ཨཱ་ལོ་ཀེ་ཨཱཿ་ཧཱུཾ། ཨོཾ་གནྡྷེ་ཨཱཿ་ཧཱུཾ། ཨོཾ་ནཻ་བི

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/BSLAB BYA_PERSONAL ADVICES/PAn CHEN BLO BZANG CHOS KYI RGYAL MTSAN_PANCHEN LOBSANG CHUKYI GYELTSEN/s05978m.txt


ནས་རྡོར་རའི་མཐའི་བར་སྒོ་ཚད་ཉེར་གཉིས། འོད་འཕྲེང་གི་མཐའ་ནས་མཐའི་བར་སྒོ་ཚད་ཉེར་བཞི་སྟེ། ཐམས་ཅད་ཀྱི་རྒྱ་ཚད་ཡིན་ལ། བྲི་བྱའི་དབང་དུ་བྱས་ནས་ཕྱོགས་གཅིག་ཏུ་གོ་བདེ་བར་བརྗོད་པའོ། །གཞལ་ཡས་ཁང་གི་རྩིག་པ་རིམ་པ་ལྔ་པོ་ཕྱི་ནང་ལྔ་སྤྲགས་ཏུ་ཡོད་ཅིང་། ལྔ་ཀ་བསྡོམས་པའི་ཞེང་ཆ་ཕྲན་གཅིག་།དཔངས་ཆ་ཕྲན་བཅུ་གསུམ། ཕ་གུའི་ཞེང་ཆུང་ཕྱེད་གཉིས་ལས་ཕྱེད་ཕྱིར་འཕགས་པ་དབངས་ཆུང་གཅིག་།རྡོའི་སྙིང་པོའི་ཀ་བ། མུ་ཏིག་དམར་པོའི་བྲི། སྤུག་གི་གཞུ། ཤེལ་གྱི་ཀ་ཆུང་། བཻརཱུ་རྱའི་བྲེ། དངུལ་གྱི་གཞུ་རྣམས་བརྩེགས་པའི་སྟེངས་དུ་གསེར་གྱི་སྐ་རགས་ལེབ་མོ་ཞེང་ཆ་ཕྲན་གཅིག་པ་བཞི་སྟེང་ནས་སྟེང་དུ་བརྩེགས་པ་བཞི་ག་བསྡོམས་པའི་དཔངས་ཆ་ཕྲན་གཉིས། དེའི་སྟེང་དུ་ཕོ་བྲང་ཁྱམས་ཀྱི་ལྕམ་སྣེ་ཕྱི་མ་བཀལ་བ་ཕྱིར་ཐལ་བའི་སྣེ་ལ་རིན་པོ་ཆེའི་དྲ་བ་དྲ་ཕྱེད། སྐ་རགས་ཀྱི་སྟེང་དུ་བྱ་འདབ་ཞིང་ཆ་ཕྲན་གཉིས་ཕྱིར་འཕགས་པའི་སྣེ་ལས་ཤར་བུ་དཀར་པོ་འཕྱང་བ། བྱ་འདབ་དེའི་མཐའི་སྟེང་དུ་མདའ་ཡབ་དཀར་པོ་ཆ་ཕྲན་གཅིག་པ་པད་འདབ་ཕྱེད་པ་ལྟ་བུ་ལངས་པ། མདའ་ཡབ་ཀྱི་སྟེང་དུ་ཕྱོགས་བཞིར་རྒྱལ་མཚན་གཉིས་དང་བ་དན་གཉིས་རེ་སྟེ་བསྡོམས་པས་བཅུ་དྲུག་།མདའ་ཡབ་དང་བཅས་པའི་གཞལ་ཡས་ཁང་གི་དཔངས་ཆ་ཕྲན་བཅུ་བདུན་པར་བཞེད་ཀྱང་། ཐོག་བཀབ་པའི་ཚད་གང་དུ་གཏོགས་དཔྱད་དགོས་སོ། །གཞལ་ཡས་ཁང་གི་རྩ་ཐིག་དང་ཚངས་ཐིག་འཕྲད་མཚམས་ནས་གཡས་གཡོན་དུ་ཆ་ཕྲན་གཉིས་གཉིས་དོར་བས་སྒོ། དེ་ནས་སྒོ་ཚད་རེ་ཕྱིར་དོར་བས་སྒོ་འཁྱུད། དེ་ནས་གཡས་གཡོན་དུ་སྒོ་ཚད་རེ་སོང་བ་སྒོ་འགྲམ། དེ་ནས་ཕྱིར་སྒོ་ཚད་རེ་སོང་བ་སྒོ་ལོགས་ཏེ། འབྲམ་ལོགས་སྒོ་དང་མཉམ་པ་འདི་ལ་རྩིག་གདོང་ཉིད་རྡོ་རྗེའི་ལྟེ་བ་དང་མཉམ་མོ། །རྩིག་པའི་ཕྱི་རོལ་ཏུ་འོག་མཐའ་ནས་འདོད་སྣམ་དམར་པོ་དཔངས་ཞེང་ཆ་ཕྲན་གཉིས་པ་ལ་མཆོད་པའི་ལྷ་མོ་བཅུ་དྲུག་གོ་།ཐོག་འབུབས་ཚུལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/BSKYED RIM_CREATION STAGE (UTPATTI KRAMA)/s00261a.txt


༄༅། །དམིགས་པ་རེ་ལ་ཞག་ཉེར་གཅིག་ཙམ་འཇོག་པ་མཛད། དེ་ནས་མི་ཤིགས་པ་བསྒོམ་པ་དང་། རྨི་ལམ་གྱི་སྐོར་རྣམས་རིང་བར་འཇོག་།གཞན་རྣམས་དུས་སྐབས་དང་སྦྱོར། དེ་ལྟར་འཁྲིད་རྫོགས་ནས་ངེས་པར་རིམ་ལྔ་གསལ་སྒྲོན་གསུང་བ་ཕྱག་ལེན་ཡིན་ཅིང་། མི་ཉན་ཀ་མེད་དུ་ཡོད་པས་ལེགས་པར་ཉན་ཅིང་། ཞིབ་ཏུ་ལྟ་བ་དང་སེམས་པ་སོགས་ཀྱི་སྒོ་ནས་འདུས་པའི་ལམ་གྱི་གོ་བ་ལེགས་པར་ཆགས་པ་ཞིག་བྱ། དེ་ཡང་འདུས་པའི་བསྐྱེད་རྫོགས་ཀྱི་གོ་བ་ལེགས་པར་ཆགས་པའི་སྒོ་ནས་སྟོང་པ་བཞི་ལས་སྒྱུ་མའི་སྐུ་བསྒྲུབ་ཚུལ་ལེགས་པར་ཤེས་པ་ཞིག་དང་། དེའང་འོད་གསལ་གྱིས་སྦྱངས་པས་ཟུང་འཇུག་གི་སྐུ་བསྒྲུབ་ཚུལ་མཐའ་ཆོད་པར་མ་ཤེས་ན། ཚེ་གཅིག་ལ་སངས་རྒྱས་བསྒྲུབ་པའི་ཚུལ་ཇི་ལྟར་བྱེད་པའི་ལམ་གྱི་ཕྱོགས་མཐོང་ཙམ་ཡང་འོང་ས་མེད་པས། འདི་ལ་སྦྱང་བ་གལ་ཆེ་བ་ཡིན། དེ་ནས་བློ་གྲོས་ཀྱིས་ལྕོགས་པ་ཙམ་ཡོད་ན། ངེས་པར་འདུས་པའི་རྒྱུད་ལ་གོ་བ་ཆགས་ངེས་པ་སྦྱངས་ཤིང་། དེ་ནས་བདེ་མཆོག་གི་སྒྲུབ་ཐབས་ཀྱི་རྣམ་བཤད་ཆེན་མོ་རྗེ་བླ་མ་ཉིད་ཀྱིས་མཛད་པ་ལེགས་པར་ཉན་ནས། བསྐྱེད་རིམ་གྱི་གོ་བ་ཆགས་པ་དང་བསྐྱེད་རིམ་གྱི་ཁྲིད་བྱེད། དེ་ནས་ལོ་དྲིལ་གྱི་ཁྲིད་རྗེ་ཉིད་ཀྱིས་མཛད་པ་དང་། ནག་པོ་པའི་རྫོགས་རིམ་གྱི་དཔྱིད་ཐིག་ལ་ཡི་གེ་མཛད་པ་མེད་ནའང་། རྗེ་ཉིད་ལ་ལེགས་པར་ཐོབ་པའི་གསུང་གི་སྟེང་ནས་བདེ་མཆོག་གི་རྫོགས་རིམ་སོ་སོའི་གྲུབ་ཆེན་གྱི་དགོངས་པ་ལྟར་སྐྱོང་ཚུལ་དང་། གོ་བའི་རྣམ་གཞག་ལེགས་པར་ཆགས་ཀྱི་བར་དུ་ཁྲིད་བྱ། དེ་ནས་བདེ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05301e.txt


༄༅། །ཞིང་མི་ནག་བོ་ཇི་ལྟར་བྱུང་ཚུལ་ཞུས་པས། དགེ་བཤེས་པོ་ཏོ་བས་དེ་ལ་ཐབས་ཇི་ལྟར་བྱས་གསུངས་པས། སྔ་མ་ལྟར་ཇི་ལྟར་གྱུར་ལུགས་དང་རྟོགས་པ་བརྗོད་པས། པོ་ཏོ་བ་ཐུགས་དགྱེས་ནས། སྐྱེས་བུ་དེ་ཁོ་ན་བཞིན་དུ་སྒྲུབས་ཤིག་།སུ་ལ་ཡང་དེ་ལས་ལྷག་པའི་ཐབས་མེད་དོ་གསུངས་ནས་གཤེགས། ཐུགས་ཤིན་ཏུ་མཉེས་པས་ཉིན་རེ་བཞིན་པོ་ཏོ་བས་ཆོས་ཀྱི་གཏམ་རེ་ཆེད་དུ་སྐྱེལ་པར་མཛད་དོ། །དགེ་བཤེས་ཁ་རག་སྒོམ་ཆུང་པ་འདིས་རག་མའི་ཕུར་སྒོམ་ཞིང་བཞུགས་པ་ན་ནགས་ལ་མེ་མཆེད་པས་སྲོག་ཆགས་གྲིབ་སོ་ལྟར་གྲོས་ཀྱང་མ་ཐར་བར་ཚིག་པ་ལ། མི་བཟོད་པའི་བརྩེ་བས་རྗེ་བཙུན་སྒྲོལ་མ་ལ་འཕྲལ་དུ་རང་གིས་བརྩམས་པའི་བསྟོད་པས་བསྟོད་ནས་མེར་མཆོངས་པས་།མེ་རང་ཞིང་གྱུར་ཏེ། ངེས་པར་དྲོང་རྟགས་དང་ལྡན་ཞིང་། བྱམས་སྙིང་རྗེ་བྱང་ཆུབ་ཀྱི་སེམས་འབྱོངས་པས་བྱ་རི་དྭགས་རྣམས་ལ་ཟས་བསྟབས་པ་ཕྱག་ནས་ལེན་ནོ། །ཡང་ལན་ཅིག་པོ་ཏོ་བའི་སྤྱན་སྔར་བྱོན། ལམ་རིམ་བློ་ལྡོག་བཞིའི་རྟོགས་པ་ཕུལ་བས་མཉེས་ཏེ། སྐྱེས་བུ་སྨྲ་བའི་སེང་གེར་སོང་གསུང་ངོ། །དེ་ནས་དགེ་བཤེས་སྒོམ་ཆུང་བ་ཁ་རག་ཏུ་སྒོམ་དུ་འབྱོན་བར་བཞེད་ནས་དགེ་བཤེས་པོ་ཏོ་བ་ལ་ཕྱག་འཚལ་དུ་བྱོན། འབྲལ་མི་ཕོད་པར་གཉིས་ཀ་སྤྱན་ཆབ་བྱུང་། ཕན་ཡུལ་རྒྱལ་དུ་ཕེབས་པ་ན། ཆོས་ཞུ་བ་དང་འབུལ་བ་ཆེན་པོ་ཡང་བྱུང་། དེ་ནས་ཁ་རག་ཏུ་བྱོན་ནས་ཁ་རག་ཕུག་པ་ནག་པོར་ཐུགས་དམ་མཛད། ཁ

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/S05985E1.TXT


༄༅། །བརྟགས་རང་གི་མཚན་ཉིད་ཀྱིས་མེད་ན་མེད་མི་དགོས་ཀྱང་། གཞན་གཉིས་རང་གི་མཚན་ཉིད་ཀྱིས་མེད་ན་མེད་དགོས་སོ། །བསྡུ་བ་ལས་ཀྱང་དེ་བཞིན་དུ་གསུངས་སོ། །དེས་ན་གཞན་དབང་དོན་དམ་པར་ཡོད་པར་གསུངས་པ་ནི། དོན་དམ་པར་འཇོག་ཚུལ་གཉིས་ལས། རང་གི་མཚན་ཉིད་ཀྱིས་ཡོད་པ་ལ་དོན་དམ་དུ་ཡོད་པར་བཞག་པ་ཡིན་གྱི། རྣམ་དག་ལམ་གྱི་དམིགས་པའི་ཆ་ནས་དོན་དམ་པར་ཡོད་པ་མི་འཇོག་པ་སྔར་བཞིན་ནོ། །ཕྱི་མ་ལྟར་ན་ཡོངས་གྲུབ་ཁོ་ན་དོན་དམ་དུ་ཡོད་པའོ། ། ཐོགས་མེད་སྐུ་མཆེད་ཀྱི་གཞུང་དུ་དོན་དམ་པའི་འཇོག་ཚུལ་ཕྱི་མ་མང་ངོ། །ལུགས་འདིའི་སྐུར་འདེབས་ཀྱི་མཐའ་འདོད་པའི་ཕྱོགས་སྔ་ནི་རང་སྡེ་དབུམ་པ་དང་། སྒྲོ་འདོགས་ལ་ཀུན་བརྟགས་དང་ལྷན་སྐྱེས་གཉིས་ལས། དང་པོ་ནི་གཞན་སྡེ་དང་རང་སྡེ་དོན་སྨྲ་གཉིས་ཀྱིས་འདོད་དོ། །ལྷན་སྐྱེས་ལ་གང་ཟག་དང་ཆོས་ཀྱི་བདག་འཛིན་གཉིས་ལས། ཆོས་ཀྱི་བདག་འཛིན་ནི་ལུགས་འདིའི་གཞུང་མང་བར་གཟུང་འཛིན་རྫས་གཞན་དུ་འཛིན་པ་ཆོས་ཀྱི་བདག་འཛིན་དུ་བཤད། དགོངས་འགྲེལ་ལས་ངོ་བོ་དང་ཁྱད་པར་ལ་ཀུན་བརྟགས་པའི་ཀུན་བརྟགས་རང་གི་མཚན་ཉིད་ཀྱིས་མ་གྲུབ་པར་འདོད་ལ། གང་ཟག་གི་བདག་མེད་ཀྱི་དབང་དུ་བྱས་པའང་འདོད། ཆོས་ཀྱི་བདག་མེད་དུ་འདོད་པའི་ཤུགས་ལ་དེའི་ལྡོག་ཕྱོགས་ཆོས་ཀྱི་བདག་འཛིན་དུ་འདོད་དོ། །དེ་ལྟ་བུའི་ཀུན་བརྟགས་རང་གི་མཚན་ཉིད་ཀྱིས་མ་གྲུབ་པའམ། གཞན་དབང་ལ་ཀུན་བརྟགས་ཀྱིས་སྟོང་ཚུལ་ནི། དཔེར་ན། ལྟོ་ལྡིར་བ་ལ་བུམ་པ་ཞེས་པའི་བརྡས་མ་བཞག་པར་བུམ་པའོ་སྙམ་པའི་བློ་མི་སྐྱེ་བ་བཞིན་ནོ། །དེ་ལྟར་གཞན་དབང་ལ་ཀུན་བརྟགས་ཀྱི་ངོ་བོ་ཉིད་དུ་ཞེན་པས་འཁོར་པར

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /SKYABS RJE PHA BONG KHA PA BDE CHEN SNYING PO_Kyabje Pabongkapa Dechen Nyingpo (1878-1941)/s00359m.txt


གསལ་ལས་ཀྱང་། ལྷག་མ་དཀྱིལ་འཁོར་གྱི་མཆོག་དང་ལས་ཀྱི་མཆོག་གི་མཐར་ཐུག་པ་ནི་གཞན་གྱི་དོན་ཆེན་པོ་སྒྲུབ་པས་ན་སྒྲུབ་པ་ཆེན་པོ་སྟེ། ཞེས་གསུངས་སོ། །འོ་ན་མདོ་བསྲེ་ལས་མཆོད་པ་ཡན་ཆད་རང་དོན་ཕུན་ཚོགས་ལ་སྦྱར་ཞིང་མི་བསྐྱོད་པ་འབྱིན་པ་མན་ཆད་གཞན་དོན་ཕུན་ཚོགས་ལ་སྦྱར་བ་ཅི་ཡིན་སྙམ་ན་མདོ་བསྲེ་ལས་འདོད་ཆགས་ལ་སྤྱོད་པའི་སེམས་ཅན་རྣམས་ཀྱི་འདོད་པས་ཐར་པ་རབ་ཏུ་བསྟན་པར་བྱ་བའི་ཕྱིར་ཞེས་སོགས་སྔར་དྲངས་པ་ལྟར། སྔོན་བྱུང་ལ་སྟོན་པ་འདོད་ཆགས་ཆེན་པོའི་ཚུལ་གྱི་ཏིང་ངེ་འཛིན་ལ་ཞུགས་པ་བཞིན་དུ་རྗེས་འཇུག་གིས་རིག་མ་ལ་སྙོམས་པར་ཞུགས་པ་ལ་བརྟེན་ནས་ཆགས་པ་ལམ་དུ་བྱས་ཏེ་རང་གི་དོན་སྒྲུབ་པ་ལ་དགོངས་ནས་རང་དོན་དུ་གསུངས་ལ། སྙོམས་པར་ཞུགས་པ་དེ་ཉིད་དཀྱིལ་འཁོར་རྒྱལ་མཆོག་སྤྲུལ་པའི་ཡན་ལག་ཏུ་འགྱུར་བ་ལ་དགོངས་ནས་གཞན་དོན་སྒྲུབ་བྱེད་དུ་གསུངས་པས་མི་འགལ་ལོ། །དེ་ལྟར་ན་གཟུངས་དཀྱིལ་སྤྲུལ་པ་སྔ་མ་རྣམས་ཀྱིས་སྤྱོད་པའི་སྐབས་ལ་སྦྱར་བ་ཡང་རུང་མོད་ཀྱང་མདོ་བསྲེ་དང་རྡོ་རྗེ་སེམས་དཔའི་སྒྲུབ་ཐབས་གཉིས་ཀ་ནས་དངོས་སུ་སྐབས་འདིར་སྦྱར་བ་ལྟར་སྦྱར་དགོས་ཤིང་། ཏིང་ངེ་འཛིན་དེ་ལ་དྲང་ངེས་གཉིས་ཀྱི་བཤད་པ་སྒྲོན་གསལ་ལས་མཛད་པའི་དྲང་དོན་གྱི་ཚུལ་འདིར་སྦྱར་ནས་དེ་ཡི་ལས་ཏིང་ངེ་འཛིན་ཅི་སྐྱེད་པ་སོགས་ཤེས་པར་བྱའོ། ། དཀྱིལ་འཁོར་སྤྲུལ་པ་དེ་ལ་རིམ་པ་ནི་འདི་ཡིན་ཏེ་མི་བསྐྱོད་པའི་སྤྲུལ་པ་པོ་ཡིན་ན་སྨེ་ཤ་ཅན་གྱི་བུ་མོ་རིག་མར་བྱ་དགོས་པ་ལྟ་བུ་སྒྲུབ་པ་པོ་རང་རང་གི་རིགས་ཀྱི་བུ་མོ་སེམས་ལས་སྤྲོ་བ་སྟེ་ཡིད་ཀྱིས་སྤྲུལ་པའམ་ཡང་ན་རིགས་དེ་དང་དེའི་ཕྱི་རོལ་གྱི

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05290e.txt


པས་འགྲོ་བ་འདི་ཐམས་ཅད་དགྲར་ལངས་ཀྱང་རང་ཉིད་ཁྲོ་བར་མི་བྱེད་པར་མ་ཟད་རང་གི་སྲོག་ལས་ཀྱང་གཅེས་པར་འཛིན་ནུས་པར་བྱིན་གྱིས་རློབས། ཞེས་སོ། །གསུམ་པ་སྐྱོན་ཡོན་གྱི་དོན་བསྡུ་བ་ནི། མདོར་ན་བྱིས་པ། ཞེས་སོགས་གཅིག་སྟེ། མདོར་བསྡུ་ན་མང་པོ་སྨོས་ཅི་དགོས། བྱིས་པ་སོ་སོ་སྐྱེ་བོ་རྣམས་ཐོག་མ་མེད་པ་ནས་རང་དོན་ཁོ་ན་དང་། ཐུབ་པའི་དབང་པོས་གཞན་དོན་ཁོ་ན་མཛད་པས་རང་དོན་གྱི་ངོས་ནས་རང་ཅག་ལྷག་པ་དང་། གཞན་དོན་གྱི་ངོས་ནས་ཐུབ་དབང་ལྷག་པ་ཡོད་རིགས་པ་ལ་རང་རེས་རང་གཞན་གྱི་དོན་གང་ཡང་མ་གྲུབ་པར་མ་ཟད་སྡུག་བསྔལ་མི་ཟད་པ་སྣ་ཚོགས་མྱོང་བཞིན་པ་འདིར་ཟད་ལ། །སྟོན་པ་ཐུབ་པའི་དབང་པོས་གཞན་དོན་མཐར་ཕྱིན་པར་མ་ཟད་རང་དོན་ཡང་མཐར་ཕྱིན་པ་ཡིན་པས་བདག་གཞན་གཅེས་འཛིན་ལ་སྐྱོན་ཡོན་ཇི་ལྟར་ཡོད་པ་དེ་ཁོ་ནས་ཤེས་ནུས་པས་ན་བདག་གཞན་བརྗེ་ནུས་པར་བྱིན་གྱིས་རློབས། ཞེས་སོ། བཞི་པ་བདག་གཞན་བརྗེ་བ་དངོས་ནི། རང་ཉིད་གཅེས་འཛིན། ཞེས་སོགས་གཅིག་སྟེ། རང་གཅེས་པར་འཛིན་པ་ན་འཁོར་བ་དང་ངན་སོང་གི་སྡུག་བསྔལ་ལ་སོགས་པ་རྒུད་པ་ཐམས་ཅད་འབྱུང་བའི་སྒོ་དང་། གཞན་གཅེས་པར་འཛིན་པ་ནི་གནས་སྐབས་དང་མཐར་ཐུག་གི་བདེ་ལེགས་སོགས་ཡོན་ཏན་ཐམས་ཅད་ཀྱི་འབྱུང་གནས་སུ་འདུག་པས། རང་གཅེས་འཛིན་མ་སྐྱེས་པ་གསར་དུ་མི་བསྐྱེད་ཅིང་། སྐྱེས་ཟིན་པ་རྣམས་འབད་པས་སྤོང་བ་དང་། གཞན་གཅེས་འཛིན

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BLA MA MCHOD PA_OFFERING TO LAMAS/_GREL PA_COMMENTARIES/s06411e.txt


བའི་མི་ཞིག་གིས་འབྲོམ་སྟོན་གྱི་སྐུར་མཆོད་མེ་ཕུལ་བས་ཁ་མཆུ་སོགས་ཕལ་ཆེར་ཐོབ་ཚུལ་གསུངས། དེར་མ་ཟད། གང་ན་གལ་ཆེས་འུ་ཐུག་པའི་དུས་དེ་དང་དེར་བླ་མས་སྐྱོབ། ནད་དང་གདོན་གྱིས་ཟིན་ནས་ཅི་བྱས་ཀྱང་མི་ཕན་པ་ན་བླ་མ་ལ་གསོལ་བ་བཏབ་པས་གྲོལ། ཁམས་ལུང་པ་བྱང་ཆུབ་སེམས་ཀྱི་མངའ་བདག་ལྟ་བུ་ཡིན་ཡང་སྔོན་མའི་ལས་ཀྱི་འབྲས་བུར་འདེ་གནོན་རྡུགས་པོ་ཞིག་བྱུང་སྐབས། ལྟ་པ་དང་བྱང་སེམས་བསྒོམ་པ་སོགས་གང་བྱས་ཀྱང་མ་ཕན་པ་ན་འབྲོམ་གྱི་མཚན་སྔགས་བཏོན་ནས་གསོལ་བ་བཏབ་པས་ཕན་པ་བྱུང་བ་དང་། རང་རེ་རེ་ཡང་དང་པོར་དྲག་སྔགས་བཏོན་པ་སོགས་གང་དྲག་བྱ་དགོས། ཅིས་ཀྱང་མ་ཕན་ན་མཐར་བླ་མའི་མཚན་སྔགས་ཀྱིས་གསོལ་བ་བཏབ་ན་དེ་འཕྲལ་ཕན་པ་ཡོང་། རྗེ་ཉིད་ཀྱིས་ཀྱང་འུ་ཐུག་ན་བླ་མ་རིན་པོ་ཆེའི་མཚན་སྔགས་ལན་བདུན་རེ་ཙམ་གསུངས་ཏེ་གསོལ་བ་བཏབ་པས་དོན་ཐམས་ཅད་གྲུབ་པ་བྱུང་གསུངས། རྒྱལ་བ་རྒོད་ཚང་པའི་ཞལ་ནས་ཀྱང་། བསྐྱེད་རིམ་བསྒོམ་པ་མང་ལགས་ཏེ། །བླ་མ་བསྒོམ་པའི་གོང་ན་མེད། །བཟླས་བརྗོད་བྱེད་པ་མང་ལགས་ཏེ། །གསོལ་བ་འདེབས་པའི་གོང་ན་མེད། །རྒྱུན་དུ་གསོལ་བ་བཏབ་པ་ན། །འབྲལ་མེད་ཉམས་མྱོང་འོང་བར་ངེས། །ཞེས་དང་གསོལ་བ་བཏབ་པའི་ཕན་ཡོན་ནི། །རྗེ་དང་ཐུགས་ཡིད་གཅིག་ཏུ་འདྲེས། །གསོལ་བ་བཏབ་པའི་ཕན་ཡོན་ནི། །ཐུན་མོང་མ་ཡིན་རྟོགས་པ་འཆར། །ཅེས་དང༑ གསོལ་བ་བཏབ་པའི་ཕན་ཡོན་ནི། །དཀོན་མཆོག་ཐུགས་རྗེས་རྟག་ཏུ་སྐྱོབ། །གསོལ་བ་བཏབ་པའི་ཕན་ཡོན་ནི། །ཅི་བསམ་དགོས་འདོད་ལྷུན་གྱིས་གྲུབ། །གསོལ་བ་བཏབ་པའི་ཕན་ཡོན་ནི། །མཁའ་འགྲོ་ཆོས་སྐྱོང་བུ་བཞིན་གཟིགས། །གསོལ་བ་བཏབ་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BSHES GNYEN BSTEN TSUL_TAKING YOURSELF TO A LAMA IN THE PROPER WAY/s00323m.txt


ཁམས་གོང་མར་སྐྱེ་བ་འཕེན་བྱེད་ལས་དང་ཚར་གཅིག་པའི་རྣམ་ཤེས་ཀྱི་རྟེན་འབྲེལ་གྱི་ངོ་བོར་གྱུར་པའི་ཀུན་གཞིའི་སྣང་ཡུལ་ལ་དྲི་རོ་གཉིས་མེད་པར་ཐལ། བྱུང་ཡིན་པས་མ་ཁྱབ་པའི་ཕྱིར། དང་པོ་གྲུབ་སྟེ། མཛོད་ལས། བྱང་ཆུབ་དང་ནི་ལམ་ཡང་ལག་།མ་གཏོགས་འདོད་ཁམས་སྲིད་རྩེ་ན། །ཞེས་གསུངས་པའི་ཕྱིར། རྩ་རྟགས་གཉིས་པ་གྲུབ་སྟེ། དཀའ་འགྲེལ་ལས། ཀུན་གཞི་ལ་སྣང་པའི་གཞན་རྒྱུད་ཀྱི་དབང་པོ་དེ་གཞན་རྒྱུད་ཀྱི་བང་པོ་མཚན་ཉིད་པ་ཡིན་ན་འགྲོ་བ་རྣཾས་རྒྱུད་གཅིག་ཏུ་འགྱུར་ཏེ། ཞེས་གསུངས་པའི་ཕྱིར། ཁ་ཅིག་ན་རེ། ཁམས་གོང་མར་སྐྱེ་བ་འཕེན་བྱེད་ཀྱི་ལས་དང་ཚར་གཅིག་པའི་འབྲས་དུས་ཀྱི་རྣམ་ཤེས་ཀྱི་རྟེན་འབྲེལ་གྱི་ངོ་བོར་ཀུན་གཞིའི་སྣང་ཡུལ་ལ་དྲི་རོ་གཉིས་མེད་པའི་ཕྱིར་ན་མ་ཁྱབ། རྟགས་གྲུབ་སྟེ། དེ་འདྲ་བའི་འབྲས་དུས་ཀྱི་རྣམ་ཤེས་ཀྱི་རྟེན་འབྲེལ་གྱི་ངོ་བོར་གྱུར་བའི་ཀུན་གཞི་ལ་གོང་མའི་སས་བསྡུས་ཀྱི་ཀུན་གཞི་ཡིན་དགོས་པའི་ཕྱིར། དེར་ཐལ། དེ་ལ་གོང་མར་སྐྱེ་བ་འཕེན་བྱེད་ཀྱི་ལས་ཀྱི་རྣམ་སྨིན་ཞིག་དགོས་པའི་ཕྱིར། རྩ་བར་འདོད་མི་ནུས་ཏེ། གོང་མར་སྐྱེ་བ་འཕེན་བྱེད་ཀྱི་ལས་དང་ཚར་གཅིག་པའི་ཀུན་གཞི་ལ་འདོད་པའི་སས་བསྡུས་ཀྱང་ཡོད་པའི་ཕྱིར། གསེར་ཕྲེང་ལས། ཡན་ལག་དང་པོ་རང་རྒྱུ་དུས་ཀྱི་རྣམ་ཤེས་ནི་ལས་གང་དུ་བསགས་པའི་ས་དེར་གཏོགས་ཏེ། མ་རིག་པ་ནི་ཉོན་ཡིད་ཀྱི་འཁོར་དང་རྣམ་ཤེས་ཀུན་གཞི་ཡིན་ལ་རྟེན་དེའི་རྣམ་ཤེས་དེ་གཉིས་ཀྱང་ས་དེ་བ་ཡིན་པས་སོ།། ཞེས་གསུངས་པའི་ཕྱིར། ཁ་ཅིག་ན་རེ། འདོད་པའི་དགེ་སེམས་ཀྱི་དུས་མཉམ་པའི་བདག་རྐྱེན་དུ་གྱུར་པའི་ཉོན་ཡིད་ཀྱི་དམིགས་པ་ལ་ཁམས་གསུཾ་པའི་ཀུན་གཞི་ཡོད་ཟེར། ཁ་ཅིག་དེ་ལ་འདོད་པའི་ཀུན་གཞི་ཞིག་དགོས་ཟེར་དེ་གཉིས་ཀ་མི་འཐལ་པར་ཐལ། དེ་ལ་འདོད་གཟུགས་ཀྱི་ཀུན་གཞི་གཉིས་ཡོད་ལ། གཟུགས་མེད་ཀྱི་ཀུན་གཞི་མེད་པའི་ཁྱད་པར་ཡོད་པའི་ཕྱིར། དེར་ཐལ། དང་པོ་གཉིས་ཡོད་པ་གང་ཞིག་།ཕྱི་མ་མེད་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.23 (sems tsam_chittamatra)/KUN GZHI_I RNAM PAR SHES (ALAYA VIJNANA)_FOUNDATION CONSCIOUSNESS/CHOS RJE KHAL KHA NGAG DBANG DPAL LDAN_CHUJE KALKA NGAWANG PELDEN/s12150e.txt


མདོ་སྔགས་ལམ་གྱི་གནད་དོན་སྦྲང་རྩིའི་རོས། །ཡོངས་གོང་འགྲོ་བའི་འདྲེན་པ་ཐོབ་པར་ཤོག་༈ བསླབ་པ་གསུམ་ལྡན་དུར་སྨིག་འཛིན་པ་ཡི། །འདུས་པའི་ཚོགས་ཀྱིས་གནས་འདིར་ཡོངས་གང་ཞིང་། །རྟག་ཏུ་བཤད་སྒྲུབ་བྱ་བས་སྲིད་མཐའི་བར། །ཐུབ་བསྟན་ཕྱོགས་བཅུར་རྒྱས་པའི་བཀྲ་ཤིས་ཤོག་༈ ལམ་རིམ་གསོལ་འདེབས་བཞུགས་སོ། །དཔལ་ལྡན་རྩ་བའི་བླ་མ་རིན་པོ་ཆེ། ། བདག་གི་སྙིང་ཁར་པདམའི་སྟེང་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། །སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། །འདྲེན་པ་མཉམ་མེད་སྟོན་པ་བཅོམ་ལྡན་འདས༑ །རྒྱལ་ཚབ་དམ་པ་རྗེ་བཙུན་མི་ཕམ་མགོན། །རྒྱལ་བས་ལུང་བསྟན་འཕགས་པ་ཐོགས་མེད་ཞབས། །སངས་རྒྱས་བྱང་སེམས་གསུམ་ལ་གསོལ་བ་འདེབས། །འཛམ་གླིང་མཁས་པའི་གཙུག་རྒྱན་དབྱིག་གི་གཉེན། །དབུ་མའི་ལམ་བརྙེས་འཕགས་པ་རྣམ་གྲོལ་སྡེ། །དད་པའི་སར་གནས་བཙུན་པ་རྣམ་གྲོལ་སྡེ། །འཇིག་རྟེན་མིག་འབྱེད་གསུམ་ལ་རྨད་བྱུང་ངོ་མཚར་གནས་གྱུར་མཆོག་གི་སྡེ། །ཟབ་མོའི་ལམ་གྱིས་རྒྱུད་སྦྱངས་དུལ་བའི་སྡེ། །རླབས་ཆེན་སྤྱོད་པའི་གཏེར་གྱུར་རྣམ་སྣང་མཛད། །འགྲོ་བའི་རྩ་ལག་གསུམ་ལ་ལམ་མཆོག་ཤེར་ཕྱིན་རྒྱས

B(Autochthonous Tibetan Literature)/B.i (ACIP SUNGBUM_dge lugs)/B.i.31 (cho ga_rituals)/CHOS SPYOD_MONASTIC PRAYER BOOKS/SE RA BYES_SERA JEY/s00212i.txt


༄༅། །བཟུང་པ། ཡུམ་སྲས་ཀྱི་དོན། གོ་རིམ་གྱི་དོན། རྩོད་སྤངས་དང་། འཕྲོས་དོན་བཤད་པ་དང་དྲུག། དང་པོ་ནི། རང་སྲས་འཕགས་པ་བསྐྲུན་པར་མཛད་ཅིང་། དེའི་བཞེད་དོན་ཡང་སྒྲུབ་པར་ནུས་པའི་ཡོན་ཏན་དང་ལྡན་པའི་ཆ་ནས་རྒྱན་མཛད་པའི་བསྟོང་ཕྱག་གི་ཡུལ་དུ་དམིགས་པའི་མཁྱེན་པ་དེའོ། གཉིས་པ་ནི། མངོན་པར་རྟོགས་པ་བརྒྱད་པོ་ཐམས་ཅད་སྐབས་འདིར་བསྟན་གྱི་ཡུམ་ཡིན་ཏེ། དེ་ལ་ཐམས་ཅད་མཁྱན་པ་ཉིད་གསུམ་གྱིས་ནི་དོན་བརྒྱད་བསྡུས་ལ་དེ་དག་ཀྱང་ཤེས་རབ་ཀྱི་ཕ་རོལ་ཏུ་ཕྱིན་པ་ཡིན་ཞིང་། ཞེས་སོགས་དང་། ཉི་ཁྲི་རྣམ་འགྲེལ་ལས། གང་ཤེས་རབ་ཀྱི་ཕ་རོལ་ཏུ་ཕྱིན་པའི་དབང་དུ་བྱས་ནས་སངས་རྒྱས་ཉན་ཐོས་བྱང་ཆུབ་སེམས་དཔའི་ཚོགས་དང་ལྡན་པའི་ཡུམ་དེ་ལ་ཕྱག་འཚལ་ལོ། །ཞེས་སོགས་དང་། གནད་ཀྱི་ཟླ་འོད་ལས་ཀྱང་། དེ་ལྟར་ཀུན་མཁྱེན་པ་གསུམ་གྱིས་མངོན་པར་རྟོགས་པ་གཞན་ལྔ་པོ་རྣམས་བསྡུས་པས་བརྒྱད་ཆར་གྱི་ཤེས་རབ་ཀྱི་ཕ་རོལ་ཏུ་ཕྱིན་པ་ལ་ཡང་ཞེས་བྱ་སྟེ། ཞེས་བྱུང་བའི་ཕྱིར། གསུམ་པ་ནི། འཕགས་པ་དེ་དང་དེའི་བཞེད་དོན་སྒྲུབ་ཅིང་བསྐྲུན་པར་མཛད་པའི་མཁྱེན་པ་ནི། དེ་དང་དེའི་ཡུམ་དུ་བཞག་པར་བྱ་བ་ཡིན་ཏེ། སངས་རྒྱས་ལ་སོགས་པ་བསྐྲུན་པར་མཛད་པ་ནི། ཞེས་སོགས་ཀྱིས་དེ་ལྟར་བསྟན་པའི་ཕྱིར།

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/KUN MKHYEN CHOS _BYOR DPAL BZANG_KUNKYEN CHUNJOR PELSANG/s00999e.txt


དཔོན་སྐྱ་དྲག་པ་མང་པོས་སྙན་སྒྲོན་ཕུལ་འདུག་ནའང་རིན་སྤུངས་པ་དཔོན་བློན་མ་གསན་པར། ཆོས་རྒྱལ་ཕོ་བྲང་གིས་གཙོས་པའི་ཡར་ཀླུངས་ཀྱི་རྫོང་རྣམས་ལ་སྲུང་ཆ་བཅུག་པས་རྐྱེན༑ མེ་ཕོ་བྱི་བའི་དབུས་གཙང་གི་སྡེ་གཟར་ཆེན་པོ་དེ་ལངས་པ། སྡེ་སྲིད་མཚན་ཇུས་རྒྱལ་ཏེ། ཁ་རག་དང་བོད་ཡུལ་ཆོས་ལ་ས་འཚམས་བྱས། དུས་དེར་སྤྱན་སྔ་རིན་པོ་ཆེ་དཔོན་སློབ་བཟད་མདར་ཕེབས་ནས་ཆུ་ཤུལ་ལྷུན་པོ་རྩེ་ཆིངས་བརྟན་དུ་མཛད་དེ། དབུས་གཙང་ལོ་གསུམ་ཆིངས་སྡོམས་གྲུབ། གཙང་པའི་སྲིད་ཕྱོགས་འབྲི་ཁུང་ཁ་ཐོག་རྒྱམ་མཁར་རྩེ་བ་རྣམས་དང་སྒོས་སུ་འཁྲུག་པ་ར་ཙམ་བྱུང་ཀྱང་ཆིངས་འཇགས་ཐོན། གཙང་ནས་རྒྱ་མཁར་རྩེ་པས་ས་ཆ་རྙིང་ཁུང་རྣམས་ལོན་ཞིང་སྡེ་སྲིད་ཀྱི་སྲིད་ཕྱོགས་སུ་གྱུར༑ དེ་ནས་རིན་སྤུངས་པ་སྲིད་གཏོགས་ཀྱིས་སྐྱིད་ཤོངས་པ་སོགས་དོ་ལོག་པ་འགའ་དང་འགྲིག་རྩལ་ཏེ། ལོ་ཕྱིམ་མེ་གླང་གི་དབྱར་དུས་སེང་གཞིས་གཉིས་ཀའི་དཔུང་རྒྱང་མཁར་རྩེར་བཏེགས་པ། ནུས་ཆེན་པོ་ཡོངས་ཤོམས་བྱུང་འཚམས། སྡེ་སྲིད་ཀྱི་འཕྱོང་རྒྱས་པས་གཙོས་པའི་དཔུང་མང་རབ་ཉང་སྟོད་དུ་གནང་བས་ཚོད་ཟིན། སྤན་སྣམ་པས་སྡེ་སྲིད་ཕྱོགས་སུ

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/DEB THER DMAR PO_RED ANNALS/s12406e.txt


པ་སོགས་གོང་འོག་མང་པོ་ཞིག་དང་འགལ་བར་སྣང་ལ། དེར་མ་ཟད་འགྲེལ་པ་རྣམས་སུ་མངོན་ཤེས་འདི་དག་དྲན་པ་ཉེར་གཞག་དེ་དང་དེའི་ངོ་བོ་ཡིན་པ་ལྟ་བུར་གསུངས་བ་རྣམས་ཀྱང་མངོན་ཤེས་དེ་དག་གི་ངོ་བོར་གྱུར་པའི་དྲན་པ་ཉེར་གཞག་དེ་དང་དེ་ཡོད་པའི་དོན་ཡིན་པ་ལས། མངོན་ཤེས་དེ་དག་གང་རུང་ཡིན་ན་དྲན་པ་ཉེར་གཞག་ཡིན་པས་ཁྱབ་པའི་དོན་ཡང་གཏན་མིན་པས་གཞུང་ཆེན་པོའི་སྤམ་བཤད་ལ་མ་འཁྲུལ་བའི་དགོངས་པ་ལེན་ཚུལ་ཤེས་དགོས་ཀྱི། དེ་ལྟ་མིན་པ་སྤམ་བཤད་ལྟར་འདོད་ན་མངོན་ཤེས་གསུམ་པ་དེ་དྲན་པ་ཉེར་གཞག་གསུམ་ཀ་ཡིན་པ་དང་། སྔོན་གནས་རྗས་དྲན་ལ་དྲན་པ་ཉེར་གཞག་བཞི་ཀ་ཡིན་པས་ཁྱབ་པ་སོགས་སུ་ཡང་འདོད་དགོས་པར་འགྱུར་རོ། །དེ་ལ་ཁོ་ན་རེ། འཆི་འཕོ་སྐྱེ་ཤེས་ཀྱི་མངོན་ཤེས་དང་ལྷའི་མིག་གི་མངོན་ཤེས་དོན་གཅིག་ཡིན་པར་ཐལ། འདིའི་ཐད་ཀྱི་འགྲེལ་པ་མངོན་པའི་རྒྱན་དུ། དེ་གཉིས་དོན་གཅིག་ལྟ་བུར་གསུངས་སྣང་བའི་ཕྱིར་ཟེར་ན་མ་ཁྱབ་སྟེ། འགྲེལ་པ་དེ་ཉིད་ལས། གལ་ཏེ་ལྷའི་མིག་གི་མངོན་ཤེས་ཀྱི་དམིགས་ཡུལ་གཟུགས་ཀྱི་སྐྱེ་མཆེད་ཁོ་ན་ཡིན་ན་ཞེས་པ་ནས་སེམས་ཀྱི་རྣམ་གྲངས་ཤེས་པས་ཤེས་པ་ཡིན་ནོ་ཞེས་བྱ་བར་རིགས་སོ་ཞེས་པའི་བར་ནི་བྱེ་སྨྲའི་འདོད་ཚུལ་ལ་རིགས་པའི་འཕུལ་མཚམས་བསྟན་པ་ལས་དེ་གཉིས་དོན་གཅིག་ཏུ་གསུངས་པ་མ་ཡིན་ཏེ། འཆི་འཕོ་སྐྱེ་ཤེས་ཀྱིས་འཆི་འཕོ་བ་དང་སྐྱེ་བ་སོགས་ལ་དམིགས་དགོས་པ་གང་ཞིག་།ལྷའི་མིག་གི་མངོན་ཤེས་ནི་གཟུགས་ཀྱི་སྐྱེ་མཆེད་ཁོ་ན་ལ་དམིགས་དགོས་པའི་ཕྱིར། དང་པོ་དེར་ཐལ། དེས་འཆི་འཕོ་བ་དང་སྐྱེ་བ་ལམ་དམིགས་ན་དེ་ཤེས་པའི་མངོན་ཤེས་ཀྱི་དོན་མ་ཚང་བའི་ཕྱིར། ཕྱི་མ་དེར་ཐལ། དེས་གཟུགས་ཀྱི་སྐྱེ་མཆེད་ཁོ་ན་ལ་མ་དམིགས་ན། འགྲེལ་པ་མངོན་པའི་རྒྱན་དུ། བྱེ་སྨྲ་ཕྱོགས་སྔར་བསླངས་ནས། གལ་ཏེ་ལྷའི་མིག་གི་མངོན་ཤེས་ཀྱི་དམིགས་ཡུལ་གཟུགས་ཀྱི་སྐྱེ་མཆེད་ཁོ་ན་ཡིན་ན་ཞེས་སོགས་རིགས་པས་འཕུལ་བ་གང་ཞིག་།བྱེ་སྨྲས་དེ་ལྟར་མི་འདོད་ན་ཕྱོགས་སྔ་མ་ལོན་པར་ཐལ་བའི་སྐྱོན་འཇུག་པའི་ཕྱིར་རོ། །འོ་ན། ཁྱོད་ཀྱིས་གོང་དུ་འཆི་འཕོ་སྐྱེ་ཤེས་ཀྱི་མངོན་ཤེས་ཀྱི་ཁོངས་སུ་ལྷའི་མིག་གི་མངོན་ཤེས་ཀྱང་བསྡུས་ནས་མངོན་ཤེས་དྲུག་ཏུ་འདྲེན་པ་མི་འཐད་པར་ཐལ་ལོ་ཟེར་ན། སྐྱོན་མེད་དེ་ལྷའི་མིག་གི

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL DBANG BLO BZANG _PHRIN LAS RNAM RGYAL_GYALWANG LOBSANG TRINLE NAMGYAL/s00044m7.txt


༄༅། །ཐོབ་པའི་བརྒྱུད་པ་ནི། རྡོ་རྗེ་འཆང་། རྡོ་རྗེ་རྣལ་འབྱོར་མ། སློབ་དཔོན་རྡོ་རྗེ་དྲིལ་བུ་པ། ཌོམ་བྷི་བ། ཨནྟར་བ། ཏཻ་ལོ་པ། ནཱ་རོ་པ། ཕམ་ཐིང་པ་གཅེན་འཇིགས་མེད་གྲགས་པ། གཅུང་ངག་དབང་གྲགས་པ། ཀློག་སྐྱ་ཤེས་རབ་བརྩེགས། མལ་ལོ་ཙཱ་བ། རྗེས་ཆེན། རྗེ་བཙུན་བསོད་ནམས་རྩེ་མོ། རྗེ་བཙུན་གྲགས་པ་རྒྱལ་མཚན། ཆོས་རྗེ་པཎ། ཆོས་རྒྱལ་འཕགས་པ། ཞང་དཀོན་མཆོག་དཔལ། བྲག་ཕུག་པ་བསོད་ནམས་དཔལ། བླ་མ་དམ་པ་བསོད་ནམས་རྒྱལ་མཚན། ཡར་ཀླུངས་པ་སེངྒེ་རྒྱལ་མཚན། འཇམ་དབྱངས་བསོད་ནམས་རྒྱལ་མཚན། བདེ་ཆེན་འཇམ་དབྱངས་ཆོས་རྗེ་ནམ་མཁའ་རྒྱལ་མཚན། བདག་ཆེན་རྡོ་རྗེ་འཆང་བློ་གྲོས་རྒྱལ་མཚན། རྗེ་བཙུན་རྡོ་རིང་པ་ཀུན་བཟང་ཆོས་ཀྱི་ཉི་མ། ཚར་ཆེན་རྡོ་རྗེ་འཆང་བློ་གསལ་རྒྱ་མཚོ་གྲགས་པ་རྒྱལ་མཚན། འཇམ་དབྱངས་མཁྱེན་བརྩེའི་དབང་ཕྱུག་བསྟན་པ་རྒྱལ་མཚན། མཁན་ཆེན་བསླབ་གསུམ་རྒྱལ་མཚན། རྡོ་རྗེ་འཆང་དབང་ཕྱུག་རབ་བརྟན། བཀའ་འགྱུར་བ་མགོན་པོ་བསོད་ནམས་མཆོག་ལྡན། རྡོ་རྗེ་འཆང་རིན

B(Autochthonous Tibetan Literature)/B.i (ACIP SUNGBUM_dge lugs)/B.i.11 (GSAN YIG_RECORDS OF TEACHINGS RECEIVED)/SKYABS RJE KHRI BYANG RIN PO CHE_KYABJE TRIJANG RINPOCHE/s00238e.txt


༄༅། །དངོས་སུ་བྱུང་བ་སོགས་ལ་འཛེམ་དགོས་པ་ནི་དགེ་བཤེས་གཙང་པས་ཀྱཻ་རྡོར་གྱི་ཕྱག་དཔེ་གཡར་ནས་ཕྱིར་སློག་མཛད་པའི་ལོ་རྒྱུས་ཀྱིས་ཤེས་སོ། །མཆོད་རྟེན་རབ་གནས་ཅན་རྣམས་ཀྱང་སྟོན་པའི་སྐུ་གཟུགས་དབུས་བཞུགས་དང་། ། དེའི་གཡས་གཡོན་དུ་བྱམས་འཇམ་དབྱངས་སོགས་སངས་རྒྱས་བྱང་སེམས་འཕགས་པ་ཉན་རང་རྣམས་ཀྱི་སྐུ་བཞུགས། སྟེང་གི་བང་རིམ་དུ་ཇོ་འབྲོམ། རྒྱལ་བ་ཙོང་ཁ་པ་སོགས་ཆོས་འདིའི་རྩ་བརྒྱུད་ཀྱི་བླ་མ་རྣམས་ཀྱི་སྐུ་དཀྲམ། འོག་ཏུ་སྐྱེས་བུ་གསུམ་གྱི་ཆོས་སྐྱོང་ཡེ་ཤེས་མགོན་པོ་དང་། རྒྱལ་ཆེན་རྣམ་ཐོས་སྲས། དམ་ཅན་ཆོས་རྒྱལ་སོགས་ཀྱི་སྐུ་རྟེན་ཡོད་ན་དེར་བཞུགས། གཞན་ཡང་མཚམས་བཅད་དངོས་མིན་ཡང་ཕྱོགས་བཞིར་མཐོ་བརྩིགས་ནས་རྒྱལ་ཆེན་བཞི་བསྐྱེད་དང་། དེ་མིན་ཡང་སྒོ་དྲུང་སོགས་གང་འོས་སུ་མཐོ་གཅིག་ལ་རྒྱལ་ཆེན་རྣམ་སྲས་བསྐྱེད་ནས་རྟག་ཏུ་བཞུགས་པར་མོས་ན་བར་ཆད་ཆུང་ཞིང་ཚུལ་ཁྲིམས་གཙང་བ་སོགས་འབྱུང་བས་དེ་ལྟར་བྱ། ལྷག་པར་བཤེས་གཉེན་མདོ་སྡེ་ལ་བཅོལ་བའི་དུས་ཡིན་པས། རང་གི་གཞུང་གདམས་ངག་ཏུ་གོ་ནས་ཡོད་ན་གཞུང་དང་གདམས་ངག་ཚད་ལྡན་སྤྱི་དང་ཁྱད་པར་དུ་དབང་པོ་མཆོག་དམན་སུས་ཀྱང་། སོ་མེད་ཀྱང་རྙིལ་གྱི་འདྲད་འདྲད་ཟེར་བའི་དཔེ་ལྟར་རྗེའི་ལམ་རིམ་ཆེ་ཆུང་ཞིག་འབྲལ་སྤང་ལྟར་ཉེར་ནས་ངེས་པར་བལྟ་རྟོགས་བྱེད་པ་ཤིན་ཏུ་གལ་ཆེ། གཞི་ནས་སྐུ་གསུང་ཐུགས་ཀྱི་རྟེན་དགྲམ་ཟེར་བའི་དོན་ཡོད་པ་རྣམས་ཀྱི་སྐུ་གསུང་ཐུགས་རྟེན་སྐུ་རྒྱུ་བཟང་བ་དང་། བྲིས་ལེགས་པ་རྣམས་ལ་ཟོག་གི་འདུ་ཤེས་ཀྱིས་ཉོ་ཚོང་འབུལ་རྟེན་བྱེད་པ། སྦས་ནས་འཇོག་པ་དང་། ཞན་པ་རྣམས་ལ་རྙས་པའི་འདུ་ཤེས་ཀྱི་མཆོད་གྲལ་དུ་ཡང་མི་ཚུད་པ་སོགས་མ་གུས་པ་སྤངས་ཏེ་སྐུ་གཟུགས་ཤིང་ལས་བགྱིས་པ་སོགས་མཐའ་དག་ལ་ཡང་བསམ་སྦྱོར་དད་གུས་ཀྱིས་མཆོད་ཡུལ་དུ་རྒྱུན་དུ་ལེགས་པར་དགྲམ་ཞེས་པའི་དོན་ཡིན། བྱང་བཏད་གློ་བུར་འགྲོ་འདུག་གི་གནས་སུ་སྟབ་མ་འགྲིག་ན་སྒྲུབ་པའི

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/SBYOR BA_I CHOS_PRELIMINARY PRACTICES/_JAM DBYANGS BLA MA_I DGONGS RGYAN_JEWEL OF THE TRUE THOUGHT OF MY LAMA, GENTLE VOICE/s06515e.txt


བཞིན་བཞུགས། ཨོཾ་སརྦ་ནཱ་ག་རཱ་ཛ་བྷྲུ་མི་པ་ཏི་ས་པཱ་རི་ཝ་ར་ཛཿ་ཛཿ་ཛཿ་ཧཱུཾ་བཾ་ཧོཿ་རང་རང་གི་གཟུགས་སོ་སོ་དང་གཉིས་སུ་མེད་པར་གྱུར། ཀ་མ་ཡ་ཡེ་སྟྭཾ། ཞེས་མདོས་མགྲོན་བསྐྱེད་པ་དང་དབུག་གཞུག་སོགས་བྱས་ལ། དེ་ནས་ཡོན་བདབ་ལ། ཁྱེད་རང་གི་མདུན་གྱི་གཟུགས་འགྲོས་འདི་རྣམས་ལས་གཡས་པའི་གཙོ་བོ་ཀླུ་རྒྱལ་དགུ། གཡོན་པའི་གཙོ་བོ་ས་བདག་ཆེན་པོ། གཉིས་ཀའི་མཐར་ཀླུ་དང་ས་བདག་སྤྱི་དང་ཁྱད་པར་དུ་ཁྱེད་ཅག་འཁོར་བཅས་ལ་ཁོན་དང་ལན་ཆགས་སུ་གྱུར་བའི་གཞི་བདག་གླུ་སོགས་ཀྱིས་བསྐོར་པར་མོས་ལ། ད་ལྟ་གཏོར་མ་དང་མཆོད་པ་འབྲུལ་བ་དང་བསྟོད་པས་དེ་རྣམས་ཚིམ་ཞིང་དགའ་བར་སོམས་ཤིག་།ཅེས་བརྡ་སྤྲད་ནས། མཆོད་གཏོར་རྣམས་པདམ་ནྟ་ཀྲིད་ཀྱིས་བསངས། སྦྱངས། སྟོང་པའི་དང་ལས་རིན་པོ་ཆེའི་སྣོད་ཡངས་ནིད་རྒྱ་ཆེ་བ་རྣམས་ཀྱི་ནང་དུ་མཆོད་གཏོར་རྣམས་ལྷ་རྫས་ལས་གྲུབ་པའི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿ་ཧཱུཾ། ལན་གསུམ་གྱིས་བྱིན་གྱིས་བརླབས་ལ། ཨོཾ་ནཱ་ག་དཱ་ཛ་ཝ་རུ་ཎ་ཨཱ་དི་ན་ས་པཱ་རི་ལྤ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་ཀླུ་རྣམས་དང་། ཨོཾ་བྷུ་མི་པ་ཏི་ས་པཱ་རི་ཝ་ར་ཨི་དཾ་སོགས་གསུམ་གྱིས་ས་བདག་འཁོར་བཅས་ལ་གཏོར་མ་ཕུལ། ཨོཾ་ནཱ་ག་རཱ་ཛ་བླུ་མི་པ་ཏི

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/SA BDAG_LOCAL SPIRIT LORD/s12078e.txt


༄༅། །དང་མི་གཅང་བ་དང་མི་རྟག་པ་དང་སྡུག་བསྔལ་ཡང་རང་བཞིན་གྱིས་ཡོད་པ་མ་ཡིན་ཏེ། དགག་བྱ་མེད་ན་དེ་བཀག་པ་བདེན་པར་མི་འགྲུབ་པའི་ཕྱིར་རོ། །དེ་ལྟ་ཡིན་ན་བདག་མེད་རང་གི་ངོ་བོས་མེད་པའི་ཕྱིར་བདག་མེད་པ་ལ་སོགས་པ་བཞི་རང་བཞིན་གྱིས་ཡོད་པ་ཡང་ཤེས་བྱ་ཕྱིན་ཅི་ལོག་ཏུ་འགྱུར་ཏེ་བདག་ལ་སོགས་པ་བཞིན་ནོ། །དེའི་ཕྱིར་ཐར་པ་འདོད་པས་ཕྱིན་ཅི་ལོག་བརྒྱད་ཆར་སྤང་བར་བྱའོ། །བཞི་པ་ནི། སྔར་བཤད་པ་ལྟར་ཕྱིན་ཅི་ལོག་རང་གི་ངོ་བོས་ཡོད་མེད་རིགས་པས་དཔྱོད་པ་འདི་ནི་དོན་ཆེན་པོ་ཅན་ཡིན་ཏེ། སྔར་བཤད་པ་དེ་ལྟར་རྣལ་འབྱོར་པས་ཕྱིན་ཅི་ལོག་མ་དམིགས་པས་ཕྱིན་ཅི་ལོག་འགག་པར་འགྱུར་ལ་དེ་འགགས་པས་དེའི་རྒྱུ་ཅན་གྱི་མ་རིག་པ་འགག་པར་འགྱུར་རོ། །མ་རིག་འགགས་པར་གྱུར་ན་ནི་འདུ་བྱེད་ལ་སོགས་པའི་སྲིད་པའི་ཡན་ལག་ཕྱི་མ་ཐམས་ཅད་འགག་པར་འགྱུར་ཏེ་ད་རྣམས་མ་རིག་པའི་རྒྱུ་ཅན་ཡིན་པའི་ཕྱིར་རོ། །གཉིས་པ་ནི། གལ་ཏེ་དེ་ལྟ་ན་མ་རིག་པ་ལ་སོགས་པའི་ཉོན་མོངས་པ་སྡོང་བ་རྣམས་རང་བཞིན་གྱིས་ཡོད་པའི་ཕྱིར་ཉོན་མོངས་པ་རྣམས་རང་བཞིན་གྱིས་ཡོད་པས་སྲིད་པའི་རྒྱུན་རང་བཞིན་གྱིས་ཡོད་པར་འགྱུརོ་ཞེ་ན། ཉོན་མོངས་སྤོང་བ་རང་བཞིན་གྱིས་ཡོད་ན་དེ་ལྟར་འགྱུར་ཡང་དེ་ནི་མེད་དེ་འདི་ལྟར་གལ་ཏེ་གང་ཟག་ལ་ལའི་ཉོན་མོངས་པ་གང་དག་རང་བཞིན་གྱིས་ཡོད་ན་ཇི་ལྟ་བུར་ན་གཉེན་པོས་སྤོང་བར་འགྱུར་ཞེས་པ་མི་འགྱུར་ཏེ། རང་བཞིན་གྱིས་ཡོད་པ་ལམ་སུ་ཞིག་གིས་སྤོང་བར་འགྱུར་ཞེས་པ

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/RTZA BA SHES RAB GYI _GREL PA_COMMENTARIES ON THE ROOT TEXT CALLED _WISDOM_ (MULAPRAJNA)/RJE TZONG KHA PA BLO BZANG GRAGS PA_JE TSONGKAPA LOBSANG DRAKPA/s05401d.txt


༄༅། །བརྟེན་ནས་ཟིལ་གྱིས་གནོན་པར་ནུས་པའི་སྤངས་བྱར་དམིགས་པ། གཉིས་པ་ལ། ཅི་ཡང་མེད་མན་ཆད་ཀྱི་སས་བསྡུས་པའི་ཉོན་མོངས་པ་དང་། མི་དགེ་བའི་ལས་དང་། སྒོ་གསུམ་གྱི་སྤྱོད་པ་ངན་པ་ལ་སོགས་པ་དུ་མ་ཡོད་དོ། བཞི་པ་ལ། མཚན་ཉིད་དང་དབྱེ་བ་གཉིས། དང་པོ་ནི། སྤང་བྱ་ཀུན་བཏགས་ཀྱིས་བསྡུས་པ་གང་ཞིག་།རང་གི་དངོས་གཉེན་དུ་གྱུར་པའི་བར་ཆད་མེད་ལམ་གྱི་གཞོམ་བྱར་དམིགས་པ། ཀུན་བཏགས་ཀྱི་བསྡུས་པ་ཞེས་སྨོས་པ་ལ་དགོས་པ་ཡོད་དེ། མི་དགེ་བའི་ལས་ཀྱི་རྣམ་སྨིན་གྱི་འབྲས་བུར་གྱུར་བའི་ངན་སོང་བའི་ཕུང་ཁམས་སྐྱེ་མཆེད་རྣམས་དང་། སོ་སོ་སྐྱེ་བོའི་ལུས་ངག་གི་ལས་ངན་པ་རྣམས་ཀྱང་དེར་སྡུ་བའི་དགོས་པ་ཡོད་པའི་ཕྱིར་ཏེ། འདི་རྣམས་མཐོང་སྤངས་ཡིན་ལ་སྤངས་བྱ་ཀུན་བཏགས་མཚན་ཉིད་པ་མ་ཡིན་པའི་ཕྱིར། འདི་རྣམས་མཐོད་སྤངས་ཡིན་ཏེ། འཇུག་པར། དེའི་ཚེ་འདི་ཡིས་སོ་སོ་སྐྱེ་བོའི་ས་རྣམས་ཐམས་ཅད་ཟད། ། ཅེས་གསུངས་པའི་ཕྱིར། དེ་རྣམས་སྤང་བྱ་ཀུན་བཏགས་མིན་ཏེ། དེ་རྣམས་ནི་གྲུབ་མཐས་བློ་ཁ་ཅུང་ཟད་ཀྱང་མ་བསྒྱུར་བའི་གང་ཟག་གི་རྒྱུད་ལ་ཡོད་ཅིང་། སྤང་བྱ་ཀུན་བཏགས་ནི་གྲུབ་མཐས་བློ་ཁ་བསྒྱུར་བའི་གང་ཟག་ཁོ་ནའི་རྒྱུད་ལ་ཡོད་པའི་ཕྱིར་ཏེ། དེ་ནི་གྲུབ་མཐའི་དབང་གི་དེ་དང་དེར་བཏགས་པ་ཕྱིན་ཅི་ལོག་ཏུ་བཏགས་པའི་རྒྱུ་མཚན་གྱིས་སྤང་བྱར་གྱུར་པ་ཡིན་པའི་ཕྱིར་ཏེ། སྤང་བྱ་ཀུན་བཏགས་རྣམས་ནི་རྣམ་པར་རྟོག་པས་བཏགས་ཙམ


པར་སྤྱོད་པ་གྲངས་མང་བ་དེ་ཙམ་པ་རྒྱ་གར་ནའང་མི་བཞུགས། དེ་ཙམ་བཞུགས་ན་ངེས་པ་ཁོ་ནར་དགྲ་བཅོམ་པ་ཡང་བཞུགས་ཏེ་མཆི་གསུང་། བྱིན་པ་འདར་ཕྲིལ་ཕྲིལ་བོད་ཀྱི་ཕྱོགས་སུ་ཕྱག་མཛད། དེ་ཐམས་ཅད་ཀྱང་ཁོ་བོ་འོང་བ་ལ་དགའ་བ་ཡིན་ན་ངས་དགེ་འདུན་གྱི་ཆོས་ལྡན་གྱི་ངག་མི་གཙོག་པར་དམ་བཅས་པ་ཡིན་གསུངས་པས་འབྲོམ་རིན་པོ་ཆེ་སྤོབས་པ་སྐྱེས་ནས་ཇོ་བོ་ལ་བོད་དུ་འབྱོན་པར་ཞུ་བ་ཕུལ། ཇོ་བོས་ཀྱང་ཞལ་གྱིས་བཞེས་པ་ལགས། དགེ་བཤེས་ལོ་ཙཱ་བའི་ཞལ་ནས་ངལ་དམྱལ་བར་འགྲོ་མི་ནུས། སློབ་དཔོན་གནས་བརྟན་དང་ཆད་དོན་ཡོད་པ་ཐུགས་ལ་མངའ་མོད་གསུང་བས་བོད་དུ་བཞུགས་དབང་མ་བྱུང་། ཇོ་བོའི་ཞལ་ནས། དང་པོ་ཚུར་ལ་སྤྱན་མ་འདྲོངས་དོགས། དེ་ནས་ཕར་ལ་སྤྱན་མ་འདྲོངས་དོགས། ངས་ལོ་ཙཱ་བ་སྦྱོང་བྱ་བའི་ཞལ་ཀྱང་ཡང་གསུང་། དེར་འབྲོམ་རིན་པོ་ཆེའི་ཐུགས་དགོངས་ལ་བོད་ཀྱི་མི་ཆེན་རྣམས་གྲོགས་སུ་སྦྲན་ལ་སྤྱན་དྲང་དགོས་དགོངས་ནས་བཀའ་འཕྲིན་བརྫངས་བཞི་ཤིང་རྟའི་དབྱིབས་འདྲ་འཛམ་གླིང་གི། བྱེ་བྲག་བརྗིད་ལྡན་གངས་རིའི་བྱང་། །ལོ་ཧ་ཏི་འགྲམ་རིན་ཆེན་ཁུངས། །ཁ་བ་ཅན་ཞེས་མིང་གྲགས་ན། །བློ་ཆེན་སྟོབས་ལྡན་མི་བསྲུ་ན་པ། །བོད་ཅེས་བྱ་བ་གནས་པའི་ཕྱིར། །མི་རྒྱལ་བྱང་ཆུབ་སེམས་དཔའ་ཆེ། །དཔའ་ཆེན་མང་པོ་འཁོར་བཅས་ཀྱིས། །སྨན་གདགས་ཐབས་སུ་དམ་ཆོས་བསྒྱུར། །རྒྱུ་བཟང་བཀོད་ལེགས་གཙུག་ལག་ཁང་། །བསམ་ཡས་ལ་སོགས་གནས་མཆོག་ན། །སྔོན་རྒྱལ་འཕྲུལ་རྗེའི

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/BRJOD BYA_I THOG_BY SUBJECT MATTER/LAM RIM BLA MA_I RNAM THAR_BIOGRAPHIES OF THE LAMAS OF THE LAM RIM TRADITION/S05985E1.TXT


པ༑ ཡོངས་སུ་རྫོགས་པ། གདུལ་བྱའི་རྒྱུད་དང་འཚམ་པ་།སུས་བལྟས་ཀྱང་ཕན་ཐོགས་པ་སོགས་རྒྱལ་བས་ཆོས་ཀྱི་བསྔགས་པ་ཇི་ལྟར་མཛད་པ་དང་རྣམ་པ་ཀུན་ནས་མཐུན་བ་ཤ་སྟག་ཏུ་ཡོད་དོ། །ཚུལ་འདིས་ཀྱང་རྗེ་ཐམས་ཅད་མཁྱེན་པ་འདི་ཉིད་གངས་རིའི་ཁྲོད་འདིར་མཚུངས་ཟླ་མེད་ཅིང་ཕྱི་རབས་ཀྱི་གདུལ་བྱ་ཡོངས་ལ་བཀའ་དྲིན་ཟླ་མེད་པར་གྲུབ་བོ། །རྗེ་རིན་པོ་ཆེ་འདི་ཉིད་ཀྱི་སྐུ་གསུང་ཐུགས་ཀྱི་རྣམ་ཐར་བསམ་གྱིས་མི་ཁྱབ་པ་སྔར་བརྗོད་པ་དེ་ལྟར་ཡིན་ཞིང་། འཕྲལ་གྱི་མཛད་སྤྱོད་ཀྱང་སྙིགས་མའི་སྐྱེ་བོ་སུ་དང་ཡང་མི་མཚུངས་པའི་ངོ་མཚར་རྨད་དུ་བྱུང་བ་ཞིག་བཞུགས་ཏེ། རྗེ་རིན་པོ་ཆེ་འདི་ཉིད་མདོ་སྨད་དུ་སྐུ་འཁྲུངས་པ་ནས་མཐར་མྱ་ངན་ལས་འདས་པའི་བར་ལ་ཐུགས་རྒྱུད་འཁྲུགས་ཏེ་གཞན་ལ་ཞེ་གཅོད་པའི་ཚིག་ངན་པ་སྨྲ་བ་དེ་དུས་ཀྱི་སྐུ་དངོས་ཀྱི་གདུལ་བྱ་སུ་ལའང་བསྟན་རྒྱུ་མེད་ཅིང་། མཚན་ཉིད་ཀྱི་སློབ་གཉེར་མཛད་པའི་སྐབས་སུའང་དེང་སང་གི་གདུལ་བྱ་ཕལ་ཆེར་ཕ་རོལ་དང་རྩོད་པའི་ཆེ་ཕ་རོལ་སྨ་དབབ་པའི་ཚིག་སྨྲ་གང་ཐུབ་དང་། ལུས་ཀྱི་རྣམ་འགྱུར་ཡང་འགྱིང་བ་དང་ཁེངས་པ་དང་ཕ་རོལ་གནོན་པའི་རྣམ་འགྱུར་བྱེད་པ་འདི་འདྲ་གཏན་ནས་མིན་པར་རྗེ་བླ་མ་འདིས་དབུས་གཙང་གི་གྲས་ཆེན་པོ་རྣམས་སུ་ཐུགས་གཉེར་མཛད་པ་དང་། གྲྭ་སྐོར་མཛད་པའི་སྐབས་གང་དུའང་རྒོལ་བ་ཕ་རོལ་པོ་ལ་ངན་སྨྲ་མཛད་པ་ནམ་ཡང་མི་སྲིད་ཅིང་སྐུ་ལུས་ཀྱི་རྣམ་འགྱུར་ཡང་ཞི་ཞིང་དུལ་བ་དང་འཇམ་ཞིང་དེས་པ་དང་།

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/LAM RIM BLA MA BRGYUD PA_I RNAM THAR_BIOGRAPHIES OF THE LAMAS OF THE LAM-RIM TRADITION/TSE MCHOG GLING GI LAM RIM BLA BRGYUD_LAMAS OF LINEAGE OF THE STEPS OF THE PATH BY TSECHOK LING/S05985E1.TXT


གྲུབ་འཇིགས་མེད་འབྱུང་གནས་རྣམ་དཔྱོད་ཀྱི། །སྲུབ་ཤིང་བརྩོན་པའི་ཀླུ་ཡི་སྲུབ་ཐག་གིས། །བསྒྲུབས་པ་ལས་འོངས་བདུད་རྩིའི་འོད་དཀར་ཅན། །ས་གསུམ་རྨོངས་པའི་མུན་པ་སེལ་བྱེད་ཅིང་། །ཕན་བདེ་ཀུནྡའི་ཚལ་རབ་རྒྱས་བྱེད་པ། །ཟླ་བྲལ་ནམ་མཁའི་མེ་ལོང་དེང་འདིར་ཤར། །ཚུལ་འདིར་འབད་པའི་དགེ་ཚོགས་པད་རྩ་ལྟར། །མཆོག་ཏུ་དཀར་བ་གང་ཞིག་བསགས་པ་དེ། །ཐོག་མེད་དུས་ནས་བསྐྱངས་པའི་དྲིན་ཅན་གྱི། །མ་རྣམས་སྲིད་མཚོ་ཆེ་ལས་སྒྲོལ་ཕྱིར་བསྔོ། །བདག་ཀྱང་དེང་ནས་ཚེ་རབས་ཐམས་ཅད་དུ། །ལུས་དང་སྲོག་ལ་བལྟ་བ་རྒྱང་སྲིངས་ནས། །དུས་གསུམ་རྒྱལ་བ་སྲས་བཅས་ཐམས་ཅད་ཀྱི། །མཛད་པ་རྣམ་ཐར་མ་ལུས་སྒྲུབས་གྱུར་ཅིག་།ཅེས་རྡོ་རྗེ་འཕྲེང་པའི་དཀྱིལ་འཁོར་ཆེན་པོ་བཞི་བཅུ་རྩ་གཉིས་ཀྱི་སྒྲུབ་ཐབས་རྣལ་འབྱོར་རྫོགས་ཕྲེང་གི་ངག་འདོན་ཁྲིགས་ཆགས་སུ་བྱེད་ཚུལ་རིན་ཆེན་དབང་གི་རྒྱལ་པོའི་འཕྲེང་བ་ཞེས་བྱ་བ་འདི་ཡང་བསྟན་པའི་གསལ་བྱེད་དམ་པ་མང་པོས་ཡང་ཡང་ནན་གྱིས་བསྐུལ་བ་ལ་བརྟེན་ནས། མང་དུ་ཐོས་པའི་བཙུན་པ་བློ་བཟང་ཆོས་ཀྱི་རྒྱལ་མཚན་གྱིས་ཆོས་གྲྭ་ཆེན་པོ་གངས་ཅན་ཆོས་འཕེལ་གྱི་གཙུག་ལག་ཁང་དུ་སྦྱར་བའི་ཡི་གེ་པ་ནི་དགེ་སློང་བློ་བཟང་ཕུན་ཚོགས་ཀྱིས་བགྱིས་པ་འདིས་ཀྱང་བསྟན་པ་རིན་པོ་ཆེ་ཕྱོགས་ཐམས་ཅད་དུ་རྒྱས་པར་བྱེད་ནུས་པར་གྱུར་ཅིག་། །།སླར་ཡང་འདི་ཉིད་ཀྱི་རྩ་བ། རྡོ་རྗེ་ཕག་མོས་མངོན་སུམ་དུ་བྱིན་གྱིས་བརླབས་པའི་པཎྜི་ཏ་ཆེན་པོ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/RDO RJE PHRENG BA_STRING OF DIAMONDS (VAJRAMALA)/SGRUB THABS_RITUAL FOR REACHING THE ANGEL (SADHANA)/s05902e.txt


༄༅། །ཇི་ལྟ་བ་བཞིན་དུ་བསྲེ་བསླད་མེད་པར་ནག་འགྲོས་སུ་བཀོད་བའོ།། །།༈ དད་དམ་མཚུངས་མེད་ལྷ་ཀླུ་དགའ་ཚལ་བས། །ཡོན་སྦྱར་མཐུན་རྐྱེན་འབྲེལ་ཚད་བླ་མ་ཡིས། །ཚེ་རབས་འབྲལ་མེད་མཉེས་བཞིན་རྗེས་འཛིན་ཅིང་། །ཟུང་འཇུག་རྡོ་རྗེ་འཆང་དབང་མྱུར་ཐོབ་ཤོག་། དགེ་ལེགས་འཕེལ།། །།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/BZLOG PA_REPELLING EVIL SPIRITS/s00339e.txt


གིས་ཀྱང་བལྟ་བའི་གོ་སྐབས་མེད་པ་ལྟ་བུ་ཡིན། འདི་ནི་ཐུན་མོང་གི་བསྲུང་འཁོར་དང་། དེ་ནས་ཐུན་མོང་མིན་པའི་བསྲུང་འཁོར་ནི། དེའི་དབུས་སུ་བྷྲུཾ་སེར་པོ་ལས་ཡེ་ཤེས་བཅུའི་བདག་ཉིད་ཀྱི་འཁོར་ལོ་སེར་པོ་རྩིབས་བཅུ་ལྟེ་བ་དང་བཅས་པ། དེ་ཡང་དཔལ་གསང་བ་འདུས་པའི་རྒྱུད་ཕྱི་མ་ལས། ཀུན་ནས་སེར་བའི་འཁོར་ལོ་ནི། །རྩིབས་བཅུ་དེ་དབུས་རྣམ་པར་བསྒོམ། །རྩིབས་བཅུ་ལ་ནི་ཁྲོ་བོ་བཅུ། །ཡེ་ཤེས་བདག་ཉིད་བཅུ་ལས་བྱུང་། །ཞེས་པའི་དོན་ལྟར་ཡིན་གསུང་། གཙོ་བོ་རྡོ་རྗེ་འཇིགས་བྱེད་ཀྱི་བཀའ་བཞིན་འཁོར་བས་བཀའི་འཁོར་ལོ་ཟེར། སྟེང་འོག་གི་རྩིབས་གཉིས་མདུང་ལྕགས་ཀྱི་སྦུབས་རྟིང་གཉིས་ཁ་སྤྲད་པ་ལྟ་བུ་དབུས་ཤིན་ཏུ་ཡངས་པ། ཡར་མར་གྱི་རྩེ་བྱིན་གྱིས་ཕྲ་བ། སྦུབས་གཉིས་ཕྲད་འཚམས་ནས་ཐོན་པའི་ཕྱོགས་འཚམས་ཀྱི་རྩིབས་རལ་གྲི་སོ་གཉིས་མ་སྟེ་གཡས་གཡོན་གཉིས་ཁར་ཁ་ཡོད་ཅིང་དཀྱིལ་འབུར་བ་ལྟ་བུ་བརྒྱད་ཀྱི་རྩེ་མོ་རྡོ་རྗེ་རྭ་བར་མ་རེག་པ། སྦུབས་སྟོང་གི་དབུས་དང་། སྟེང་འོག་གི་རྒྱབ་མདུན་ལ་སྣ་ཚོགས་པདམ་ཟླ་ཉི་མའི་གདན་གསུམ་རེ། རྩིབས་བརྒྱད་ཀྱི་རྩེ་མོའི་སྟེང་དུ་ཅུང་ཟད་མ་རེག་ཙམ་དུ་དེ་འདྲའི་གདན་བརྒྱད། དེའི་དབུས་ཀྱི་གདན་ལ་ཧཱུཾ་སྔོན་པོ་ལས་གནོད་མཛེས་སྐུ་མདོག་མཐིང་ག་མི་བསྐྱོད་པའི་ཅོད་པཎ་ནི་དེའི་དབུ་བརྒྱན་པ་རིམ་བཞིན་རྩ་ཞལ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/_JIGS BYED_FRIGHTENER (BHAIRAVA)/BSKYED RIM_CREATION STAGE (UTPATTI KRAMA)/s00537e.txt


༄༅། །ཀྱི་ཚོམས་ཚིགས་བཅད་མ། ཀ་བས་དབུ་མཛད་པའི་མཁས་བཙུན་མང་པོ་དང་ཡོན་བདག་ཤཱཀ་མགོན་ལ་སོག་པ་སྐྱེས་བོའི་ཚོགས་དུ་མ་དང་བཅས་པའི་དབུས་སུ་ལྷ་ཆོས་བདུན་ལྡན་གྱི་འཁོར་ལོ་བསྐོར་བ་ལས་འཕྲོས་ནས་ནན་གྱི་སྒོ་ནས་ཆོས་འདི་བཀའ་རྒྱ་དུ་མས་བཏབ་པའི་ལེའུ། ལྷ་རི་སྙིང་པོའི་མགུལ་དུ་བླ་མ་ལ་འབུལ་མོ་ཆེ་མཛད་པ་ལ་འཕྲོས་ནས་མ་འོངས་པ་ལུང་པ་སྟན་པའི་སྐོར། ཤིང་ཕོ་རྟའི་ལོ་ལྷ་རི་སྙིང་པོར་བཞུགས་པའི་ཚེ་སྒྲོལ་མས་སྙེ་ཐང་དུ་འབྱོན་པར་བསྐུལ་ནས་མཐར་བླ་མ་དགའ་ལྡན་དུ་འབྱོན་པའི་བར་གྱི་ཚུལ་རྣམས་མགུར་དུ་བཞེས་པ་འཆི་མེད་རྡོ་རྗེའི་ཀླུ་སྟེ་ཀུན་དྲིལ་བས་ཕ་ཆོས་ལེའུ་ཉི་ཤུ་རྩ་དྲུག་།བུ་ཆོས་སྐོར་ལ། འབྲོ་མ་རྒྱལ་བའི་འབྱུང་གནས་ཀྱི་སྐྱེས་རབས་བསྟན་པ་ལས་རྡོག་ལེགས་པའི་ཤེས་རབ་ཀྱིས་ཞུས་པའི་རྡོག་ཆོས་ཉི་ཤུ། ཁུ་ཆེན་པོས་ཞུས་པའི་ཁུ་ཆོས་གཉིས་ཏེ་དྲིལ་བས་ཉི་ཤུ་རྩ་གཉིས། ངོ་མཚར་བའི་གཏམ་ཐོར་བུ་རྣམས་ལོ་ཙཱ་བ་ལ་སོགས་པའི་སྐྱེའི་སྲས་དམ་པ་རྣམས་ཀྱིས་ཟུར་དུ་གླེང་བས་ཁ་བསྐངས་ཏེ་ལེའུ་ཐ་མ། དེ་ལྟར་གླེགས་བམ་དངོས་གཞི་ལེའུ་བཞི་བ་ཅུ་རྩ་བརྒྱད། ལོ་རྒྱས༑ བཀོད་པ་ཕུན་སུམ་ཚོགས་པའི་གཏེར། ཐིག་ལེ་བཅུ་དྲུག་།བཀའ་རྒྱ། རང་རྒྱུད་ལ་བསྐུལ་གདབ་ཡན་ལག་བདུན་པ། འཇམ་དབྱངས་ཀྱིས་རྡོག་བསྐུལ་པའི་ཚིགས་བཅད་ཁ་བསྐང་བ་དང

B(Autochthonous Tibetan Literature)/B.i (ACIP SUNGBUM_dge lugs)/B.i.11 (GSAN YIG_RECORDS OF TEACHINGS RECEIVED)/CHE SHOS RIN PO CHE BLO BZANG BYANG CHUB BSTAN PA_I SGRON ME_CHESHU RINPOCHE LOBSANG JANGCHUB TENPAY DRUNME/s12418e.txt


༄༅། །གྱི་མདོག་ཅན། ཞལ་གཅིག་ཕྱག་བཅུ་མ། ཕྱག་གཡས་ཀྱི་དང་པོས་རིན་པོ་ཆེའི་འཕྲེང་བ་ཐུགས་ཀར་འཛིན་ཅིང་། གཡོན་དང་པོས་དར་དཔྱངས་བསྣམས་པ། གཉིས་པ་གཉིས་ཀྱིས་རལ་གྲི་དང་ཞགས་པ༑ གསུམ་པ་གཉིས་ཀྱིས་མདའ་དང་པདམ། བཞི་པ་གཉིས་ཀྱིས་རྡོ་རྗེ་དང་དྲིལ་བུ། ལྔ་པ་གཉིས་ཀྱིས་དབྱུག་པ་དང་གཞུ་བསྣམས་པ། དབུ་སྐྲ་རལ་པའི་ཐོར་ཚུགས་ཅན། རྒྱན་དང་ན་བཟའ་སོགས་སྔར་བཞིན། རྡོ་རྗེ་སྐྱིལ་ཀྲུང་གིས་བཞུགས་པ། གནས་གསུམ་བྱིན་རླབས་དང་ཡེ་ཤེས་པ་དགུག་གཞུག། དབང་བསྐུར་སོགས་སྔར་བཞིན་ལ་རིགས་བདག་འོད་དཔག་མེད། ནང་མཆོད་སོགས་གོང་བཞིན་ལ། བསྟོད་པ་ནི། ཕྱག་འཚལ་སེར་སྔོ་ཆུ་ལས་སྐྱེས་ཀྱི། །པདམས་ཕྱག་ནི་རྣམ་པར་བརྒྱན་མ། །སྦྱིན་པ་བརྩོན་འགྲུས་དཀའ་ཐུབ་ཞི་བ། །བཟོད་པ་བསམ་གཏན་སྤྱོད་ཡུལ་ཉིད་མ། །ཞེས་པས་བསྟོད། བཟླས་བྱའི་སྔགས་ནི། ཨོཾ་ཏཱ་རེ་ཏུཏྟཱ་རེ་ཏུ་རེ་པུཥྚཾ་ཀུ་རུ་སྭཱཧཱ། དམིགས་པ་ནི། སྔགས་འཕྲེང་ལས་འོད་ཟེར་གསེར་བཙོ་མའི་མདོག་ཅན་མཐའ་ཡས་བ་བྱུང་། རང་དང་བསྒྲུབ་བྱའི་ལུས་དང་། གནས་ཁང་སོགས་ལ་ཕོག་ཅིང་འོད་ཟེར་གྱི་སྣེ་ལ་རྗེ་བཙུན་མ་གསེར་གྱི་མདོག་ཅན་བདུད་རྩི་སར་པོས་གང་བའི་བུམ་པ་སེར་པོ་ཐོགས་པ་དཔག་ཏུ་གྲངས་མེད་པ་བྱོན། རང་གཞན་གྱི་སྦྱི་བོ་ནས་དབང་བསྐུར་བས་ལུས་ཀྱི་ཕྱི་ནང་ཐམས་ཅད་གསེར་བཟང་པོས་བྱུགས་པ་ལྟ་བུར་གྱུར། ཚེ་དང་ལོངས་སྤྱོད་ཐམས་ཅད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/DBYANGS CAN MA_LADY OF SONG (SARASVATI)/SGRUB THABS_RITUAL FOR REACHING THE ANGEL (SADHANA)/s12023e.txt


༄༅། །རྒྱལ་དབང་ཡབ་སྲས་ཞལ་འཛོམ་གྱིས་བསླབ་སྔོམ་སོགས་ཆོས་ཀྱི་འཁོར་ལོ་བསྐོར་བར་འགལ་རྐྱེན་ཞི་ཕྱིར་དུ་དམིགས་གཙང་ཁུལ་གྱི་དགོན་ཁག་མང་པོར་མང་སྐོལ་ཟླ་སྤྲེལ་འཛུགས་རྒྱུ་དང་། ས་ཟླའི་དུས་ཆེན་དང་བསྟུན་འདི་ཁའི་ལྷ་ཁང་རྣམས་ལ་སྟོང་མཆོད་སྣ་ལྔ་དང་ཚོགས་ཆེན་དུ་མང་ཇའི་ཐོག་དགེ་འདུན་སུམ་སྟོང་བརྒལ་བར་ཕྱག་འགྱེད་དངུལ་སྲང་རེ། བསྔོ་རྟེན་རྣམ་གཞག་བཅས་པ། མཛོད་འཛིན་འཕྲིན་ལས་པ་ཆེན་པོ་སྐུ་གཟུགས་གཅོང་བའི་རྐྱེན་སེལ་དུ་ཚེ་དབང་དང་། གདུགས་དཀར། རྣམ་རྒྱལ་མ། སྒྲོལ་དཀར། ཕྱག་རྡོར་གཏུམ་པོ་ཁྱུང་ལྔ། རྟ་མགྲིན་སོགས་ཀྱི་རྗེས་གནང་། འཆི་བླུ་དང་འབྲེལ་པའི་ཚེ་དཔག་མེད་ལྷ་དགུའི་དབང་ཆེན་རྣམས་རིམ་ཅན་དུ་སྩལ། དགེ་ཚུལ་གཉིས་དང་བསྒྲུབ་བྱ་ཞེ་བརྒྱད་བསྙེན་རྫོགས་བསྒྲུབས། ཁམས་ཏྲེ་བོ་ཆོས་མཛད་འཁོར་བཅས་འབྱོར་ཏེ་དངོས་འབུལ་བཏེག་པར་འདོད་ཆོས་སུ་ཁོང་རང་གྲྭ་བཅས་ངོ་གཡོག་བཞི་བཅུ་སྐོར་ལ་བདེ་ལམ་གྱི་ཁྲིད་ལུང་དང་། ཇོ་བོ་ལུགས་ཀྱི་སྒྲོལ་མ་ཉེར་གཅིག་།འཇིགས་བྱེད་ཞལ་གཅིག་ཕྱག་གཉིས་བ་བཅས་ཀྱི་རྗེས་གནང་། ཁོང་རང་གིས་ཞུས་པའི་བླ་མའི་རྣེལ་འབྱོར་གྱི་ལྗགས་ལུང་། གནང་ཆ་མི་དམན་པ་དང་བཅས་ཐོན་ཕྱག་སོགས་རིམ་བཞིན་སྩལ། ཟླ་བ་ལྔ་པོའི་ཆེས་གཅིག་ལ་ས་སྐྱ་བདག་ཆེན་རིན་པོ་ཆེ་ནས་སྐུའི་འཚམས་ཞུར་ཞུ་ཡིག་རྟེན་བཟང་བཅས་འབུལ་བར་དྲུང་ཡིག་འབྱོར་ཏེ་ཕྱག་དབང་དང་ཇ་གྲལ་བཀའ་འདྲི་བཅས་གནང་། ཚེས་བཞིའི་ཉིན་སྔགས་གྲྭའི་ཚོགས་དབུར་ཕེབས

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/PAn CHEN GSUM PA BLO BZANG DPAL LDAN YE SHES/sn12135e.txt


བརྗོད་གདམས་ངག་ཅན་འདམ་དཔལ་ཡེ་ཤེས་སེམས་དཔའ་སྐུ་མདོག་སེར་པོ་ཞལ་གཅིག་ཕྱག་གཉིས་པ་ལྷ་ཉེར་གཅིག། ཡུམ་ཆེན་མོ་ཞེས་རབ་ཀྱི་ཕ་རོལ་ཏུ་ཕྱིན་མ་སྐུ་མདོག་སེར་བོ་ཞལ་གཅིག་ཕྱག་བཞི་བ་ལ་སྲས་ཕྱོགས་བཅུའི་སངས་གྲྒས་ཀྱིས་བསྐོར་བ་ལྷ་དགུ། རྣམ་སྣང་དཀར་པོ་ཞལ་གཅིག་ཕྱག་གཉིས་པས་གཙོ་བྱས་པའི་སྐུ་གདུང་བསྟན་པ་དམ་པ་རིགས་བརྒྱའི་དཀྱིལ་འཁོར་ལྷ་གོ་བདུན། ཡི་གེ་བརྒྱ་པའི་རྡོ་རྗེ་སེམས་དཔའ་སྐུ་མདོག་དཀར་བོ་ཞལ་གཅིག་ཕྱག་གཉིས་པ་ལྷ་བཅུ་བདུན་གྱི་དཀྱིལ་འཁོར་ཏེ་ཉེར་གསུམ་སྣང་ངོ། །འ་བཞི་པ་རྣལ་འབྱོར་བླ་མེད་སྐོར་ལ། གསང་འདུས་ཡེ་ཤེས་ཞབས་ལུགས་འཇམ་དཔལ་དོར་རྗེ་ལྷ་བཅུ་དགུ། གསང་འདུས་འཕགས་ལུགས་མི་བསྐྱོད་རྡོ་རྗེ་ལྷ་སོ་གཉིས། གསང་འདུས་ཧཱུ་མཛད་ཡུམ་ཅན་ལ་ཁྲོ་བོ་བཅུས་བསྐོར་བའི་དཀྱིལ་འཁོར། འདི་བཅུག་གནས་བརྒྱ་རྩ་བརྒྱད་འུ་བྱེད་སྣང་། སློབ་དཔོན་སྒེག་པའི་རྡོ་རྗེའི་ལུགས་ཀྱི་ལྷ་བཞི་བཅུ་རྩ་གསུམ་གྱི་བདག་ཉིད་ཅན་གྱི་རྣམ་སྣང་འཇམ་དཔལ་རྡོ་རྗེ། འཇམ་དཔལ་དག་ནག་ལྷ་བཅུ་གསུམ། གདོང་དྲུག་ལྷ་ཉེར་གཅིག། གཤིན་རྗེ་གཤེད་དམར་པོ་ལྷ་བཅུ་གསུམ། འཇིགས་བྱེད་ཞལ་ཕྱག་ཡོངས་རྫོགས་ལྷ་དགུ། རྣམ་སྣང་བསྲུང་བའི་ལུགས་ཀྱི་འཇིགས་བྱེད་ཞལ་ཕྱག་ཡོངས་རྫོགས་ཡུམ་ཅན་ལྷ་བཅོ་བརྒྱད། འཇིགས་བྱེད་ཞལ་གཅིག་ཕྱག་གཉིས་ལྷ་དགུ། ཛཱ་བ་རི་བའི་ལུགས་ཀྱི་ཕྱག་རྡོར་འཁོར་ཆེན་ལྷ་བཅོ་བརྒྱད། བརྟག་གཉིས་ལས་གསུངས་པའི་སྙིང་པོ་ཀྱཻ་རྡོ་རྗེ་ཞལ་བརྒྱད་ཕྱག་བཅུ་དྲུག་པ་ལྷ་དགུ་། ཐུགས་ཀྱཻ་རྡོར་རྗེ་ཞལ་གསུམ་ཕྱག་དྲུག་པ་ལྷ་དགུ། གསུང

B(Autochthonous Tibetan Literature)/B.i (ACIP SUNGBUM_dge lugs)/B.i.11 (GSAN YIG_RECORDS OF TEACHINGS RECEIVED)/SKYABS RJE PHA BONG KHA PA BDE CHEN SNYING PO_KYABJE PABONGKAPA DECHEN NYINGPO/s00267m.txt


༄༅། །གེ་མོ་ཨཱ་ཀརྵ་ཡ་ཛཿ་ཞེས་སྤེལ་ཏེ་དུམ་སྐྱེས་མ་ལྕགས་ཀྱུ་ཐོགས་པ་ཉིད་ཀྱིས་བསྒྲུབ་བྱ་དགུག་པར་བྱའོ། །གང་གི་ཚེ་གཞན་གྱི་དཔུང་ལ་སོགས་པ་དཀྲུག་ཅིང་བསྐྱོད་པར་འདོད་པ་དེའི་ཚེ། ཧཱུཾ་ཆེ་གེ་མོ་ཀྵོ་བྷ་ཡ་ཧཱུཾ་ཞེས་ཟློས་ཤིང་། དུམ་སྐྱེས་མ་ཕྱག་ན་གཏུན་ཤིང་བསྣམས་པས་དཔུང་ལ་སོགས་པ་ཐམས་ཅད་དཀྲུག་པར་བྱའོ། །དེ་བཞིན་ནི་འགུཊ་པ་དུམ་སྐྱེས་མས་བྱེད་པ་དེ་བཞིན་དུ་ཞེས་པའི་དོན་ནོ། །ཕཊ་ཆེ་གེ་མོ་བྷཀྵ་ཡཾ་ཞེས་བཟླས་ལ། དུམ་སྐྱེས་མ་ཕྱག་ན་རྡོ་རྗེ་བསྣམས་པ་ཉིད་ཀྱིས་འདེབས་པ་སྟེ་ཟ་བར་བཤད་དོ། །རྡོ་རྗེ་ཡིས་ནི་བཟའ་བར་བྱ། ཞེས་འགྲེལ་པ་རྣམས་ལས་འབྱུང་ངོ། །གཞན་གྱི་ལུས་དབུག་པར་བྱ་བ་འབིགས་ཤིང་འདར་བར་བྱ་བ་ལ་ནི། ཕཊ་ཆེ་གེ་མོ་བེ་དྷ་ནཾ་ཕཊ་ཅེས་ཟློ་ཞིང་། དུམ་སྐྱེས་མ་མདའ་བསྣམས་པ་ནི་སྦྱར་བར་བྱའོ། །དུས་མིན་པའི་འཆི་བ་ལས་རྒྱལ་བར་བྱ་བ་ལ། དུམ་སྐྱེས་མ་དཀར་མོ་ཡན་ལག་སྟེ་ཕྱག་གཡོན་ན་ཁ་ཊྭཱཾ་ག་བསྣམས་པ། ཧཱུཾ་དཀར་པོ་ལས་བདུད་རྩིའི་རྒྱུན་སྟོང་ཕྲག་འཛག་པ་བསམས་ལ། ཧཱུཾ་ཆེ་གེ་མོ་ཛྲི་བ་ཡཱ་ཧཱུཾ་ཞེས་བཟླའོ། །དུམ་སྐྱེས་མས་ལས་སྒྲུབ་པ་ཐམས་ཅད་ལ་ཐོག་མར་ཐོད་པའི་སྣོད་དུ་བདུད་རྩི་ལྔས་བཀང་བས་དུམ་སྐྱེས་མའི་ཞལ་དུ་མཆོད་ཡོན་ཕུལ་ལ། དེའི་འོག་ཏུ་མཚོན་ཆ་སྟེ་ལྕགས་ཀྱུ་ལ་སོགས་པའི་མཚོན་ཆས་བསྒྲུབ་བྱའི་ཡན་ལག་ལ་སྦྱར་བར་བྱའོ་ཞེས་འཆད་དོ། །ཁ་སྦྱར་ཞེས་པ་ནས་ངེས་པར་སྦྱར་ཞེས་པའི་བར་དབུག་ལ་ཞེས་པའི་རྐང་པ་གཅིག་མ་གཏོགས་པ། རྒྱུ་རྡོ་རྗེ་འཛིན་པ་ཧེ་རུ་ཀ་ལ་ནག་པོ

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/BDE MCHOG_HIGHEST BLISS (SHANVARA)/_GREL PA_COMMENTARIES/s05316e.txt


པོར་ཡོངས་སུ་བསྔོ། །འདིས་མཚོན་དགེ་བས་ཚེ་རབས་ཀུན་ཏུ་བདག་།ལས་ཉོན་དབང་གིས་མི་ཁོམ་བརྒྱད་ཀྱི་གནས། །རྨི་ལམ་དུ་ཡང་མཐོང་བར་མི་འགྱུར་ཞིང་། །རྟག་ཏུ་དལ་འབྱོར་ཚང་བའི་རྟེན་ཐོབ་ཤོག་། དགེ་བའི་བཤེས་དང་ཆོས་ཀྱི་ཆེད་དག་ཏུ། །ལུས་དང་སྲོག་ཀྱང་ལན་བརྒྱར་འདོར་ནུས་ཤིང་། །སྙིང་སྟོབས་ཆེན་པོས་རྒྱལ་བ་སྲས་བཅས་ཀྱི། །མཛད་པ་མ་ལུས་ཡོངས་བསྡོམས་སྤྱོད་པར་ཤོག་།འཁོར་བསྒྱུར་ཚངས་དབང་སྲིད་འབྱོར་ཐོབ་གྱུར་ཀྱང་། །དམྱལ་མེ་འབར་བའི་ནང་དུ་ཆུད་པ་བཞིན། །ངེས་པར་འབྱུང་བློས་ཐར་པ་བསྒྲུབ་པ་ལ། །མགོ་ལ་མེ་ཤོར་གཞིལ་ལྟར་བརྩོན་པར་ཤོག་།ཉེས་མང་ཆུ་ལོན་ཡོན་ཏན་ཀུན་གྱི་གཞི། ། ཐུབ་དབང་ཁྲིམས་ཀྱིས་སྒོ་གསུམ་ལེགས་བསྡམས་ཏེ། །ཕྲ་མོའི་བཅས་པའང་སྲོག་ལས་གཅེས་འཛིན་པའི། །ཐུབ་པའི་བརྟུལ་ཞུགས་མཆོག་དང་འབྲལ་མེད་ཤོག་།དེང་ནས་རྒྱ་ཆེ་གསལ་མྱུར་ཟབ་པ་ཡི། །སྐྱེས་ཐོབ་ཤེས་རབ་ཕུན་ཚོགས་རང་གཞན་གྱི། །གྲུབ་མཐའ་མདོ་རྒྱུད་རྒྱ་མཚོའི་ཕ་རོལ་ཏུ། །ཕྱིན་པ་འཇིགས་མེད་སྨྲ་བའི་དབང་པོར་ཤོག་།གལ་ཏེ་ལས་ཀྱི་ཉིང་མཚམས་སྦྱར་བ་ན། །གནས་ལུས་ལོངས་སྤྱོད་དགེ་བའི་གྲོགས་པོ་དང་། །འཁོར་དང་ཡོ་བྱད་ཚེ་དང་དམ་པའི་ཆོས། །རྒྱལ་བས་གནང་བཞིན་ཕུན་སུམ་ཚོགས་པར་ཤོག་།དམ་ཆོས་སྤྱོད་ཚེ་ནད་གདོན་དགྲ་ལ་སོགས། །འགལ་རྐྱེན་བར་ཆོད་མིང་ཡང་མི་འབྱུང་ཞིང་། །

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/MCHOD PA_HOW TO MAKE OFFERINGS/PAn CHEN BLO BZANG CHOS KYI RGYAL MTSAN_PANCHEN LOBSANG CHUKYI GYELTSEN/s05977mg6.txt


ཤིན་ཏུ་ཕྲ་བའི་རླུང་སེམས་དེ་ལས་བར་དོ་འབྱུང་བའི་དོད་ལ་རྡོ་རྗེ་འཆང་གི་སྐུར་དངོས་གནས་ལ་ལངས་ནས། དེའི་རྒྱུན་ལ་སངས་རྒྱ་བ་ཡིན་ནོ། །གང་ཟག་གཉིས་པ་དེས་འཆི་བ་འོད་གསལ་བདེ་སྟོང་གི་ཏིང་ངེ་འཛིན་ཁྱད་པར་ཅན་གྱི་ངོ་བོར་བསྐྱེད་ནས། དེ་ལས་ལྡང་བ་ན་ཤིན་ཏུ་ཕྲ་བའི་རླུང་སེམས་དངོས་གནས་ལ་རྡོ་རྗེ་འཆང་གི་སྐུར་མ་གྲུབ་ཀྱང་། རང་གི་ཡིད་ངོར་རྡོ་རྗེ་འཆང་གི་སྐུའི་རྣམ་པར་ཁྲིག་སྟེ་ལངས་པའི་སྣང་བ་འབྱུང་ངོ། །གང་ཟག་གསུམ་པས་འཆི་བའི་འོད་གསལ་གྱི་ཚེ་སྟོང་ཉིད་ཀྱི་ལྟ་བ་རྣམ་དག་ལ་འཇོག་ནུས་ཀྱང་། དེ་ལྟར་ལྡང་བ་ན་རྡོ་རྗེ་འཆང་གི་སྐུར་རང་ལ་སྣང་བའི་ལྡང་ཚུལ་ཀྱང་མི་ནུས་པས། བར་དོ་རང་དགའ་བའི་ལུས་གྲུབ་ནས་བར་དོ་ལ་བར་དོར་ངོ་ཤེས་པ་ན། བར་དོའི་ལུས་འདི་རྡོ་རྗེ་འཆང་གི་སྐུར་བསྒོམ་པ་ཡིན་ལ། དེ་དག་ནི་གང་ཟག་དེ་རྣམས་ཀྱི་བར་དོ་ལོངས་སྐུ་དང་བསྲེ་བ་ཡིན་ནོ། །དེ་ནས་ཡིད་ངོར་རྡོ་རྗེ་འཆང་གི་སྐུར་ལངས་པ་དང་། བར་དོ་ངོ་ཤེས་ནས་རྡོ་རྗེ་འཆང་གི་སྐུར་བསྒོམ་པ་གཉིས་ཀྱིས་བར་དོའི་སྣང་བ་ཐམས་ཅད་བདེ་སྟོང་གི་ཡེ་ཤེས་ལ་རྣམ་པ་རྡོ་རྗེ་འཆང་གི་རྣམ་པར་ཤར་བའི་ལྷའི་ངོ་བོར་བསྒོམས་ནས། སྐྱེ་གནས་སོགས་ཐམས་ཅད་ལ་ཆགས་སྡང་དང་ཞེན་པ་བཀག་སྟེ། གང་དུ་སྐྱེ་བའི་ཕ་མ་རྡོ་རྗེ་འཆང་ཡབ་ཡུམ་དུ་བསྒོམས་ནས་དེ་ལ་རང་ཡེ་ཤེས་སེམས་དཔའི་ཚུལ་དུ་འཇུག་པ་ནི་སྐྱེ་བ་སྤྲུལ་སྐུ་དང་བསྲེ་བ་ཞེས་བྱའོ། །དེ་ལྟར་ཚེ་འདིར་རླུང་དབུ་མར་བཅུག་ནས་ཆོས་སྐུ་དང་བསྲེ་ནུས་པའི་གང་ཟག་གིས་འཆི་བ་འོད་གསལ་ལས་བར་དོར་རྡོ་རྗེ་འཆང་གི་སྐུར་ཡིད་ངོར་ལངས་ཏེ། རང་འདོད་ན་མཁའ་སྤྱོད་ལ་སོགས་པའི་གནས་སུ་འཕོ་བར་ནུས་ལ།

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/GSANG _DUS_SECRET COLLECTION (GUHYASAMAJA)/_GREL PA_COMMENTARIES/s05301e.txt


༄༅། །པ་པོའི་དབང་དུ་བྱས་ནས་སྐྱེ་སྲིད་དུ་ཉིང་མཚམས་སྦྱར་མ་ཐག་པ་དང་། དེ་གོང་དུ་འཕེལ་བའི་གནས་སྐབས་མིང་གཟུགས་དང་སྐྱེ་མཆེད་དྲུག་ཏུ་ངེས་ཤིང་། ལོངས་སྤྱོད་བྱའི་དབང་དུ་བྱས་ནས། ཡུལ་གྱི་ལོངས་སྤྱོད་དང་། སྐྱེ་བའམ། རྣམ་སྨིན་གྱི་ལོངས་སྤྱོད་རེག་པ་དང་ཚོར་བ་གཉིས་སུ་ངེས་པའི་ཕྱིར། གང་གིས་འཕེན་ན། མ་རིག་པས་ཀུན་ནས་སླང་བའི་འདུ་བྱེད་ཀྱིས་འཕེན་ནོ། །གང་འཕངས་ན་ཆོས་བཞིའོ། །ཇི་ལྟར་འཕེན་ན། རྣམ་ཤེས་ལ་ལས་ཀྱི་བག་ཆགས་བསྒོས་པའི་ཚུལ་གྱིས་སོ། །སྡུགས་བསྔལ་གྱི་ཕུང་པོ་འགྲུབ་རུང་དུ་བྱས་པ་ནི། འཕངས་པའི་དོན་ཏོ། །གཉིས་པ་ནི། འགྲུབ་བྱེད་ལ་དྲི་བ་ནི། མངོན་པར་ཞེས་སོ། །འགྲུབ་བྱེད་ཀྱི་རྒྱུ་གསུམ་དུ་གྲངས་ངེས་ཏེ། སྔར་འཕངས་བའི་དོན་དེ་ཉིད་སྲེད་ལེན་གྱིས་ལས་ནུས་པ་མཐུ་ཅན་དུ་བྱས་ཏེ། གསོས་བཏབ་པ་ཙམ་གྱིས་སྡུག་བསྔལ་ངེས་པར་འགྲུབ་པའི་ཕྱིར། གྲུབ་པའི་འབྲས་བུ་ལ་དྲི་བ་ནི། མངོན་པར་ཞེས་སོ། །ལན་ནི། སྐྱེ་བ་དང་རྒ་ཤིའོ། །སྔར་འཕངས་པའི་ཆོས་བཞི་པོ་དེ་ཉིད་མངོན་གྱུར་དུ་གྲུབ་ཟིན་པའི་གནས་སྐབས་ཀྱི་ཁྱད་པར་ལ་སྐྱེ་བ་དང་རྒ་ཤི་གཉིས་སུ་ངེས་པ་ཡིན་ནོ། །གཉིས་པ་ལ་གཉིས། ཇི་ལྟར་རིགས་པའི་རྐྱེན་བྱེད་ཚུལ་དང་། ངེས་པའི་རྐྱེན་བྱེད་ཚུལ་ལོ། །དང་པོ་ལ་དྲི་བ་ནི། ཡན་ལག་ཅེས་སོ། །ལན་ནི། བག་ཆགས་ཞེས་ཏེ། རྟེན་འབྲེལ་ཡན་ལག་སྔ་མས་ཕྱི་མ་ལ་བག་ཆགས་ཏེ་རྒྱུའི་རྐྱེན་བྱེད་དེ། དངོས་སུ་འདུ་བྱེད་ཀྱི་རྒྱུའི་རྐྱེན་རིགས་འདྲ་སྔ་མས་བཞག་པའི་བག་ཆགས་ཡིན་ཡང་། འདུ་བྱེད་སྔ་མས་ཡང་སྲིད་ཕྱི་མ་འཕེན་ནུས་ཀྱི་བག་ཆགས་འཇོག་པ་མ་རིག་པས་བསྒོས་པའི་རྒྱུའི་རྐྱེན་ལས

B(Autochthonous Tibetan Literature)/B.i (ACIP SUNGBUM_dge lugs)/B.i.22 (mngon pa_abhidharma)/RGYAL TSAB DAR MA RIN CHEN_GYALTSAB DARMA RINCHEN/s5435i.txt


༄༅། །གྲགས། རྩ་བརྒྱུད་བླ་མ་དམག་ཟོར་རྒྱལ་མོ་སོགས། །བླ་མ་ཡི་དམ་ཆོས་སྲུང་རྒྱ་མཚོ་ཡིས། །ཇི་ལྟར་འདོད་པའི་དོན་ཀུན་འགྲུབ་པར་མཛོད། །རྩ་བའི་བླ་མ་བྱམས་པའི་མཚན་ཅན་ཆེ། །ཆོས་ཀྱི་དབྱིངས་སུ་མནལ་བའི་ངང་ཚུལ་གྱིས། །བདག་ཅག་སེམས་ཀྱི་གདུང་བས་གདུངས་པ་ལ། །ཐུགས་རྗེའི་སྤྱན་གྱིས་དགོངས་པར་མཛད་དུ་གསོལ། །ཞིང་འདིར་ད་དུང་མགོན་ཁྱོད་ཀྱིས་འདུལ་བའི། །དད་ཅན་སྐྱེ་བོ་གྲངས་ལས་འདས་བ་མཆིས། །དེ་ཕྱིར་སླར་ཡང་ཞིང་ཁམས་འདི་ཉིད་དུ། །སྐུ་ཡི་བཀོད་པ་མྱུར་བར་བསྟན་དུ་གསོལ། །རྒྱལ་བ་གཉིས་པའི་བསྟན་པ་དྲི་མེད་པ། །འགྲོ་བའི་དོན་དུ་ལེགས་པར་སྤེལ་བའི་ཕྱིར། །མཁས་བཙུན་བཟང་པོའི་རོལ་གར་ཟླ་མེད་ཀྱིས། །གྲགས་པའི་གསུང་གསང་འཛིན་བྱེད་རོལ་གར་སྟོན། །རྒྱལ་ཀུན་བགྲོད་པའི་ལམ་གཅིག་བྱང་ཆུབ་སེམས། །བདུད་རྩིའི་ཆུ་རྒྱུན་ཀུན་ལ་སྦྱིན་པའི་ཕྱིར། །ཕུན་ཚོགས་དཔལ་གྱིས་བརྗིད་པའི་སྤྲུལ་པའི་སྐུ། །བདག་ཅག་རྣམས་ལ་རབ་ཏུ་གསལ་བར་སྟོན། །བླ་མ་ཡི་དམ་དམ་ཅན་ཆོས་སྲུང་ཀུན༑ ༑ཐུགས་རྗེ་མཐུ་སྟོབས་མཐུ་དཔུང་བསྐྱེད་མཛད་ནས། །དོན་འདི་མི་མཐུན་རྒུད་པ་ལས་རྒྱལ་ཏེ། །རེ་འབྲས་དོན་དང་ལྡན་པའི་བཀྲ་ཤིས་སྩོལ།། ཅེས་༸་སྐྱབས་མགོན་བླ་མ་རྗེ་བཙུན་རྡོ་རྗེ་འཆང་ངག་དབང་བྱམས་པ་རིན་པོ་ཆེའི་ཐུགས་རྗེ་བསྐུལ་ཞིང་སྤྲུལ་སྐུ་སླར་ཡང་ཕེབས་པར་གསོལ་བ་འདེབས་པ་འདི་ནི། ༸་སྐྱབས་མགོན་དེ་ཉིད་ཞི་བའི་དབྱིངས་སུ་མནལ་ཚུལ་བསྟན་སྐབས་སྒྲུབ་བརྒྱུད་ཀྱི་བསྟན་པ་འཛིན་པའི་དགེ་སློང་རི་ཁྲོད་འཛིན་པ་རྣམས་ཀྱིས་བསྐུལ་བ་ལྟར། གང་གི་སློབ་མར་གྱུར་པ་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའི་དོན་རབ་ཏུ་གྲུབ་པར་གྱུར

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/SMON LAM_MAKING PRAYERS/PAN CHEN BLA MA SKU PHRENG GSUM PA DPAL LDAN YE SHES_PANCHEN LAMA KUTRENG SUMPA PELDEN YESHE/s12228e.txt


མྱང་འདས་ལ་གཅིག་ཏུ་མི་ཕྱོགས་ཤིང་མངོན་དུ་ཕྱོགས་པ་ཡིད་ལ་བྱེད་པ་དང་། དྲུག་པ་ལ་འདུ་བྱེད་ཀྱི་འཇུག་པ་མངོན་སུམ་དུ་བྱ་བ་ལ་དང་མཚན་མ་མང་པོ་འབྱུང་བ་དང་། བདུན་པ་ལ་མཚན་མ་ཕྲ་མོ་འབྱུང་བ་དང་། མཚན་མེད་ཡིད་ལ་བྱེད་པས་ཐབས་དང་། བརྒྱད་པ་ལ་མཚན་མེད་ལ་རྩོལ་བ་དང་མཚན་མ་རྣམས་ལ་མི་དབང་བ་དང་། དགུ་པ་ལ་ཆོས་བསྟན་པ་དང་ཆོས་ཀྱི་ཚིག་དང་ཡི་གེ་དཔག་ཏུ་མེད་པ་དང་གོང་ནས་གོང་དུ་ཤེས་རབ་དང་སྤོབས་པ་ལ་གཟུངས་ཀྱི་དབང་ལ་དང་། སྤོབས་པའི་དབང་ལ་དང་། བཅུ་པ་ལ་མངོན་ཤེས་ཆེན་པོ་ལ་དང་། གསང་བ་ཕྲ་མོ་ལ་འཇུག་པ་ལ་དང་། བཅུ་གཅིག་པ་ལ་ཤེས་བྱ་ཐམས་ཅད་ལ་ཆགས་པ་ཤིན་ཏུ་ཕྲ་མོ་དང་ཐོགས་པ་ཤིན་ཏུ་རྨོངས་པ་གཉིས་སོ། །འདིའི་བཅུ་གཅིག་པ་ནི་སངས་རྒྱས་ཀྱི་སར་གསུངས་ཏེ། ས་བཅུ་པའི་ཁྱད་པར་གྱི་ལམ་ལ་དགོངས་སམ་བརྟག་གོ་།ཁ་ཅིག་འདི་དག་དབུ་མ་ཐལ་འགྱུར་བའི་ལུགས་ལ་ཡང་སྦྱོར་བ་ནི་མི་འཐད་དེ། མདོ་སྡེ་དགོངས་འགྲེལ་ལས་བཤད་པའི་རྣམ་གཞག་ཐམས་ཅད་ཐལ་འགྱུར་བའི་ལུགས་སུ་སྨྲ་ན་ནི་ཧ་ཅང་ཐལ་ལ། དེ་ལས་བཤད་པའི་སྤང་གཉེན་གྱི་རྣམ་གཞག་འདི་ཁོ་ན་ཐལ་འགྱུར་བས་ཁས་ལེན་དགོས་པ་ལ་ཡང་སྒྲུབ་བྱེད་མེད་པའི་ཕྱིར་དང་། འདིར་བཤད་པའི་ཤེས་སྒྲིབ་ཕལ་ཆེར་ཐལ་འགྱུར་བས་ཉོན་སྒྲིབ་ཏུ་འདོད་དགོས་པའི་ཕྱིར་དང་། འཕགས་ཡུལ་གྱི་དབུ་མ་ཐལ་འགྱུར་པའི་མཁས་པ་རྣམས་དང་རྗེ་ཡབ་སྲས་སོགས་སུས་ཀྱང་འདི་དག་ཐལ་འགྱུར་བའི་ལུགས་སུ་སྦྱོར་བར་མ་བཤད་པའི་ཕྱིར་རོ། །མདོ་སྡེ་རྒྱན་དང་བྱང་ས་ལས་ཕར་ཕྱིན་དྲུག་གི་ཉམས་ལེན་གྱི་སྐོར་མང་དུ་བཤད་པ་རྣམས་ལས་བདག་མེད་གཏན་ལ་འབེབས་ཚུལ་དང་།

B(Autochthonous Tibetan Literature)/B.i (ACIP SUNGBUM_dge lugs)/B.i.27 (GRUB MTHA__SIDDHANTA)/lcang skya rol pa_i rdo rje_changkya rolpay dorje/GRUB MTHA_ CHEN MO_GREAT BOOK ON COMPARATIVE SCHOOLS/RTZA BA_ROOT TEXT/s00062m.txt


ལེའུར་བྱེད་པ་དོན་གྱིས་འཐོབ་པས་དེ་ལྟར་གསུངས་ཀྱི་གྲངས་ཕན་གྱི་དབང་དུ་བྱས་པ་མ་ཡིན་ནོ། །ཡང་འདིར་འཕགས་པ་ཐོགས་མེད་ཀྱིས་དགོངས་འགྲེལ་གྱི་འགྲེལ་པ་ཟུར་དུ་མཛད་དགོས་པ་མི་སྣང་ཞེས་དེས་མཛད་པའི་འགྲེལ་པ་དེ་འདྲ་མེད་པར་བཞེད་འདུག་ཀྱང་། བསྟན་འགྱུར་གྱི་གྲངས་སུ་འཕགས་པ་ཐོགས་མེད་ཀྱིས་མཛད་ཅེས་བཅུག་འདུག་པ་བླ་མ་བྱམས་པའི་དཀར་ཆག་ཏུ་ཡང་དེ་སོར་བཞག་བྱས་སྣང་བས། བླ་མ་རང་གིས་ཡོངས་རྫོགས་བསྒྲིགས་པ་མིན་ནམ་བརྟག་སྟེ། ཡུམ་གསུམ་གནོད་འཇོམས་དབྱིག་གཉེན་གྱི་མ་ཡིན་པར་འདི་དང་གསེར་འཕྲེང་གཉིས་ཀར་བསྒྲུབས་པ་ཡང་བཟློག་སྟེ་བཤད་ཅིང་། རིགས་པ་དྲུག་ཅུ་པའི་རང་འགྲེལ་རྙེད་ན་བྲི་ཞེས་རྩ་ཤེས་ཊིཀ་ཆེན་དང་འགལ་བ་སོགས་ནོར་བ་མང་དུ་སྣང་ངོ། ༼ཉུ༽་།འདིར་ཡང་མིང་མ་སྨོས་ལ། བཤད་ཚུལ་དེ་ནི་བུ་སྟོན་ཐམས་ཅད་མཁྱེན་པས་ཀྱང་མཛད་དེ། དེ་ཉིད་ཀྱི་ཆོས་འབྱུང་ལས། འདིའི་ཀུན་བཏགས་མེད། གཞན་དབང་ཀུན་རྫོབ་ཏུ་ཡོད། ཡོངས་གྲུབ་གཉིས་དོན་དམ་དུ་ཡོད་པར་བསྟན་པས་མཐའ་གཉིས་སུ་འཛིན་པ་ལོག་པས་ངེས་དོན་རྩོད་མེད་ཡིན་ཞེས་ལེགས་ཕྱེའི་དོན་དུ་བཤད་པས། དེའི་ཕྱོགས་སྔ་དེ་ཉིད་ཡིན་པ་འདྲའོ། །དབུ་མ་པ་ནི་ཐ་སྙད་དུ་ཡོད་པའི་ཟློག་ཟླའི་ཡོད་པ་དོན་དམ་དུ་གྲུབ་ཚད་ལ་འདོད་ཀྱང་། ལུགས་འདིར་སྒྲ་རྟོག་གི་ཡུལ་དུ་ཡོད་པ་ཙམ་ལ་ཐ་སྙད་དུ་ཡོད་པར་འདོད་པས། དེ་ལ་རྫུན་པར་གྲུབ་པ་མི་དགོས་ཏེ། དཀའ་འགྲེལ་དུ་ཡང་ཆོས་ཐམས་ཅད་ཐ་སྙད་དུ་ཡོད་མཉམ་ཡིན་པར་གསུངས་སོ། །དེར་མ་ཟད་ལུང་འདིས་ཀྱང་འགྲུབ་སྟེ། ཕྱོགས་སྔ་མས་ཐ་སྙད་དུ་ཡོད་ཀྱང་དོན་དམ་པར་མེད་པར

B(Autochthonous Tibetan Literature)/B.i (ACIP SUNGBUM_dge lugs)/B.i.26 (drang nges) /GUNG THANG DKON MCHOG BSTAN PA_I SGRON ME_Gungtang Konchok Tenpay Drunme (1762-1823)/s00045n.txt


དགེ་འདུན་བཟང་པོའི་ཞལ་སྔ་ནས་ནི། རབ་བྱུང་བཅུ་གཉིས་པའི་ནང་ཚན་མེ་རྟ་ལོར་བྱང་འབྲོག་རི་འདུས་སུ་ཡབ་གཞོན་ནུ་རྡོ་རྗེ་དང་། ཡུམ་ལྷ་ལྷ་གཉིས་ཀྱི་སྲས་སུ་སྐུ་བལྟམས། གཞོན་ནུའི་དུས་ནས་ཤངས་དགའ་ལྡན་ཆོས་འཁོར་དང་། འབྲས་སྤུངས་གཉིས་སུ་ཐུགས་གཉེར་མཛད་ཅིང་། རྒྱལ་མཆོག་བསྐལ་བཟང་རྒྱ་མཚོ་དང་། སྐྱབས་མགོན་རྗེ་གོང་མ། ཕུར་ལྕོག་བྱམས་པ་རིན་པོ་ཆེ། སྐྱིད་གྲོང་ཡོངས་འཛིན་རིན་པོ་ཆེ་སོགས་དམ་པ་མང་པོར་མདོ་སྔགས་ཀྱི་གདམས་པ་མང་དུ་བསན་ཅིང་། བྱང་ཆུབ་ལམ་གྱི་རིམ་པ་ཆུང་བ་ཐུགས་འཛིན་ཤིན་ཏུ་བྱང་བའི་སྒོ་སོགས་ནས་སྒོམ་སྒྲུབ་མཐར་ཕྱིན་མཛད། མདའ་དཔོན་པད་ཚལ་བ་ནས་རབ་ཡོངས་འཛིན་རིན་པོ་ཆེ་དང་། དེ་མིན་ཞལ་སློབ་དྲག་ངེས་རང་ཞིག་སྩོལ་དགོས་གསོལ་བ་བཏབ་ངོར་འབི་ལུང་སྒྲུབ་སྡེའི་བླ་མར་ཕེབས་དགོས་བྱུང་ཞིང་འབི་ལུང་། མཚན་སྒྲོག་དར་རྒྱས་གླིང་། ཚེས་ཆོག་གླིང་། ཆོས་གྲྭ་ཆེན་པོ་བཀྲ་ཤིས་ལྷུན་པོ་སོགས་སུ་སྡོམ་གསུམ་གྱི་བསླབ་བྱ་དང་། ལམ་རིམ། བློ་སྦྱོང་། གསང་བདེ་འཇིགས་གསུམ་གྱི་དབང་དང་མན་ངག་སོགས་ཟབ་རྒྱས་ཀྱི་ཆོས་འཁོར་མང་དུ་བསྐོར་བར་མཛད་ནས་རྒྱལ་ཡུམ་རིན་པོ་ཆེ་བློ་བཟང་བསྟན་འཛིན་ཆོས་འཛོམ། སྐུ་ཞང་ཆེན་མོ་རབ་བརྟན་དོན་གྲུབ་རྒྱ་མཚོ། ཚེ་ཆོག་གླིང་གི་རྡོ་རྗེ་སློབ་དཔོན་ཡེ་ཤེས་བསྟན་འཛིན་དང་། ཕྱག་མཛོད་དགེ་ལེགས་རྒྱལ་མཚན་སོགས་གདམས་པས་ཚིམས་པར་མཛད་ཅིང་། ༧སྐྱབས་མགོན

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/NGAG DBANG RDO RJE_NGAWANG DORJE/s06258a.txt


ཀྱི་རྣམ་པ་གང་ཡང་རུང་བ་ལ་དམིགས་པ་ཡང་ཡིན། ཐེག་དམན་གྱི་རྟོགས་རིགས་སུ་གནས་པ་ཡང་ཡིན་པའི་གཞི་མཐུན་པར་གྱུར་པའི་སེམས་དཔའི་རྣལ་འབྱོར་ཆོས་ཅན། ཁྱོད་ལ་མཚན་ཉིད་ཀྱི་སྒྲས་སྟོན་པའི་རྒྱུ་མཚན་ཡོད་དེ། ཁྱོད་ཀྱིས་སེམས་དཔའི་རྒྱུད་ཀྱི་གཞི་ཤེས་ཀྱི་སྦྱོར་བ་མཚོན་པར་བྱེད་པས་དེ་ལྟར་བརྗོད་པའི་ཕྱིར། སྟོང་ཉིད་མཚན་མ་མེད་པ་སོགས། ལམ་ཤེས་ཀྱི་རྣམ་པ་གང་ཡང་རུང་བ་ལ་དམིགས་པའི་སེམས་དཔའི་རྣལ་འབྱོར་ཆོས་ཅན། ཁྱོད་ལ་མཚན་ཉིད་ཀྱིས་སྒྲས་སྟོན་པའི་རྒྱུ་མཚན་ཡོད་དེ། ཁྱོད་ཀྱིས་ལམ་ཤེས་ཀྱི་སྦྱོར་བ་མཚོན་པར་བྱེད་པས་དེ་ལྟར་བརྗོད་པའི་ཕྱིར། དེ་བཞིན་གཤེགས་པ་ཉིད་ཀྱི་མཐོང་ཆོས་ལ་བདེ་བར་གནས་པ་སོགས་རྣམ་མཁྱེན་གྱི་རྣམ་པ་གང་ཡང་རུང་བ་ལ་དམིགས་པའི་སེམས་དཔའི་རྣལ་འབྱོར་ཆོས་ཅན། ཁྱོད་ལ་མཚན་ཉིད་ཀྱི་སྒྲས་སྟོན་པའི་རྒྱུ་མཚན་ཡོད་དེ། ཁྱོད་ཀྱིས་རྣམ་མཁྱེན་གྱི་སྦྱོར་བ་མཚོན་པར་བྱེད་པས་དེ་ལྟར་བརྗོད་པའི་ཕྱིར། བསམ་མི་ཁྱབ་སོགས་ཀྱིས་ཁྱད་པར་དུ་བྱས་པའི་སེམས་དཔའི་རྣལ་འབྱོར་ཆོས་ཅན༑ ཁྱོད་ལ་མཚན་ཉིད་ཀྱིས་སྒྲས་སྟོན་པའི་རྒྱུ་མཚན་ཡོད་དེ། ཁྱོད་ཀྱིས་ཉན་རང་གི་སྦྱོར་བ་ལས་ཁྱད་པར་དུ་འཕགས་པའི་སྦྱོར་བ་དེ་མཚོན་པར་བྱེད་པས་དེ་ལྟར་བརྗོད་པའི་ཕྱིར། ཕན་བདེ་སྐྱོབ་སོགས་ཀྱི་བྱེད་ལས་ཁྱད་པར་ཅན་དང་ལྡན་པའི་སེམས་དཔའི་རྣལ་འབྱོར་ཆོས་ཅན། ཁྱོད་ལ་མཚན་ཉིད་ཀྱི་སྒྲས་སྟོན་པའི་རྒྱུ་མཚན་ཡོད་དེ། ཁྱོད་ཀྱིས་གཞན་དོན་སྒྲུབ་པའི་བྱེད་ལས་ཁྱད་པར་ཅན་དང་ལྡན་པའི་སྦྱོར་བ་མཚོན་པར་བྱེད་པས་དེ་ལྟར་བརྗོད་པའི་ཕྱིར། སེམས་དཔའི་རྒྱུད་ཀྱི་ངོ་བོ་ཉིད་ཀྱི་རྣལ་འབྱོར་བཅུ་དྲུག་ཆོས་ཅན། ཁྱོད་ལ་མཚན་ཉིད་ཀྱི་སྒྲས་སྟོན་པའི་རྒྱུ་མཚན་ཡོད་དེ། ཁྱོད་སྦྱོར་བ་མཚན་པར་བྱེད་པའི་གཞི་ཡིན་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཁ་ཅིག། གང་གིས་མཚོན་དེ་མཚན་ཉིད་དུ།

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/MTHA_ DPYOD_DIALECTIC ANALYSIS/s06815i4.txt


ཆོས་ལ་དབུས་སྟོད་བྱ་ཡུལ་དུ་ཕེབས། དགེ་བཤེས་བདུན་ཅུ་སོགས་ལ་ཕར་ཚད་འཇུག་གསུམ་ཀུན་བཏུས་བཞི་གསུངས། སླར་ཡང་ཚལ་དུ་བྱོན། ལེགས་བཤད་གསེར་ཕྲེང་གི་འཕྲོ་ནས་མཛད། བདེ་བ་ཅན་དུ་ལེགས་བཤད་གསེར་ཕྲེང་གི་མཇུག་རྫོགས་པར་མཛད། སྐྱོར་ལུང་དུ་ཚལ་བ་མཁས་མཆོག་རྟོགས་ལྡན་ཡེ་ཤེས་རྒྱལ་མཚན་ལ་དུས་འཁོར་གསུང་བར་ཞུས་ཏེ། སྤྱན་དྲངས་ནས་དུས་འཁོར་འགྲེལ་ཆེན་གྱི་བཤད་པ་དང་རི་མོ་སོགས་ལ་ཞིབ་པར་སྦྱངས། དེར་སྡེ་སྣོད་འཛིན་པ་མང་པོ་ལ་གཞུང་ཆེ་ཆུང་མང་པོའི་བཤད་པའང་གསུངས། དེའི་ཕྱི་ལོ་དབྱར་ཆོས་བདེ་བ་ཅན་དུ་བློ་གསལ་རྒྱ་མཚོའི་ཚོགས་ལ་སྡེ་སྣོད་ཀྱི་བཤད་པ་མང་དུ་གནད། དེ་ནས་དགུན་སྟོད་ལུང་མཚོ་སྨད་དུ་དུས་འཁོར་ལ་སྦྱངས་ཤིང་། བཤེས་གཉེན་མང་བོ་ལ་སྡེ་སྣོད་ཀྱང་གསུངས། དང་དཀར་དུ་ཡང་དུས་འཁོར་ལ་སྦྱངས་ཤིང་བློ་གསལ་མང་པོ་ལ་སྡེ་སྣོད་ཀྱང་མང་དུ་གསུངས། དེ་ནས་རྫོང་ཕྱི་གྲགས་རིན་པས་སྤྱན་དྲངས། སྲིན་པོར་རི་ཕེབས། དེ་དུས་གོང་ཀར་སྒོམ་པ་ཚོས་རྒྱལ་གྱིས་ཞུས་ཏེ། སོས་རིགས་ལྔ་ལྷ་ཁང་དུ་སྡེ་སྣོད་འཛིན་པ་བདུན་ཅུ་ལྷག་ཙམ་ལ་ཕར་ཚད་མངོན་པ་གོང་འོག་འདུལ་བ་མདོ་རྩ་འཇུག་པ་སོགས་གསུངས། ཡར་ལུང་སྨོན་མཁར་དུ་སྡེ་སྣོད་མང་དུ་གསུངས། དབང་རྗེས་གནང་དང་མན་ངག་ཀྱང་ཅི་རིགས་འདི་དུས་བཤད། དེ་ནས་མོན་མཁར་བཀྲ་ཤིས་གདོང་དུ་སྡེ་སྣོད་འཛིན་པ་བརྒྱ་སོགས་ལ་པོ་ཏི་བཅུ་བདུན་ཆོས་ཐོག་གཅིག་ལ་བཤད་པས་ཐུན་མོང་གི་རྣམ་ཐར་ལ་ཆེས་ཆེར་མཁས་པ་རྣམས་ཀྱིས་གླེང་བ་དོན་ལ་གནས་སོ། །དེའི་དབྱར་ཡར་ལུང་ཨོ་ཀར་བྲག་ཏུ་བདེ་མཆོག་ལ་མཚམས་བསྡམས།

B(Autochthonous Tibetan Literature)/B.i (ACIP SUNGBUM_dge lugs)/B.i.13 (CHOS BYUNG_RELIGIOUS HISTORIES)/_JIGS BYED KYI CHOS _BYUNG_RELIGIOUS HISTORIES OF THE SECRET TEACHINGS OF THE FRIGHTENER (BHAIRAVA)/s19085e.txt


༄༅། །གསོང་པ་དང་། །བརྡེག་དང་བཅིང་སོགས་སྡུལ་བསྔལ་མཐའ་ཡས་སོ། །དེ་ལྟར་ངན་སོང་གསུམ་དུ་མི་སྐྱེ་བའི། །བདག་ལ་གདེང་མེད་གལ་ཏེ་སྐྱེས་གྱུར་ནས། །སྡུག་བསྔལ་དེ་དག་བཟོད་དམ་མི་བཟོད་ཅེས། །ཚིག་ཙམ་མིན་པར་སྙིང་ནས་ལེགས་བསམས་ཏེ། །འཇིགས་ཆེན་དེ་ལས་སྐྱོབ་པའི་སྐྱབས་ཀྱི་ཕུལ། །བསླུ་མེད་དཀོན་མཆོག་གསུམ་དུ་ལེགས་ཤེས་ནས། །བསམ་པ་ཐེག་པས་སྐྱབས་སུ་འགྲོ་བ་ནི། །བསླབ་བྱར་བཅས་ལ་ནན་ཏན་བྱ་བ་དང་། །དཀར་ནག་ལས་དང་འབྲས་བུའི་ཚུལ་བསམས་ཏེ། །སྡིག་སྤོང་དགེ་བ་མཐའ་དག་བསྒྲུབ་པ་དང་། །བརྒྱ་ལ་མི་དགེའི་ལས་ཀྱིས་གོས་གྱུར་ན། །སྟོབས་བཞིའི་གནད་ཀུན་ཚང་བའི་བཤགས་པ་གཅེས། ༈ །དེ་ལྟར་མི་དགེའི་ལས་རྣམས་རྒྱང་བསྲིངས་ནས། །དགེ་བའི་ལས་ལམ་བཅུ་པོ་སྒྲུབ་དེ་ཡང་། །མཐོ་རིས་ལྷ་མིའི་གོ་འཕང་འཐོབ་མོད་ཀྱང་། །ལས་ཉོན་འཆིང་བའི་དྲ་བ་མ་ཆོད་པས། ། སྐྱེ་བའི་རྒྱ་མཚོ་ན་རྒའི་རྦ་རླབས་འཁྲུག་།འཆི་བདག་ཆུ་སྲིན་ཆེན་པོས་གང་བ་སོགས། །སྡུག་བསྔལ་འབྱུང་གནས་ཉིད་དུ་རིག་པར་བྱ། །ཁྱད་པར་མི་ལུས་ཐོབ་ཀྱང་འདི་ལྟ་སྟེ། །དྲི་ང་མི་གཙང་རང་བཞིན་མངལ་ནང་དུ། ། མི་གཙང་སྲིན་བུ་ལྟ་བུར་གནས་བཅས་ནས། །ལས་ཀྱི་རླུང་གིས་ཏིལ་མར་བཙིར་བའམ། །ཚོར་ཕུང་ལྷུང་བ་ལྟ་བུའི་སྡུག་བསྔལ་མྱོང་། །རྒས་པས་དར་ལ་བབས་པ་འཇོམས་པ་དང་། །སྐེད་པ་སྒུར་ཞིང་བཞིན་རས

B(Autochthonous Tibetan Literature)/B.i (ACIP SUNGBUM_dge lugs)/B.i.29 (LAM RIM_STEPS OF THE PATH)/BYANG CHUB LAM GYI RIM PA_I KHRID TSIGS SU BCAD PA KHYER BDE BA_A BOOK OF INSTRUCTION ON THE STEPS OF THE PATH TO ENLIGHTENMENT, SET IN VERSE, AND EASILY CARRIED OUT/s05943m.txt


འདི་དྲན་པར་བྱ། །དེས་ནི་བདུད་དང་ཉོན་མོངས་ཚོགས། །འཇོམས་ཤིང་སྤྲོས་མེད་ཡེ་ཤེས་འགྱུར། །ཅེས་གསུངས་པས། རྣམ་མཁྱེན་ཐོབ་པའི་རྒྱུ་ནི་བྱང་ཆུབ་ཀྱི་སེམས་ཡིན་པས་དེ་ལ་ཀུན་རྫོབ་དང་། དོན་དམ་བྱང་ཆུབ་ཀྱི་སེམས་གཉིས་ལས་དོན་དམ་ནི། སྤྲོས་མེད་ཀྱི་ཡེ་ཤེས་ཡིན་ནོ། །དང་པོ་ལ་མང་དུ་ཡོད་ཀྱང་འདིར་བདག་གཞན་བརྗེ་བའི་ཉམས་ལེན་བླ་མས་གསུངས་པ་ནི། ལུས་ལ་ནད་དྲག་པ་དང་། སེམས་ལ་མྱ་ངན་གཉིས་ཀ་ལ་སྡུག་བསྔལ་དང་། དགྲ་གདོན་ཕྱིའི་འབྱུང་བ་འཁྲུགས་པ། ཉོན་མོངས་པ་དྲག་པོ་ལ་སོགས་པ་སྐྱེས་པའི་དུས་སུ་དེ་ཉིད་ལམ་དུ་བྱ་བའི་ཞེ་སྡང་དྲག་པོ་སྐྱེས་ན་བདག་ཞེ་སྡང་འདིས་སེམས་ཅན་ཞེ་སྡང་ཅན་རྣམས་ཀྱི་ཞེ་སྡང་རྒྱུ་འབྲས་དང་བཅས་པ་ངའི་འདི་ལ་སྨིན་པར་གྱུར་ཅིག་།ཡང་སེམས་ཅན་གྱི་རྒྱུད་ལ་ཉོན་མོངས་པའི་འབྲས་བུ་སྡུག་བསྔལ་ཐམས་ཅད་རྩ་བ་བདག་འཛིན་གྱི་བསྐྱེད་པ་ཐམས་ཅད་བདག་ལ་སྨིན་པར་གྱུར་ཅིག་།བྱེ་བྲག་ཏུ་དམྱར་བའི་བཙོ་བསྲེགས་སོགས་ཡི་དྭགས་བཀྲེས་སྐོམ། དུད་འགྲོའི་གསོད་བཀོལ། ལྷ་མ་ཡིན་ལ་འཐབ་རྩོད། ལྷ་ལ་ལྟུང་བའི་སྡུག་བསྔལ་སོགས། མི་ལ་སྐྱེ་རྒས་ན་འཆི་ལ་སོགས། ནད་པ་རྣམས་ཀྱི་ནད། དབུལ་པོ་རྣམས་ཀྱི་དབུལ་ཕོངས་པ། དབང་པོ་མ་ཚང་བ་རྣམས་ཀྱི་སྡུག་བསྔལ་བ་ཐམས་ཅད་བདག་གི་འདི་ལ་སྨིན་པར་གྱུར་ཅིག་།དལ་འབྱོར་ནས་ས་དང་ལམ་གྱི་བགེགས་ཐམས་ཅད་དང་མི་མཐུན་པའི་ཕྱོགས་ཐམས་ཅད་ངའི་ཞེ་སྡང་འདི་ལ་སྨིན་པར་གྱུར་ཅིག་།ཅེས་ལུས་ངག་ཡིད་གསུམ་བསྒྲིམས་ལ་རྩེ་གཅིག་ཏུ་སེམས་ཅན་གྱི་སྡུག་བསྔལ་ཐམས་ཅད་རང་ལ་བསྡུས་ཤིང་ལེན། དེ་ལྟར་ཆུ་ཚོད་གཅིག་གམ། གཉིས་སམ། གསུམ་ལ་སོགས་པའི་བར་དུ་རྩེ་གཅིག་ཏུ་བསྒོམ། ཇི་སྲིད་ཉོན་མོངས་པའི་རྣམ་རྟོག་དེ་མ་ཞི་བར་དུ་བསམ། ནད་ཀྱི་ཟུག་རྔུ་མ་ཞི་བར་དུ་ལམ་དུ་བྱའོ། །སེམས་ཅན་ཀུན་གྱི་སྡུག་བསྔལ་བདག་ལ་སྨིན། །ཅེས་ངག་ཏུ་བརྗོད་དོ། །

B(Autochthonous Tibetan Literature)/B.i (ACIP SUNGBUM_dge lugs)/B.i.28 (BLO SBYONG)/BLO SBYONG DON BDUN MA_SEVEN-POINT PRACTICE FOR DEVELOPING THE GOOD HEART/_GREL PA_COMMENTARIES/s06969m.txt


པོ་བཞི་ཨ་སེར་པོས་མཚན་པ། ནུབ་ཀྱི་ཁྱམས་སུ་པདྨ་དམར་པོ་བཞི་ཨ་དམར་པོས་མཚན་པ། བྱང་གི་ཁྱམས་སུ་རྒྱ་གྲམ་ལྗང་གུ་བཞི་ཨ་ལྗང་གུས་མཚན་པ། ཤར་སྒོར་ལྕགས་ཀྱུ་སྔོན་པོ་ཨ་སྔོན་པོས་མཚན་པ། ལྷོ་སྒོར་ཞགས་པ་སེར་པོ་ཨ་སེར་པོས་མཚན་པ། ནུབ་སྒོར་ལྕགས་སྒྲོག་དམར་པོ་ཨ་དམར་པོས་མཚན་པ། བྱང་སྒོར་དྲིལ་བུ་ལྗང་གུ་ཨ་ལྗང་གུས་མཚན་པར་གྱུར། ཐུགས་ཕྱག་མཚན་ས་བོན་གྱིས་མཚན་པ་དེ་རྣམས་ལས་སོ་སོའི་འོད་ཟེར་སྤྲུལ་པའི་སྐུ་དཔག་ཏུ་མེད་པ་སྤྲོས་པས་གཞལ་ཡས་ཁང་པ་གསལ་བར་བྱས། གཞལ་ཡས་ཁང་པའི་སྒོ་བཞི་ལས་འོད་ཟེར་འཕྲོས་པས་སྣ་ཚོགས་རྡོ་རྗེ་རྒྱ་གྲམ། རྒྱ་གྲམ་པའི་རྭ་བཞི་ལས་འོད་ཟེར་འཕྲོས་པས་ཆོས་འབྱུང་ཆེན་པོ། ཆོས་འབྱུང་ཆེན་པོ་ཟུར་གསུམ་པ་ལས་འོད་ཟེར་འཕྲོས་པས་མཆོད་རྟེན་ཆེན་པོ། མཆོད་རྟེན་ཆེན་པོའི་ལོག་བཞི་ལས་འོད་ཟེར་འཕྲོས་པས་རྡོ་རྗེ་ཆེན་པོ་གསལ་བར་བྱས། རྡོ་རྗེ་ཆེན་པོའི་ཁྲོ་ཞལ་དྲུག་ལས་འོད་ཟེར་འཕྲོས་པས་གོང་བཞིན་སྤྱིར་མཛད་པ་བཅུ་གཉིས་ཀྱི་ཚུལ་གྱིས་སེམས་ཅན་གྱི་དོན་བྱས་ཁྱད་པར་དུ་འོད་ཟེར་ཁ་དོག་དྲུག་གིས་གདུལ་བྱ་དུག་ལྔ་བག་ལ་ཉལ་བའི་དྲུག་གི་དོན་སོ་སོར་བྱས། བྱེ་བྲག་ཏུ་འཇིག་རྟེན་འདི་ནས་ཕ་རོལ་དུ་ཚེ་ལས་འདས་པ་ཆེ་གེ་མོའི་སྡིག་སྒྲིབ་བག་ཆགས་དང་བཅས་པ་བྱང་ཞིང་དག་པར་བྱས། རྣམ་མཁྱེན་སངས་རྒྱས་ཀྱི་ས་འཕགས་པ་འཇམ་དཔལ་གྱི་གོ་འཕང་ལ་བཀོད་ནས་འོད་ཟེར་སྤྲུལ་པའི་སྐུ་དེ་རྣམས་མཚན་ཉིད་ཀྱི་ཡེ་ཤེས་ལ་ངམ་པའི་རྟགས་སུ་ཡང་སྙིང་ཡེ་ཤེས་ཀྱི་རང་སྒྲ་སྒྲོག་ཅིང་རྡོ་རྗེ་ཆེན་པོ་ལ་བསྐོར་བ་ལན་གསུམ་གྱི་བར་དུ་བྱས་ནས། རྡོ་རྗེ་ཆེན་པོའི་ཁྲོ་ཞལ་དྲུག་ན་ཚུར་ལ་བྱུང་། མཆོད་རྟེན་ཆེན་པོའི་ལོགས་བཞི་ན་ཆོས་འབྱུང་ཆེན་པོའི་ཟུར་གསུམ་ན། རྡོ་རྗེ་རྒྱ་གྲམ་གྱི་རྭ་བཞི་ནས་གཞལ་ཡས་ཁང་གི་སྒོ་བཞི་ན་ཚུར་ལ་བྱུང་ནས་ཕྱག་མཚན་ས་བོན་གྱི་མཚན་པ་ལྔ་བཅུ་རྩ་གཉིས་ལ་ཐིམ་པས་སྐུའི་ཕྲ་མོ་རྣམས་ཞུ་ཞིང་། གཅིག་ཏུ་འདྲེས་ནས་འོད་ཀྱི་གོང་བུར་གནས་པ་ལས། གཙོ་བོ་གསུམ་རྩེགས་པས་འཁོར་གྱི་ལྷ་བསྐྱེད་པའི་དོན་དུ་ཨ་ཨཱ་སྐུ་ཡོངས་སུ་རྫོགས་པ་སྣང་སྟོང་དབྱེར་མེད་སྐད་ཅིག་དྲན་རྫོགས་སུ་གྱུར་ཏེ། རིམ་གྱི་གསལ་གདབ་པ་ནི། ཤར་དུ་གླང་པོ་ལ་སོགས་པའི

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2676_bo-x-ewts,sa-x-iast,zh-latn-pinyin.txt


༄༅། །བཤད་པའི་སྒོ་ནས་ཚོགས་ལེགས་པར་གསོག་དགོས་པ་ལྟར་ཚོགས་སྒྲུབ་བཅུ་བདུན་སྤྱིར་བསྟན་པ་ལ། བརྩེ་དང་སྦྱིན་ལ་སོགས་པ་དྲུག། ཅེས་གསུངས། གཉིས་པ་ལ། འགྲུབ་བྱེད་ཀྱི་ངོ་བོ། ཇི་ལྟར་གྲུབ་པའི་ཚུལ། གྲུབ་པའི་ངེས་གྲུབ་པའི་གྲངས་ངེས་དང་བཞི་ལས། དང་པོ་ནི། སྙིང་རྗེ་ཆེན་པོ་དང་། ཞེས་པ་ནས། ས་དང་གཉེན་པོ་རྣམས། ཞེས་པའི་བར་གྱིས་བཤད། གཉིས་པ་ནི། མི་དམིགས་པས་ཀུན་རྫོབ་ཀྱི་བདེན་པ་ལས་མི་འདའ་བར་ཐེག་པ་ཆེན་པོའི་དོན་མཐའ་དག་སྒྲུབ་པས། ཞེས་བཤད། གསུམ་པ་ནི། སྙིང་རྗེ་ལ་སོགས་པ་འདི་དག་གིས་ཡང་དག་པར་འགྲུབ་པའི་ངོ་བོས་བྱང་ཆུབ་ཆེན་པོ་འབྱིན་པར་བྱེད་པའི་ཕྱིར་ན་སྙིང་རྗེ་ཆེན་པོ་ལ་སོགས་པ་ནི་ཚོགས་ཡིན་པས། ཞེས་བཤད། བཞི་པ་ནི། ཚོགས་ཀྱི་སྒྲུབ་པ་རྣམ་པ་བཅུ་བདུན་ནོ། ཞེས་བཤད། གསུམ་པ་རྟོགས་དཀའ་བ་བྱེ་བྲག་ཏུ་བཤད་པ་ལ། དེ་ལ་ཡེ་ཤེས་ཀྱི་ཚོགས་ནི། ཞེས་གསུངས་སོ། །དེ་ཡང་། བརྩེ་དང་སྦྱིན་ལ་སོགས་པ་དྲུག། ཅེས་སོགས་ཀྱི་དོན་ལ་ཡང་། བསམ་སྦྱོར་གྱི་དབང་དུ་བྱས་པ་དང་། མཉམ་པར་བཞག་པ་དང་མ་བཞག་པའི་དབང་དུ་བྱས་པ་དང་། ལྟ་བ་དང་སྤྱོད་པའི་དབང་དུ་བྱས་པ་དང་། འབྲས་བུ་སྒྲུབ་པའི་དམིགས་པ་འཛིན་པའི་དབང་དུ་བྱས་པ་དང་། ཡོན་ཏན་གྱི་རྟེན་བྱེད་པའི་དབང་དུ་བྱས་པའི་ཚོགས་སྒྲུབ་ལྔ་ལས། དང་པོ་ལ་བསམ་སྦྱོར་གཉིས་ལས། དང་པོ་བསམ་པས་བསྡུས་པ། བརྩེ་བའི་ཚོགས་སྒྲུབ་སྟོན་པ་ལ། མདོ་ལས། རབ་འབྱོར་འདི་ལ་བྱང་ཆེན་ཐེག་པ་ཆེན་པོའི་གོ་ཆ་ཆེན་པོ་འདི་ལྟ་སྟེ། སྦྱིན་པའི་ཕ་རོལ་ཏུ་ཕྱིན་པའི་གོ་ཆ། ཞེས་སོགས་དང་། དེས་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་འདི་ན་སེམས་ཅན་དམྱལ་བའི་མེའི་ཕུང་པོ་ཇི་སྙེད་པ་ཡོད་པ་དེ་དག་ཐམས་ཅད་ཞི་བར་བྱས་ཤིང་། སེམས་ཅན་དམྱལ་བ་པ་རྣམས་ཀྱི་སྡུག་བསྔལ་རབ་ཏུ་བཅོམ་ནས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ལ་ཕྱག་འཚལ་ལོ། །ཞེས་བྱ་བའི་སྒྲ་བརྗོད་དོ། །དབྱངས་རྗེས་སུ་སྒྲོག་གོ། དེའི་ཚེ་སེམས་ཅན་དམྱལ་བ་པའི་སེམས་ཅན་དེ་དག་ཀྱང་སངས་རྒྱས

B(Autochthonous Tibetan Literature)/B.i (ACIP SUNGBUM_dge lugs)/B.i.20 (PHAR PHYIN)/SPYI_GENERAL COMMENTARIES/SE RA RJE BTZUN CHOS KYI RGYAL MTSAN_SERA JETSUN CHUKYI GYELTSEN/SPYI DON_OVERVIEW/s06814i4.txt


གཞན་རྣམས་དངོས་སུ་བསྟན། དཀོན་མཆོག་དྲི་མ་མེད་དང་སངས་རྒྱས་སྲས། །ཡོན་ཏན་རྒྱ་མཚོ་རྣམས་ལ་དངོས་པོ་གྱ་ནོམ་པས་ལེགས་པར་མཆོད། །བདག་པོས་མ་བཟུང་བའི་མཆོད་པའི་རྫས་ཤང་ཤང་སོགས་མེ་ཏོག་ཨ་རུ་ར་སོགས་འབྲས་བུ་ཇི་སྙེད་ཡོད་པ་དང་། །བཟང་དྲུག་སོགས། སྨན་གྱི་རྣམ་པ་གང་དག་ཡོད་པ་དང་། །འཇིག་རྟེན་རིན་ཆེན་རི་རབ་སོགས་ཇི་སྙེད་ཡོད་པ་དང་། །ཆུ་གཙང་ཡིད་དུ་འོང་བ་ཅི་ཡོད་དང་། །གསེར་གྱི་རི་བདུན་སོགས་རིན་ཆེན་རི་བོ་དང་ནི་དེ་བཞིན་དུ། །ནགས་ཚལ་ས་ཕྱོགས་དབེན་ཞིང་ཉམས་དགའ་དང༑ ༑ལྗོན་ཤིང་མེ་ཏོག་རྒྱན་སྤྲས་སྤུད་པ་དང་། །ཤིང་གང་འབྲས་བཟང་ཡལ་ག་དུད་པ་དང་། །ལྷ་སོགས་འཇིག་རྟེན་ན་ཡང་དྲི་དང་ནི། །ཙན་དན་གྱི་ནགས་ཚལ་དང་སྦྱར་སྤོས་སོགས་སྤོས་དང་དཔག་བསམ་ཤིང་དང་རིན་ཆེན་ཤིང་། །མ་རྨོས་འཁྲུངས་པའི་འབྲས་ས་ལུ་སོགས་ལོ་ཏོག་རྣམ་པ་དང་། །གཞན་ཡང་མཆོད་པར་འོས་པའི་རྒྱན་རྣམས་ནི། །མཚོ་དང་རྫིང་བུ་པདམས་བརྒྱན་པ་དག་།ངང་པ་ཤིན་ཏུ་སྐད་སྙན་ཡིད་འོང་ལྡན། །ཇི་ལྟར་འབུལ་པའི་ཚུལ། ནམ་མཁའ་རབ་འབྱམས་ཁམས་ཀྱི་ཤར་ཕྱོགས་ལྟ་བུར་བསྐལ་བ་འབུམ་སོགས་ཀྱང་མི་ཟད་པ་སོགས་མཐས་གཏུགས་པ། །ཡོངས་སུ་བཟུང་བ་མེད་པ་དེ་དག་ཀུན། །བློ་ཡིས་བླངས་ནས་ཐུབ་པ་སྐྱེས་ཀྱི་མཆོག་།སྲས་དང་བཅས་པ་རྣམས་ལ་ལེགས་འབུལ་ན། །ཡོན་གནས་དམ་པ་ཐུགས་རྗེ་ཆེ་རྣམས་ཀྱིས། །བདག་ལ་བརྩེར་དགོངས་བདག་གི་འདི་དག་བཞེས། །ཡིད་མཆོད་ཙམ་འབུལ་བའི་༩རྒྱུ་མཆན། བདག་ནི་བསོད་ནམས་མི་ལྡན་བཀྲེན་ཆེན་ཏེ། །མཆོད་པའི་ནོར་གཞན་བདག་ལ་ཅང་མ་མཆིས། །དེས་ན་གཞན་དོན་དགོངས་པའི་མགོན་གྱིས་འདི། །བདག་གི་དོན་སླད

B(Autochthonous Tibetan Literature)/B.i (ACIP SUNGBUM_dge lugs)/B.i.25 (dbu ma_madhyamika prasangika)/SPYOD _JUG _GREL PA_COMMENTARIES ON THE GUIDE TO THE BODHISATTVA_S WAY OF LIFE/s00360m.txt


ལྡན་གྱི་དང་པོ་སྦྱོར་བ་དང་དཀྱིལ་འཁོར་རྒྱལ་མཆོག་གི་བར་དུ་བསྐྱེད་ལ་རིན་ཆེན་འབྱུང་ལྡན་གྱི་ཕྱག་གཡས་ཀྱི་དང་པོའི་རིན་པོ་ཆེ་མི་དམིགས་པ་ལས་ཡི་གེ་སོ་བསྒོམ་སྟེ་དེ་ཡོངས་སུ་ཞུ་བ་ལས་རིན་པོ་ཆེར་བསམ་དེར་རིན་ཆེན་འབྱུང་ལྡན་གྱིས་གཙོ་བོ་བྱས་པའི་དཀྱིལ་འཁོར་སྐད་ཅིག་གིས་བསྐྱེད་པ་དེ་ལ་དམིགས་ཤིང་བསྒོམས་པས་རྟགས་གསུམ་པོ་གང་རུང་བྱུང་བ་དང་རིན་པོ་ཆེའི་རིག་པ་འཛིན་པར་འགྱུར་རོ། །དེ་ལྟ་བུའི་ཕྱག་རྒྱ་ཆེན་པོའི་བསམ་གཏན་གྱིས་བསྒྲུབ་པ་ལ་རིན་པོ་ཆེ་ལ་ཡང་བསྒྲུབ་པ་དེ་ལྟར་ཡོད་དེ་རིན་པོ་ཆེ་དངོས་སུ་མེད་ཅིང་བསམ་པ་ཙམ་ཡིན་པའི་ཕྱིར་རོ་ནོ། ། པད་མའི་རིག་པ་འཛིན་པ་བསྒྲུབ་པའི་ཆོ་ག་ནི་ནམ་མཁའི་དབྱིངས་ལ་ཆོས་ཀྱི་དབྱིངས་ཏེ་ཞེས་པ་ལ་སོགས་པས་སྟོན་ཏེ་དེ་ཡང་པད་མའི་རིག་པ་འཛིན་པ་བསྒྲུབ་པར་འདོད་ན་གཞན་སྔར་དང་འདྲ་བ་ལས་གཞལ་ཡས་ཁང་ཡན་ཆད་བསྒོམ་པའི་དབུས་སུ་པད་མ་འདབ་མ་བརྒྱད་པ་བསམ་ལ་དེར་འོད་དཔག་ཏུ་མེད་པའི་དང་པོ་སྦྱོར་བ་དང་དཀྱིལ་འཁོར་རྒྱལ་མཆོག་བསྐྱེད་པའི་རྟེན་དེ་ལ་གནས་ཏེ་ལས་རྒྱལ་མཆོག་ནི་འོད་དཔག་མེད་ཀྱི་ཕྱག་གཡས་ཀྱི་དང་པོའི་པད་མའི་མི་དམིགས་པ་ལས་ཡི་གེ་ཨ་བསྒོམ། དེར་གྱུར་པ་ལས་པད་མ་བསྐྱེད་ལ་དེར་འོད་དཔག་ཏུ་མེད་པས་གཙོ་བོ་བྱས་པའི་དཀྱིལ་འཁོར་སྐད་ཅིག་གིས་བསྐྱེད་ལ་དེ་ལ་དམིགས་ཤིང་བསྒོམས་པས་རྟགས་གསུམ་པོ་གང་རུང་བྱུང་བ་དང་པད་མའི་རིགས་པ་འཛིན་པར་འགྱུར་རོ། ། རལ་གྲིའི་རིག་པ་འཛིན་པ་བསྒྲུབ་པའི་ཆོ་ག་ནི་ནམ་མཁའ་དབྱིངས་ལ་དམ་ཚིག་གི་དབུས་སུ་ཞེས་པ་ལ་སོགས་པས་སྟོན་ཏེ། གཞན་སྔར་དང་འདྲ་བ་ལས་གཞལ་ཡས་ཁང་ཡན་ཆད་བསྐྱེད་པའི་དབུས་སུ་སྣ་ཚོགས་རྡོ་རྗེ་བསམས་ལ་དེར་དོན་གྲུབ་པའི་དང་པོ་སྦྱོར་བ་དང་དཀྱིལ་འཁོར་རྒྱལ་མཆོག་བསྐྱེད་པའི་རྟེན་དེ་ལ་གནས་ཏེ་ལས་རྒྱལ་མཆོག་ནི་དོན་ཡོད་གྲུབ་པའི་ཕྱག་གཡས་ཀྱི་རལ་གྲི་མི་དམིགས་པ་ལས་ཡི་གེ་ཧ་དེ་ཞུ་བ་ལས་རལ་གྲིར་བསྐྱེད་ལ་དེར་དོན་ཡོད་གྲུབ་པས་གཙོ་བོ་བྱས་པའི་དཀྱིལ་འཁོར་སྐད་ཅིག་གིས་བསྐྱེད་ལ་དེ་ལ་དམིགས་ཤིང་བསྒོམས་པས་རྟགས་གསུམ་པོ་གང་རུང་བྱུང་བར་དང་རལ་གྲིའི་རིག་པ་འཛིན་པར་འགྱུར་རོ། ། ཁྲོ་བོ་རྒྱལ་པོ་ལ་སོགས་པའི་མཚན་མས་བསྒྲུབ་པ་ནི་དེ་ལྟར་འཁོར་ལོ་ལ་སོགས་པའི

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2700_bo-x-ewts,sa-x-iast,zh-latn-pinyin.txt


༄༅། །སྔ་ནས་ཀྱིས་དཀར་སྤྲོ་རྒྱས་པ་བཏེག་རྗེས་མགོན་ཁང་དུ་ཆོས་སྐྱོང་ཆེན་པོར་རྩམ་ཁལ་བཅོ་ལྔ་ལས་གྲུབ་པའི་མཆོད་གཏོར། སྙན་ཤལ། སྤྱན་གཟིགས་ངོ་མཚར་བ་དུ་མ་བཅས་འབུལ་བ་གནང་ཐོག་མགོན་ཁང་པ་རྣམས་དང་སྔགས་གྲྭ་ཉེར་གཅིག་གིས་བསྐང་བསྐུལ། ཚོགས་མཆོད། གསེར་སྐྱེམས། མངའ་གསོལ་རྒྱས་པ་དང་། འདུ་ཁང་གི་སྦུགས་ཀྱི་ལྕམ་སྲིང་གཙོ་འཁོར་དང་། བླ་མཚོ་བཅས་ལ་སྙན་ཤལ་ཕུལ་ཏེ་བསྟན་པ་སྤྱི་སྒོས་ཀྱི་གཉེར་གཏད་མཛད། ཞལ་སྔ་ནས་ཀྱིས་བསྙེན་བཀུར་ཞུས་ཐོག་ལས་སྣེ་རྣམས་ལ་ཕྱག་དབང་གནང་། ཚེས་བཅུའི་ཉིན་གདན་ས་ཆེན་པོའི་ཞལ་སྔ་ནས་བཞི་དང་། དགེ་སྐོས་ཆེན་མོ། ལས་ཚན་པ་བཅས་ལ་ཕྱག་དབང་ཐོག་སྔགས་པ་ཞལ་སྔ་ནས་ཀྱིས་རྒྱལ་དབང་མཆོག་ལ་ཐུགས་རྫོགས་བཀའ་ཆོས་འབུལ་བཞེས་སོགས་ལ་སྐུ་གེགས་པར་ཆད་ཀྱི་མིང་ཙམ་མེད་པར་ལྷུན་གྱིས་གྲུབ་སྟེ་མྱུར་དུ་གདན་ས་ཆེན་པོར་ཕེབས་དགོས་པའི་གསོལ་འདེབས་ཞུས་པར་ཞལ་བཞེས་བཟང་པོ་མཛད། གཞུང་ཚེས་དྲུག་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་བཀྲ་ཤིས་ལྷུན་པོ་ནས་དབུས་ཕྱོགས་སུ་ཆིབས་ཁ་བསྒྱུར། སྔར་རྒྱུན་ལྟར་གྱི་ཆིབས་སྐྱེལ་བ། སེར་སྦྲེང་། བྲོ་གཞས་པ་བཅས་ཟམ་པ་ཤར་དུ་རྫོང་ནས་ཐབ་སྐྱེལ་ཞུས་ཐོག་དེ་དག་ལ་ཕྱག་དབང་དང་གནང་སྐྱེས་སྩལ། འདི་ནས་བཟུང་སྟེ་ལྷ་ལྡན་བར་གྱི་ཕེབས་ལམ་དུ་འཁོད་པའི་ལྷ་སྡེ་མི་སྡེ་རྣམས་ནས་ཆིབས་བསུ་སྐྱེལ། སེར་སྦྲེང་། བྲོ་གཞས་སོགས་ཟམ་མཆད་པར་བྱུང་བ་ལ་སེར་སྦྲེང་བར་མང་འགྱེད། གཞན

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/MTSAN THOG_BY PERSON_S NAME/PAn CHEN GSUM PA BLO BZANG DPAL LDAN YE SHES/s12222e.txt


སྦྱོར་གྱི་འགྲེལ་པར་རྩ་རྒྱུད་ཀྱི་ལུང་དྲངས་པར། དཀྱིལ་འཁོར་དུས་ཀྱི་ཆོ་གའི་ཚོགས། །ཇི་ལྟའི་ཚུལ་གྱིས་འཇུག་པའི་ས། །ས་ནས་ཆོ་ག་ལྷག་མའི་བར། །མ་འདྲེས་ལས་ཀྱི་དོན་སྤྱོད་པས། །ཤེས་པ་དང་། །ཡང་རྟོག་པ་བདུན་པའི་ལུང་དྲངས་པར། ས་གཞི་སྟ་གོན་གནས་པ་དང་། །གཟུགས་བརྙན་དཀྱིལ་འཁོར་རྩོམ་སྒྲུབ་ཅིང་། །གཏོར་མ་སྦྱིན་སྲེག་ཤིས་པའི་ལས། །འཇུག་པ་དབང་བསྐུར་ལ་སོགས་རྣམས། བདག་གཞན་སྨིན་ཅིང་གྲོལ་བའི་ཕྱིར། དམ་པའི་ལུང་བཞིན་བསྒྲུབ་པར་བྱ། །ཞེས་དང་། མན་ངག་སྙེ་མར། སྲུང་བ་དབང་བསྐུར་གཏོར་མ་བཟླས་བ་དབྱེ། །ཕྱིར་བཟློག་དག་དང་དཀྱིལ་འཁོར་སྒྲུབ་ཐབས་དང་། །བཙན་ཐབས་སྦྱོར་བ་གཤེགས་སུ་གསོལ་བའོ། །ཞེས་པ་དེ་ཉིད་བཅུ་རྣམས་སུ་ནི་བཤད། །ཅེས་དེ་ཉིད་བཅུ་རྣམས་གསུངས་སོ། །དེ་ལྟར་དེ་ཉིད་བཅུ་དང་ལྡན་པའི་སློབ་དཔོན་ལ། དགེ་སློང་རབ། དགེ་ཚུལ་འབྲིང་། དགེ་བསྙེན་ཐ་མ་སྟེ། དྲི་མེད་འོད་དུ། །དེ་ཉིད་བཅུ་ནི་ཡོངས་ཤེས་པ། །གསུམ་ལས་དགེ་སློང་མཆོག་ཡིན་འབྲིང་། །དགེ་ཚུལ་ཞེས་བྱ་དེ་དག་ལས། །ཁྱིམ་ན་གནས་པ་ཐ་མའོ། །ཞེས་སོ། །གཉིས་པ་ནི། དབང་ལེའི་འགྲེལ་པ་ལས། སྙིང་རྗེ་མེད་ཅིང་ཁྲོ་ལ་གདུག་།ཁེངས་ཤིང་ཆགས་ལ་མ་བསྡམས་དང་། །རང་བསྟོད་བླ་མར་སློབ་མ་ནི། །བློ་བཟང་ལྡན་པས་མི་བྱའོ། །ཞེས་པ་དང་། བསྡུས་རྒྱུད་ལས་ཀྱང་། ང་རྒྱལ་དང་ལྡན་ཞེས་པ་ལ་སོགས་པ་གསུངས་སོ། །བླ་མ་སྐྱོན་ཡོན་འདྲེས་པར་གྱུར་ན་ཡོན་ཏན་ཤས་ཆེ་བ་ལ་བསྟེན་པར་དོན་དམ་བསྙེན་པར་བཤད་དོ། །གཉིས་པ་ལ། གཉིས་ལས། བསྟེན་བྱའི་སློབ་མ་ནི། ཟབ་ཅིང་རྒྱ་ཆེ་ལ་སེམས་ཤེས་པ་ལ་སོགས་པའི་ཡོན་ཏན་དགུ་དང་ལྡན་པའི་སློབ་མ་ནི་མཆོག་ཐོབ་པའི་རྒྱུར་འབད་པས་བསྡུ་ཞིང་། ཡོན་ཏན་འབྲིང་དང་ལྡན་པ་ཡང་བསོད་ནམས་ཀྱི་ཚོགས་ཀྱི་རྒྱུར་རོ། །ཐ་མའང་བླ་མ་བསྟེན་ཅིང་མི་སྨོད་ན་བསླབ་པའི་གཞི་ལྔ་ལ་སོགས་པའི་རྒྱུར་བསྡུ་བར་གསུངས་སོ། །གསུམ་པ་ལ། གསུམ་སྟེ། སློབ་དཔོན་གྱི་ཇི་ལྟར་བཤད

B(Autochthonous Tibetan Literature)/B.i (ACIP SUNGBUM_dge lugs)/B.i.30 (rgyud_tantra)/SPYI_GENERAL TREATMENTS/_GREL PA_GENERAL COMMENTARIES/BUTUN RINPOCHE RINCHEN DRUP_BU STON RIN PO CHE RIN CHEN GRUB (1290-1364)/s05011e.txt


།། དེ་ནས་བཞི་པ་གཞོན་ནུ་རོལ་རྩེ་ནི། ཡབ་ཀྱིས། གཞོན་ནུ་ལ་ཁྱིམ་ཐབ་ཅིག་ལེན་ནམ་སྨྲས་པས། བུད་མེད་ཡོན་ཏན་སུམ་ཅུ་རྩ་གཉིས་དང་ལྡན་པ་རྙེད་ན་ལོང་གཅིག།རིམ་གྱིས་བཙལ་བས་ཤཱཀྱ་ལག་ན་བེ་ཅོན་གྱི་བུ་མོ་ས་འཚོ་མ་ཞེས་པ་ལ་ཡོད་པར་རྟོགས་ནས་སློང་མི་བཏང་བ། ཟས་གཙང་སྲས་པོ་གཟུགས་ནི་རབ་མཛེས་ཤིང༌། །སུམ་ཅུ་རྩ་གཉིས་མཚན་ལྡན་ཡོན་ཏན་གཟི་བརྗིད་ཅན། ། དེ་ཡིས་བུད་མེད་རྣམས་ཀྱི་ཡོན་ཏན་ཡི་གེར་བྲིས། །སུ་ལ་ཡོན་ཏན་འདི་ཡོད་འདི་ཡི་ཆུང་མར་འོས། །ཞེས་དེ་ལ་ཡི་གེ་བྱིན་ནོ། །བུ་མོས་བླངས་ཏེ་འཛུམ་བསྟན་ནས། བྲམ་ཟེ་ཡོན་ཏན་འདི་དག་བདག་ལ་ཀུན་ཚང་གིས། །དེས་པའི་གཟུགས་ཅན་དེ་ནི་བདག་གི་ཁྱིམ་ཐབ་བོ། །གལ་ཏེ་གཞོན་ནུ་བཞེད་ན་ཕྱི་བཤོལ་མ་མཛད་གསུངས། །རྒྱ་ལ་སྐྱེ་བོ་ཕལ་དང་ཞུགས་པར་གྱུར་ཡང་གདའ། །ཅེས་སྨྲའོ། ། ཡབ་ན་རེ་བུད་མེད་ཕལ་ཡོན་ཏན་མེད་ཀྱང་ཡོད་པར་འཆོས་པས། གང་རྒྱལ་བུ་ཡིད་ཆགས་པ་དེ་ལེན་གྱིས་འདུན་ཁང་དུ་འདུས་ཤིག་།འདུས་པས་ཕལ་གཞོན་ནུའི་དཔལ་དང་གཟི་བརྗིད་མ་བཟོད་དེ་མྱུར་དུ་ཕྱིར་དོང་ངོ་། །ས་འཚོ་མ་དང་གཏམ་བྱས་སོཪ་གདུབ་ཀྱང་བྱིན་ནོ། །དེའི་ཕ་ན་རེ་བདག་ཅག་ཤཱཀྱ་རྣམས་འཕོངས་དང་སྒྱུ་རྩལ་ལ་སོགས་མཐར་ཕྱིན་པ་ལ་བུ་མོ་སྟེར་གྱི།རྒྱལ་བུ་སྐྱིད། དེ་བར་བཞུགས་པ་ལ་སྟེར་བའི་ལུགས་མེད་དོ། །དེ་ཐོས་མ་ཐག་རྒྱལ་པོ་རིན་པོ་ཆེའི་ཁྲི་སྟེང་ན་མྱ་ངན་གྱི་ཨོཾ་ཚུགས་མཛད་དོ། །ཡབ་ཅིའི་སླད་དུ་མ་དགྱེས། ཅིའི་ཕྱིར་དགའ། ཤཱཀྱ་ལག་ན་བེ་ཅོན་ལ་ཁྱོད་ཀྱི་ཁྱིམ་ཐབ་ཏུ་འོས་པའི་བུ་མོ་འདུག་པ་བླངས་པས། ཁྱོད་ཀྱི་བུ་སྐུ་རྩལ་ལ་སོགས་མ་སྦྱངས་པའི་སྐྱིད། དེ་བར་འདུག་པ་ལ་མི་སྟེར་ལོ། །སེར་སྐྱའི་གྲོང་ཁྱེར་ཆེན་པོ་འདི་ན་ངའི་སྒྱུ་རྩལ་སོགས་ལ་འགྲན་ནུས་པ་སུ་ཡོད་སྨྲས་པས། ཡབ་འཛུམ་དམུལ་ཏེ་སྒྱུ་རྩལ་འགྲན་པའི་དྲིལ་བསྒྲགས་ཏེ། འཚོག་སར་རྒྱལ་བུ་སྤྱན་འདྲེན་པའི་གླང་པོ་ཆེ་ལ་ལྷ་སྦྱིན་གྱིས་ཐལ་ལྕག་བསྣུན་ཏེ་བསད། མཛེས་དགའ་བོས་ཕྱིར་བསྣུར་རོ། །རྒྱལ་བུ་ཤིང་རྟ་ལ་སྤྱན་དྲངས་པས། འདིས་སུས་བསད་སུས་བསྣུར། ལྷ་སྦྱིན་དང་མཛེས་དགའ་འོ། །རྒྱལ་བུས་ཤིང་རྟའི་སྟེང་ནས་ཞབས་ཀྱི་མཐེ་བོས་གླང་པོའི་བཞུག་མ་བླངས་ཏེ་བར་སྣང་ལ་རྡོ་བཞིན་འཕངས་པས། སེར་སྐྱའི་མཐའ་འོབས

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2696_bo-x-ewts,sa-x-iast,zh-latn-pinyin.txt


བཤད་པ་དང༌། གཏུམ་མོ་བརྟེན་པའི་རྣམ་པར་དག་པར་རྒྱས་པར་བཤད་པའོ། ། བྱང་ཆུབ་སེམས་པ་ལ་བརྟེན་པ་རྒྱས་པར་བཤད་པ་ལ་བདུན་ཏེ། ཡན་ལག་བཞི་ཡན་ལག་རྒྱས་པར་བཤད་པ་དང་། བདེན་པ་བཞི་བདེན་པ་བཤད་པ་དང་། སྡེ་པ་བཞི་སྡེ་པ་བཤད་པ་དང་། དབྱེ་བ་བཞི་དབྱེ་བ་བཤད་པ་དང་། སྐད་ཅིག་མ་བཞི་སྐད་ཅིག་བཤད་པ་དང༌། དགའ་བ་བཞི་དགའ་བ་བཤད་པ་དང་། འབྲས་བུ་བཞི་འབྲས་བུ་བཤད་པའོ། ། གཏུམ་མོ་ལ་བརྟེན་པའི་རྣམ་པར་དག་པ་རྒྱས་པར་བཤད་པ་ལ་གསུམ་བཟང་པོ་བཞི་རྒྱས་པར་བཟང་པོ་བཤད་པ་དང་། གདན་བཞི་གདན་བཞི་བཤད་པ་དང་། དེ་ཁོ་ན་ཉིད་བཞི་དེ་ཁོ་ན་བཤད་པའོ། ། ལྷའི་རྣམ་པར་དག་པའི་བདག་ཉིད་རྒྱས་པར་བཤད་པ་ལ་བདུན་ཏེ། དཀྱིལ་འཁོར་གསུམ་དཀྱིལ་འཁོར་བསྟན་པ་དང༌། ཤེས་རབ་གཉིས་ཤེས་རབ་བསྟན་པ་དང༌། སྐུ་གསུམ་སྐུ་གསུམ་བསྟན་པ་དང་། དེ་བཞིན་གཤེགས་པ་ལྔ་དེ་བཞིན་བསྟན་པ་དང༌། ཡེ་ཤེས་ལྔ་ཡེ་ཤེས་བསྟན་པ་དང་། ལྷ་མོ་བཞི་ལྷ་མོ་བསྟན་པ་དང༌། བྱང་ཆུབ་སེམས་དཔའ་དྲུག་བསྟན་པའོ། ། དུས་ཀྱི་རྣམ་པར་དག་པར་རྒྱས་པར་བཤད་པ་ལ་བཞི་སྟེ། ཆུ་ཚོད་སུམ་ཅུ་རྩ་གཉིས་ཆུ་ཚོད་བཤད་པ་དང་། དབྱུག་གུ་དྲུག་ཅུ་རྩ་བཞི་དབྱུག་གུ་བཤད་པ་དང་། འཕོ་བ་བཅུ་དྲུག་འཕོ་བ་བཤད་པ་དང༌། ཐུན་བཞི་ཐུན་བཤད་པའོ། ། ས་བཅུའི་རྣམ་པར་དག་པ་རྒྱས་པར་བཤད་པ་ལ་དོན་ལྔ་སྟེ། ནང་གི་བདག་ཉིད་ཀྱི་ས་བཅུ་པོ་ཉིད་ས་བཅུ་རྒྱས་པར་བཤད་པ་དང་། ས་བཅུ་པོ་དེ་ཡང་ཡུལ་ཉི་ཤུ་ཉི་ཤུ་རྩ་བཞིར་དབྱེ་བ་ལ་རྒྱས་པར་བཤད་པ་དང་། ཡུལ་ཉི་ཤུ་རྩ་བཞི་པོ་པཱུ་ལི་དེ་ལུས་ཀྱི་ཡུལ་གང་དག་ཡིན་པ་རྒྱས་པར་བཤད་པ་དང་། ལུས་ཀྱི་ཡུལ་ཏེ་རྣམས་སུ་པཱུ་ལི་ར་མ་བྱང་ཆུབ་ཀྱི་སེམས་དབང་བ་དང་ལོངས་སྤྱོད་པ་ཐིམ་པ་རྣམས་རྒྱས་པར་བཤད་པ་དང་། ལུས་དེ་ཉིད་དཀྱིལ་འཁོར་ལ་སོགས་པ་ཡིན་པར་བསྟན་པའོ། ། །འདི་ལ་བརྒྱད་དེ། རང་བཞིན་གྱིས་གྲུབ་པའི་དཀྱིལ་འཁོར་འདི་ཉིད་བཤད་པ་དང་། སྦྱིན་བསྲེག་སྦྱིན་བཤད་པ་དང་། མཆོད་སྦྱིན་མཆོད་བཤད་པ་དང་། བཟླས་པ་བཟླས་བཤད་པ་དང་། བསམ་གཏན་བསམ་བཤད་པ་དང་། བསམ་བྱ་བསམ་བྱ་བཤད་པ་དང་། འཛིན་པ་འཛིན་པ་བཤད་པ་དང་། རྡུལ་ཚོན་རྡུལ་ཚོན་བྲི་བ་ལ

B(Autochthonous Tibetan Literature)/B.ii (unsorted)(rNgog slob brgyud dang bcas pa_gsung bum) (OCR e-texts of W1KG16666_ some e-texts are incomplete)/UTIE0OPI6EB405D9_I4PD2698_bo-x-ewts,sa-x-iast,zh-latn-pinyin.txt


ཕེབས། ཀརྨ་པའི་དགོན་གནས་ནག་ཕུའི་དགོན་པར་ཕེབས། བུ་ཆུའི་གནས་སྒོ་ཕྱེ། དེར་ཡུན་རིང་ཙམ་བཞུགས་ནས་གསུང་འབུམ་ཐ་ཐོར་རྣམས་ལེགས་སྒྲིག་བྱས་ཏེ་ཞུ་དག་མཛད། དེ་ནས་དྭགས་པོ་དང་ར་ལུང་བཅས་སུ་ཚུར་ཕེབས་ནས་རྟེན་བཞེངས་ཆོས་འཆད་སོགས་དཀར་པོ་དགེ་བའི་ཕྱག་ལས་ཁོ་ནས་དུས་འདའ་བར་མཛད། དགུང་ལོ་ཞེ་བརྒྱད་པར། ཆོས་རྗེ་བྱམས་པ་གླིང་པ་སྐུ་གཤེགས་པའི་གཏམ་གསན། སྤྱན་ཆབ་མང་པོ་གསིལ་ཞིང་ཐུགས་སྐྱོ་ངལ་ཤིན་ཏུ་ཆེ་བར་མཛད། དེ་ནས་བཟུང་ཐུགས་སྣ་ཡང་ཇེ་ཐུང་ལྟ་བུར་གྱུར། བྱམས་པ་གླིང་པའི་གཟིམ་ཁང་གཟིགས་པ་ཙམ་ལ་ཕྱག་འཚལ་ཞིང་། སྤྱན་ཆབ་གསིལ་བཞིན་པར་སྨོན་ལམ་མང་པོ་བཏབ། མི་རིང་བར་དྭགས་ལ་སྒམ་པོར་ཕེབས། དྭགས་པོའི་དབོན་པོ་གདན་པར་བཀོད། དེ་མིན་དགོན་པའི་ལས་སྣེ་རྣམས་ཀྱང་བསྐོས། སྒམ་པོའི་ཡོན་མཆོད་རྣམས་ལ་སྤྱི་དགོས་ཀྱི་བཀའ་ལུང་གནང་། དེ་ནས་ཙ་རིར

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/RNAM THAR SNA TSOGS_COMPILATIONS OF BIOGRAPHIES/TREASURE OF KNOWABLE THINGS/r00003e3.txt


བསྒོམ་དུས་དེའི་འོད་ཀྱིས་ཁ་དོག་དམར་པོར་བཤད་ཀྱང་། འདིར་དཀར་ལ་དམར་མདངས་ཆགས་པའམ་ཕྱི་དཀར་ལ་ནང་དམར་པ་རག་དུང་བསླང་བ་ལྟ་བུ་ཡར་སྣ་ཕྲ་ཞིང་མར་སྣ་སྦོམ་པ། དེའི་མར་སྣེའི་ནང་ཙམ་དུ་རང་གི་སྙིང་གཞི་ལ་མགོ་གཡོན་དུ་བསྟན་ནས་གནས་ཀྱང་དམིགས་པས་གྱེན་དུ་བསླང་བ་པདམ་དམར་པོ་འདབ་བརྒྱད་ཀྱི་རྣམ་པའི་དབུས་སུ་ཟླ་གདན་ལ་རང་གི་ཤིན་ཏུ་ཕྲ་བའི་རླུང་སེམས་ཀྱི་ངོ་བོ་ཧཱུཾ་གསལ་བཏབ་ཡོད་ན་དེ་ཉིད་དྷཱིཿ་ར་བསྒྱུར་བའམ། ཡང་ན་ཧཱུཾ་གི་ཐིག་ལེར་དྷཱིཿ་བསམ༑ བླ་མ་མདུན་དུ་གསལ་བཏབ་ཚེ། དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྤྱི་བོར་པད་ཟླའི་སྟེང་བཞུགས་ལ། །ཞེས་སོགས་ཀྱིས་སྤྱི་བོར་སྤྱན་དྲངས། དེ་ལ་དམིགས་ནས་བླ་མ་རིན་པོ་ཆེ་བདག་གི་བློ་ཆོས་སུ་འགྲོ་བར་བྱིན་གྱིས་རློབས། སོགས་གསོལ་འདེབས་བྱ་སྟེ། བློ་ཆོས་སུ་འགྲོ་བ་ཆུང་དུ་དང་ཐུན་མོང་བའི་ལམ་རིམ་དལ་འབྱོར་རྙེད་དཀའ་ཞིང་རིང་དུ་མི་གནས་པའི་འཆི་བ་དང་ངན་འགྲོའི་སྡུག་བསྔལ་རྗས་སུ་དྲན་ནས་སྐྱབས་འགྲོ་ལས་འབྲས་ལ་སློབ་པ་དང་། ཆོས་ལམ་དུ་འགྲོ་བ་འདིར་མི་འདུག་པ་ཆད་དམ་གང་ལྟར་ཆོས་ལམ་དུ་འགྲོ་བའི་མ་མཐའ་འབྲིང་དང་ཐུན་མོང་བའི་ལམ་རིམ་སྟེ། སྔ་མ་ཆོས་ཡིན་ཀྱང་འཁོར་བའི་མངོན་མཐོ་འགྲུབ་བྱེད་འཁོར་བར་འཁོར་བྱེད་ལས་གྲོལ་བྱེད་ཀྱི་རྒྱུར་མ་སོང་། ངེས་འབྱུང་གིས་འཁོར་བ་མཐའ་དག་སྲིན་མོའི་གླིང་ལྟར་མཐོང་བའི་སྐྱོ་ཤས་ཀྱིས་དེ་ལས་ཐར་འདོད་ཤུགས་དྲག་སྐྱེས་ན་གང་བྱས་འཁོར་བ་ལས་ལྡོག་པའི་ཐབས་སུ་འགྲོ། བྱང་ཆུབ་ཀྱི་སེམས་དེ་ལས་མཐོ་བས་ཆོས་ལམ་དུ་སོང་བའི་མ་མཐའ་སྐྱེས་བུ་འབྲིང་ནས་བཞག།

B(Autochthonous Tibetan Literature)/B.i (ACIP SUNGBUM_dge lugs)/B.i.32 (nyams len_personal practice)/bla ma_i rnal _byor_practices for honoring ones lama/DRUNG CHEN SHES RAB RGYA MTSO PRADZNY_A_I MTSAN CAN_DRUNGCHEN SHERAB GYATSO PRAJNAY TSENCHEN/s12006e.txt


ཡུན་རིང་དུ་མཛད། ཤེར་ཕྱིན་ཀློག་པས་སྟོང་ཉིད་ཀྱི་ལྟ་བ་གཤའ་མར་སྐྱེས། དེའི་སྐབས་ཤེད་དུ་ཕ་དམ་པ་སངས་རྒྱས་དང་མཇལ་ནས་གདམས་ངག་ཞུས། དེ་ནས་སྐྱོ་སྟོན་བསོད་ནམས་བླ་མར་བསྟེན་ནས་སྒྱུ་འཕྲུལ་གྱི་དབང་གསན། ཞི་བྱེད་གཅོད་ཀྱི་གདམས་པའི་བདག་པོར་གྱུར། ཁོང་མོ་ལ་རིགས་སྲས་ལྔ་ཡོད་དེ་ཀོང་ལྕམ། ལ་ལྕམ། སྙིང་པོ་གྲུབ་པ། གྲུབ་ཆུང་། ཡང་གྲུབ་བཅས་ཡིན། ཁོང་གི་སློབ་མ་གྲགས་ཆེ་བ་ནི་སྙགས་པ་རྒྱལ་མཚན། ཨན་སྟོན་རིན་ཆེན་འབར། དྲེད་ཇོ་སྲས། ཤུད་པུ་ལོ་ཙཱ་བ། རྒྱལ་བ་གྲུབ་བེ། རྟོགས་ལྡན་རྡོལ་བོ། སངས་རྒྱས་གཉན་ཆུང་། མནོ་སྒོམ་ཆེན་པོ་བཅས་ཡིན། ། མ་གཅིག་ཡོང་ཇོ། ཁོང་མོ་ནི་སྤྱི་ལོའི་དུས་རབས་བཅུ་གཉིས་པའི་དུས་དཀྱིལ་ཙམ་དུ་འོ་ཡུག་ཏུ་སྐུ་འཁྲུངས་པའི་རྣལ་འབྱོར་མ་ཞིག་ཡིན། གདུང་རུས་རྒྱ་ཡིན། སྤྱིར་གདམས་ངག་ལ་གཞོན་ནུའི་དུས་ནས་ཐོས་བསམ་མང་པོ་མཛད། བྱེ་བྲག་ཏུ་ཁྱུང་ཚང་ཡེ་ཤེས་བླ་མ་དང་མཇལ་ནས་སྙན་བརྒྱུད་ཀྱི་གདམས་ངག་རྫོགས་པར་ཐོབ། གནས་ལུགས་རྟོགས་པའི་རྟོགས་པ་ཁྱད་པར་ཅན་བརྙེས། དངོས་པོ་ཐམས་ཅད་བླ་མ་ལ་འབུལ་བའི་སྦྱིན་པ་དང་། སྒ་གོང་དུ་དབང་གི་ཤེས་རབ་མ་མཛད་པས་ཉམས་རྟོགས་སྐྱེས་ཏེ་སྡོམ་པ་གསུམ་ལྡན་དུ་གྱུར་པའི་ཚུལ་ཁྲིམས་ཅན་དང་། གཤིས་ཀྱི་གནས་ལུགས་མངོན་སུམ་དུ་རྟོགས་པའི་བཟོད་པ་དང་། རིམ་པ་གཉིས་ཆུ་བོའི་རྒྱན་བཞིན་དུ་གྱུར་བའི་བརྩོན་འགྲུས་དང་། རང

B(Autochthonous Tibetan Literature)/B.i (ACIP SUNGBUM_dge lugs)/B.i.15 (RNAM THAR_BIOGRAPHIES)/SPYI_GENERAL PRESENTATIONS/s12327e.txt